
Am acceptat să fac prefața acestei cărți dintr- 
un instinct declanşat de contactul intelectual cu 
autoarea realizat într-un moment de maximă 
recepţie spirituală reciprocă. Discuţia accesorie 
schimbului de idei dintre noi s-ar fi prelungit, 
probabil, mult peste clipa astrală a întâlnirii, dar, 
cum, de cele mai multe ori, se întâmplă să fim în 
câte un program impus ce trebuie respectat, a 
trebuit să mulțumesc pentru onoarea întrevederii şi 
să trec la studiu. 

În primul rând, al celor două volume anterioare 
cu titlurile RĂDĂCINI, respectiv ISPITA 
EPISCOPULUI, apărute în 2008-2009, urmate de 
manuscrisul noii sale lucrări ce poartă titlul MAREA 
PREOTEASĂ - RĂDĂCINILE ARDEALULUI... 

Când noi, românii, vorbim despre ARDEAL, 
cuvântul divin se transformă în limbaj uman, iar 
sufletul nostru ancestral se transformă în 
instrument al spiritului neamului românesc. 

Poate că nicăieri mai mult ca în Ardeal nu 
regăsim esența mitologiei naşterii poporului şi 
națiunii române. Bogăția tematică este covârșitoare şi 
coboară din negura timpurilor cu paşi mari şi siguri 

dinainte de Sarmisegetuza spre cetatea Alba Iulia, 
ajungând în prezentul contemporan de la începutul 
de secol XXI... 

Poate tocmai de aceea misiunea pe care şi-a 
impus-o autoarea este foarte grea, dar abordabilă 
de un spirit solitar şi cutezător ca al său, aflat într- 
un punct de efervescenţă spirituală. 

Trecut printr-un maldăr de eseuri şi analize 
socio-umane contemporane, în cartea RĂDĂCINI, 
sau prin sabia spiritului modernist, pseudoeclesiast 
în cea de-a doua (ISPITA EPISCOPULUI), spiritul 
autoarei a dovedit a fi sensibil şi la marile teme ale 
mitologiei naționale româneşti. 

Când vorbeşti despre Silvane şi legendele care 
le însoțesc, simţim un fir nevăzut ce ne cheamă în 
arhetipul spiritual al naşterii neamului românilor, 
spre acel creuzet nevăzut al esenței spiritului şi 
culturii noastre naţionale. 

Un bun jurnalist este întotdeauna un spirit acid, 
critic şi atotcuprinzător al timpului său. Când acest 
spirit este legat simbiotic de tezaurul cultural al 
neamului, rezultatul este întotdeauna o operă ce va 
rămâne perenă în conştiinţa culturală a obştii punând 
întrebări şi, mai ales, dând posibile răspunsuri. 

Nu am să fac o analiză istorico-literară a 
textului, ci am să mă limitez la a spune că este 
foarte posibil ca această lucrare să-i deschidă 
autoarei un câmp de manifestare cu totul nou, ce-i 
va deschide porţi inedite în cunoaştere şi mai ales, 
în perfecționare spirituală, fiind, poate, numai un 
cap de pod spre viitoare astfel de creații şi tematici. 

Dincolo de stil şi formă, prezenta lucrare a 
autoarei Mariana Gavrilă este o încercare de salt în 
timp în vremuri mitologice şi ancestrale de mult 
apuse de unde ne relevă câte un fragment din 
fascinantul arhetip mitogenetic românesc într-o 
vreme în care, se pare, că idealurile înalte şi curate 
pălesc pe ici pe colo sub presiunea cizmei 
capitalismului sălbatic de cumetrie... 

Sunt multe căile de perfecționare pentru viitor în 
stil, formă şi limbaj, dar sunt sigur că autoarea le va 
găsi, iar exercițiul cărții de față este o treaptă la 
urcarea căreia autoarea trebuie încurajată şi apreciată 
în eforturile sale de regăsire a vechilor simboluri şi 
chei ancestrale ale simbolismului arhetipal românesc. 

Un merit al autoarei este că nu s-a lăsat prinsă în 
tertipurile „literaturii de tarabă” postdecembristă, a 
unui anumit segment de public şi autor, care trăieşte 
într-un pseudo curent de tip New Age târziu, pe cât 
de nonvaloros, pe atât de periculos cultural, unde 
chiciul şi pseudocultura sunt la ele acasă. 

Poate că lucrurile nu sunt întotdeauna perfecte 
în lucrarea de faţă, dar sensibilitatea, sinceritatea şi 
mai ales, devotamentul autoarei față de subiect îi 
dau cărţii valori ce o recomandă autorilor de gen şi 
nu numai. 

Îmbinarea prozei cu poezia este o experienţă 
interesantă pentru astfel de lucrări şi cred că este 
un teren propice de experimentări, cât şi de 
afirmare a inovaţiilor literare. 

Dacă autoarea va continua documentarea şi 
abordarea acestui tip de subiecte, mai mult ca sigur 


7 


Mariana Gavrilă 


că, peste timp, vom auzi de un nume important şi 
de opere de interes național ieşite din penița unei 
valoroase scriitoare, care vor da mari bătăi de cap 
criticilor din lumea istorico-literară a prezentului şi, 
poate, a viitorului. 

Pentru prezent, apreciez în mod deosebit 
curajul şi ataşamentul autoarei pentru teme şi 
subiecte de valoare ce scot în evidenţă un tip înalt 
de conştiinţă literară. 

Cartea prezentă o recomand ca un exercițiu 
intelectual al regăsirii obârşiilor şi a rezonanţei 
sufleteşti a fiecăruia cu spiritul ancestral al 
poporului român. 

Lucrarea ne duce spre nivele de vibraţie înalte 
prin idealurile şi ideile ce le promovează sub forme 
legendare şi mitologice, făcând legătura între 
corpul nostru spiritual şi câmpul spiritual noesic 
omniprezent şi universal. 

Poate că, citind această carte, constatăm că 
puţin din cuvântul divin a trecut în limbajul nostru 
uman, căutând o nouă cale de desăvârşire pentru 
fiecare dintre noi... 


Dr. Emil Străinu 
Directorul Centrului de Studii şi 
Cercetări Psihotronice şi Ufologice 


RĂDĂCINILE ARDEALULUI 


CEL CE NU ŞI-A UCIS ÎN EL DORINŢELE 
DE OM NU VA FI NICIODATĂ ÎNȚELEPT ORI 
BOGAT, scria pe frontispiciul Cetăţii 

Silvanelor din Ţara Celor Trei Crişuri. 

Între zidurile cetăţii se afla taina tainelor lumii. 
Cel mai râvnit, dar şi cel mai bine păstrat secret al 
omenirii. 

Era într-o iarnă, omăt mult. În curtea 
fortificaţiei silvane, forfotă mare. 

Şapte preotese din tagma celor înțelepte se 
învârteau enigmatic în jurul unui cuptor încins, din 
teracotă. Nu vorbeau, se înțelegeau doar din priviri. 
Aşteptaseră un an să se coacă un ou ferecat într-un 
bol de sticlă verzuie şi acum erau curioase. 

Sibyla, nepoata Marii profetese, 
întemeietoarea ținutului, se strecură tiptil şi prinse 
un moment când preotesele îşi consultau oracolele 
şi îşi dădeau cu părerea asupra duratei procesului 
de coacere, luă cu grijă comoara şi fugi în grădină. 

- Sibyla, strigă Marea Preoteasă, 

Ce faci, copilă, cu acea nestemată? 

- Doresc să înviu tot ce-i pe moarte, 

Să fac să crească plantele toate, 

Să fac să mă iubească toți şi toate, 

Dacă se poate. 

- Stinge-ţi, copilă, dorința pe dată. 
N-ai nevoie pentru aste minuni 

De magia aflată într-o piatră, 

Tu porţi în suflet o comoară 

Mai de preţ decât toate bogăţiile lumii. 


Sibyla înţelese. Jenată, se duse şi puse oul acolo 
de unde-l luase. Preotesele deciseră să-l mai lase 
treizeci de zile la coacere, la aceeaşi temperatură 
ridicată. Cam prin primăvară, piatra putea transfera 
în aur de zece mii de ori greutatea sa. 

Era pentru a treia oară când femeile din 
matriarhatul Ţării Silvaniei încercau cea mai tainică 
lucrare din câte a existat vreodată. Erau pe punctul 
de a descoperi puterea Pietrei Filozofale. Nu 
ajunseseră niciodată până la capăt. Reuşiseră în 
schimb să producă mult râvnitul elixir de viață 
lungă, o băutură care vindeca toate bolile şi pe care 
o ţineau, de altfel, în mare secret. O foloseau doar 
anumite preotese şi numai în timpul ritualurilor 
magice. Elixirul conţinea rădăcinile unei plante, pe 
care o numeau Mătrăgună, plantă culeasă cu un 
descântec anume în prima noapte cu lună plină, pe 
care o amestecau apoi cu cristal topit şi câţiva stropi 
de rouă din luna înțelepţilor. Licoarea-minune era 
trecută printr-un proces special de fierbere, iar 
rezultatul obţinut dădea puterea cunoaşterii, a 
sănătăţii şi a bogăției. Omul care o consuma 
dobândea fericirea pământească absolută. 

Acum, însă, preotesele silvane se pregăteau să 
desăvârşească Marea Lucrare, obţinerea Merelor de 

Aur. Marele secret al omenirii îl moşteniseră de la 
Marea Preoteasă Sibyla Eritree sau Marea Mamă, 
cum îi spuneau silvanele, renumită pentru 
profeţiile ei în întreaga lume, de la Roma şi Delphi, 
până în îndepărtatul Orient. 

Taina fusese transmisă doar unei singure 
persoane, aleasă în urma unei îndelungi inițieri. Ea 
era ştiută doar de cea mai bătrână preoteasă, căreia 
îi fusese încredințată de o altă preoteasă, care 
murise între timp şi ea primind-o de la o alta, care o 
primise, la rându-i, direct de la Marea profetesă. 

Stăpâna secretului, bătrâna preoteasă, îl 
memorase bine şi în urmă cu un an, decise să se 
apuce de măreaţa lucrare. 

- Veţi găsi toate cele de trebuinţă în pământul 
şi apele noastre sfinte, le spuse ea celorlalte şase 
ucenice care se supuneau fără greş ordinelor 
primite. 

- Înainte de a începe să desăvârşiți Marea 
Lucrare, 

Să vă închideţi uşa încăperii, 

Să intraţi într-o stare de linişte, 

Să vă aşezaţi şi să închinați capul în piept, 

Să vă măsuraţi suflarea, 

Să vă ascultați vocea inimii. 

După ce veţi fi făcut toate astea, 

Împreunați şapte Vulturi cu Leul 

Până când se va naşte Lebăda 

Din care va ieşi Fecioara Neagră. 

Ca lucrarea să fie desăvârşită, 

Închideţi totul în palat de sticlă verde. 

Daţi focului baie de rouă şi nisip temperat. 

Fecioara va pregăti baie plăcută regelui său, 

Şi aşa după cum v-am învăţat la începutul Lucrării, 

Vă veţi odihni timp de patruzeci de zile. 

Veţi vedea numai negru, dar şi mai negru decât 
negrul, 

Când va apărea apoi coada de păun, 

Deschideţi uşa palatului. Cu mare grijă, 

Tăiați capul păunului şi stropiţi cu sângele 
dragonului. 

Să socotiți Lucrarea aşa cum cere natura, 

O lungă perioadă de timp. 

Fiţi între timp atente la învăţăturile mele. 

Veţi coace aluatul până creşte rouă 

Şi norii ei încep să cadă în picuri, noapte şi zi. 

După douăsprezece luni de plânsete, când 
lacrimile seacă, 

Spălaţi cu apă care nu udă şi stropiţi cu laptele 
Fecioarei. 

În cele din urmă, cu voia Divinului şi a 
înţelepciunii străbune, 

Regele va străluci în roşu, o lumină pe care nu ați 
mai văzut-o. 

Pentru a desăvârşi această Mare Lucrare, 

Vă trebuie de douăsprezece ori Răbdare, 

Şi încă Răbdare, Răbdare, Răbdare şi iarăşi, 
Răbdare. 

Urmând poveţele lăsate de înțeleapta Sibyla 
Eritree, cele şase preotese, sub îndrumarea celei mai 
bătrâne, se puseră pe treabă. În cel mai mare secret, 
construiră un cuptor de lut ars, apoi, timp de trei 

zile, meditară la măreaţa lucrare aşa după cum 
poruncise Marea profetesă. 

În cea de-a patra zi, într-un vas de sticlă 
verzuie, în formă de ou, combinară şapte stropi de 
mercur filozofal cu plumb, adăugară pulbere de 
sare special preparată şi în urma unei fermentații, 
obţinură o materie ca o piatră neagră. Ferecară oul 
şi îl aşezară în cuptorul gata pregătit. Deteră foc 
pentru coacere. Materia din ou deveni mai întâi 
neagră ca putredă, apoi căpătă o albeață 
strălucitoare, moment în care deschiseră vasul şi 
„tăiară capul de corb”, scoțând pata neagră. Apoi, 
lăsară materia să se odihnească timp de patruzeci 
de zile, după care o luară de la capăt. Conţinutul 
trecu din nou prin culoarea neagră şi puțin câte 
puţin, căpătă spectrul „cozii de păun”, trecând spre 
galben-portocaliu până ajunse roşu-rubiniu. 

Până aici ajunseseră şi în anii precedenţi. Cu 
pulberea din piatra filozofală fixată în roşu-rubiniu, 
preotesele silvane uimiseră lumea, reuşind să 
prelungească viaţa, să vindece orice boală ori să facă 
plantele să crească şi să prindă rod în câteva zile. 

De data asta îşi propuseră să ajungă mai 
presus de zei. Deschiseră, din nou, recipientul şi 
conform sfaturilor primite, spălară compoziţia cu 
„apă care nu udă”, adăugară încă trei stropi de 
mercur alb şi puseră totul la loc în cuptor pentru 
încă trei luni. Îşi consultară oracolele şi ajunseră la 
concluzia că Marea Lucrare se isprăvea la 
echinocțiul de primăvară, care în acel an cădea 
exact în crucea nopții. 

XXX 


Poc, poc. Oul se crăpă în două, ca un copac 
străbătut de fulger. Un fâlfâit puternic trecu de 
câteva ori pe deasupra cuibului. Croncănituri, apoi 
un cântec gâtuit. Tipete disperate în văzduh. 
Cântecul încetă brusc cu un zgâlţâit puternic. 
Tăcerea apăsa atât de tare că durea. Câteva frunze 
uscate se rostogoleau peste trupul frânt al unui 
vultur cu o aripă smulsă... Încă sângera. Din înaltul 
cerului, un pui se prăbuşi la pământ chiar de la 
primul zbor. 

De frică să nu-i curgă lacrimile pe obraji, 
fecioara îl privea fix, fără să clipească, printre 
ramurile joase ale gorunului sfânt. 

- Mulţumesc, mulţumesc, mulțumesc. Îți 
mulțumesc, Creatorule, că ai îndeplinit dorința 
mea, spuse ea, apucând cu o mână coama leului ce 
sta gata să înhaţe puiul de vultur. 

ÎI legăna uşor în palmele sale. 

- Tu eşti pasărea mea de putere. Îmi vei purta 
sufletul spre înțelepții mei străbuni. Tu eşti zborul 
sufletului meu, îi şoptea, atingându-i penele cu 
buzele tremurânde. 

Şoaptele ei se împleteau laolaltă cu lumina, cu 
vântul, cu văzduhul... Micuța făptură se simţi atât 
de uşoară încât, din două bătăi de aripi, făcu 
orizontul roată, roată. Zbura. 

Sibyla, nepoata profetesei Sibyla  Eritree, 
urmări zborul puiului de vultur până când acesta 
se făcu una cu cerul. Simţi gustul victoriei şi... 

pentru câteva clipe, chiar savură reuşita. Un strat 
de nori grei se aşternu însă sub albastra cupolă 
planetară umbrindu-i viziunea. 

„Zbori, zbori, zbori, nu te opri. 

Foamea, setea şi oboseala te vor ocoli, 

Puterea divină te va ocroti. 

Când strămoşii îmi vei întâlni, 

Spune-le: 

Când raza de lună se va ivi, 

Lupii-daci ne vor lovi. 

Zbori, puiule, şi-ntoarce-te grabnic, nu zăbovi.” 

Fecioara îşi cobori privirea peste dealuri şi 
întinderi de păduri învăluite într-o brumă aurită şi 
îşi văzu, ca-ntr-un vis de cețuri, întreg ținutul şi 
tragedia ce se abătuse. Chipu-i angelic se îngrijoră. 

Ziua se-ascunse. O mantie neagră, catifelată şi 
lungă de noapte cuprinse Ţara Silvanelor. Fecioare 
- femei voluptoase, sălbatice, nude sau sumar 
îmbrăcate - ieşiră rând pe rând din codrii adânci, 
din văi întunecate. Pădurile de stejar fermecate 
fremătau de calde dorinţe, de adieri parfumate. În 
rotiri frenetice, femeile invocau, cântând, puterea 
Lunii pline din înaltul cerului dormind. Era timpul 
vrăjilor nocturne. Era noaptea Lunii Negre când 
puteau fi culese ierburile vieţii, ale dragostei şi-ale 
morții. Era miezul nopții şi ceasul de închinare la 
Sfânta Mătrăguna, ale cărei descântec şi blesteme le 
ştiau numai preotesele silvane. 

De dincolo de munţi, de acolo de unde se ivise 
rotundul Lunii pline, bărbaţii lupi-daci se pregăteau 
să atace, din nou, sanctuarele fecioarelor nocturne. 

De ceva vreme, urmaşii lui Zamolxis 
deprinseseră taina unor puteri neştiute şi cu 
ajutorul unei băuturi miraculoase reuşeau să se 
transforme în fiare. Sub puterea licorii, bărbaţii-lupi 
se năpusteau cu furie asupra preoteselor Lunii 
exact în toiul ritualurilor lor sacre. Adepţi ai 
cultului Soarelui, dacii-lupi credeau cu tărie că sunt 
nemuritori şi prin urmare, pentru ei nu exista o altă 
recompensă a virtuții decât o eternă beţie. 

Sub vraja aburilor întunecaţi, nemuritorii daci 
căpătau puterea şi năravul animalului sălbatic, 
devorând cu cruzime şi plăcere bucăţi din trupurile 
femeilor pe care le răpeau. Dar, vai, de acel bărbat 
care era prins în capcanele preoteselor silvane. 
Dacă vreunul era atras în singurătatea pădurii, prin 
dansurile lor tulburătoare, o sută de femei se 
năpusteau asupra-i şi ori jura supunere veşnică ori 
pierea sfâşiat la rându-i. 

Matriarhatul de pe Văile Celor Trei Crişuri nu 
mai cunoscuse parcă o atare teroare de la crudul 
război dintre Fiii Soarelui şi Fiicele Lunii, purtat cu 
sute de ani în urmă. După pacea de la Codrul 
Muma, încheiată între Sibyla Roşiana, urmaşa 
Zeiţei Hecate şi Zamolxis, regele-zeu venerat de 
daci, cele două părți au convenit ca, în semn de 
bună înțelegere, bărbații din munţi să poată 
participa, o dată pe an, la un ritual de împerechere 
cu preotesele silvane. 

De cealaltă parte, preoţii daci se învoiră să 
împartă cu preotesele silvane parte din tainele lor 
secrete, permițându-le să urce pe muntele lor ascuns 

de două ori pe an. Acestea aveau acces în peştera 
sacră din vârful muntelui Kogaion, o dată vara, în 
ziua Schimbării la Faţă şi o dată toamna, de Ziua 
Lupului, pentru a urmări mersul astrelor şi a putea 
face preziceri cu privire la viitorul ținutului lor. 

Înțelegerea dintre Preoteasa Lunii cu Regele 
Soarelui devenise între timp un adevărat cult al 
împerecherii şi fusese cu sfințenie respectată. Până 
când o haită de tineri daci s-au apucat să atace 
pădurile silvanelor, noapte de noapte, din mai 
multe colțuri ale ținutului deodată. 

Sibyla, fecioară vizionară, cunoştea bine 
apucăturile sângeroase ale atacatorilor ținutului 
său, dar şi slăbiciunile lor. Îi mai înfruntase de 
câteva ori. Cu privirea-i tăioasă ca fulgerul scăpătat 
din nori, inspira teamă, groază şi trezea fiori. 

În momente de cumpănă, fata Marii Preotese 
se închina la rădăcina unui gorun şi invoca spiritul 
strămoşilor săi, puterea Lunii pline şi taina 
pădurilor în care silvanele se ascundeau adesea ca 
leoaicele, pentru ca apoi să se arate din nou, la 
momentul prielnic. Era în strategia lor ca, pe timp 
de luptă, să întrebuinţeze ori sabia, ori arcul, ori 
aurul, ori veninul, ori viclenia, dar de cele multe ori 
le mânuiau pe toate, laolaltă. 

În acea noapte, pădurile răsunau de cântecele 
stranii închinate Lunii şi Mătrăgunei, magica 
plantă, doar ici-colo se auzea câteodată un râset 
uşor, alteori un suspin pierdut în şoapte. 

Părând fascinată de un ţel nevăzut, Sibyla păşea 
încet printre ierburile înalte. Urcă cornişa abruptă a 

unui deal. O herghelie de cai sălbatici ieşi din pădure 
călcând în copite câmpurile necultivate, gonind spre 
cetate. În urma lor, un bătrân înalt, în haine albe, călare 
pe-o iapă sură şi iute, se ivi de sub stejarii uriaşi, în 
lumina argintie a Lunii rotunde. Barba-i de zăpadă şi 
fruntea-i pleşuvă străluceau de măreție. Sibyla rămase 
mută de admiraţie. Deşi îl vedea pentru întâia oară, i se 
păru totuşi că-l ştie de vreme multă. 

- De ce faci cetății noastre această faptă bună? - 
îndrăzni să întrebe cu voce pierdută. 

- Din respect pentru Marea Preoteasă, de 
dragul mamei tale, copilă, răspunse bărbatul fără a- 
şi mişca privirea. 

- Cum de mă cunoşti? - întrebă curioasă. Şi de 
ce-ţi ţii privirea aplecată? 

- Sunt orb, copila mea, un năprasnic blestem m-a 
atins odată. Dar să ştii, prinţesă, că ochii orbilor şi 
urechile surzilor văd şi aud cele mai pure adevăruri. 
Ai să le afli şi tu la timpul potrivit, pe toate. 

- Pe tine te voi mai vedea vreodată? - întrebă 
pe dată, observând că străinul da să ia cale-ntoarsă. 

- Oh, da. Voi veni, copila mea, când ţinutul şi 
inima ta, la ceas de mare cumpănă, se vor afla. Dar 
până atunci, tu, fiica Marii Preotese, să ţii minte că 
nădejdea mântuirii în păduri se găseşte, iar 
Adevărul nu se dăruieşte. Îl găseşti în tine însăți 
sau nu-l găseşti deloc. Să nu uiţi asta niciodată, că-s 
scrise cu litere de foc. 

Bărbatul întinse mâinile în semn de 
binecuvântare, apoi, întorcând calul, intră sub 
codrii înalți de fag şi se pierdu în zare. 

Sibyla înaintă visătoare spre cetate. Întâlnirea 
cu bătrânul îi umpluse sufletul de bucurie. 

Nu departe de templul Silvanelor, ale cărei 
fațade erau scăldate de lumina dulce a lunii, pe un 
vârf de deal, sub un gorun, şedea un tânăr, străin, 
după port, de ţinutul silvan. De mult timp îi 
alunecase la picioare un sul de papirus cuprinzând 
semnele zodiacale gândite de Zamolxis. 

De o parte a dealului se auzeau freamătul 
pădurii cu sunete uşoare de tobe şi chitare, 
suspinele pătimaşe, moleşitoare şi aţâțătoare ale 
silvanelor goale. 

De cealaltă parte, strigătele sălbatice ale 
lupilor-daci, dansând în jurul unui foc sacru, ca 
dracii, amețiți de fum şi-o magică licoare. 

- Străine, ce cauţi la mine-n cetate? - întrebă 
Sibyla, apropiindu-se ca o panteră prin ierburile înalte. 

Tânărul tresări, se ridică-n picioare şi privi 
buimac de uimire la apariţia din noapte. 

- Am venit... spuse el şi se opri, pierzându-se în 
ochii ce străluceau asupra-i, ca două stele gemene. 

- Am venit, continuă, coborându-şi privirea, să 
aflu taina Adevărului, să-nlătur amăgirea. 

Vocea-i dulce, caldă, domoală, trezi înfiorări 
de harpă în tânăra fecioară. 

- Adevărul îl găseşti în tine însuţi sau nu-l 
găseşti deloc, se auzi ea spunând. Se-ntoarse, plecă 
spre cetate cu chipul şi vorbele străinului în gând. 

Din adâncurile văilor, continuau să urce 
mereu, purtate de vânt, o suflare fierbinte de 
patimi, un amestec de voluptate şi cruzime. 

Fiii Soarelui din munți şi Fiicele Lunii din 
câmpie se puneau adesea la astfel de încercări 
crâncene, aventuri ciudate şi practici magice 
nesfârşite. Însă, când regi sau hoarde aventuriere 
din vecinătate sau de aiurea, însetaţi de aur sau de 
putere, cutezau să pună stăpânire pe ţinutul 
silvanelor sau pe teritoriul dac, ca la un semnal 
divin, cele două tabere rivale se uneau şi nimiceau 
împreună până la ultimul intrus. 

Mergând spre cetate, Sibyla îşi aduse aminte 
de întâmplările petrecute cu mult timp înainte, 
povestite de silvanele bătrâne oricui vroia s-asculte. 


O astfel de încercare s-a petrecut odată, când 
împăratul Cezar, în înțelegere cu preotesele druide, 
a trimis două legiuni romane să ia în stăpânire mult 
râvnitele izvoare termale din Ținutul Silvan. În 
ajutorul  silvanelor au sărit lupii-daci de peste 
munţi, iar în bătălia de lângă râul cu ape repezi, 
năvălitorii romani au fost trecuți prin tăişul sabiei 
până la ultimul soldat. 

Lupii au primit în recompensă caii romani, iar 
războinicele silvane au aruncat trupurile învinşilor 
pe râu pentru a fi duse de ape pe teritoriul 
„surorilor druide”, ca semn de avertisment. La 
pieptul fiecărui roman au prins câte o panglică în 
culorile ținutului lor, alb, negru, roşu şi galben. 

Dar şi ultima invazie a macedonienilor, 
conduşi de urmaşul temutului împărat Alexandru 
cel Mare, a fost oprită la trecătoarea către muntele 
sfânt al dacilor, cu ajutorul săgețile otrăvite ale 

războinicelor şi puterea magică a preoteselor 
silvane. Era al şaptelea cules de vii, de când această 
armată neînfricată fusese învinsă şi nu mai cutezase 
să pună piciorul pe pământul dacilor. De data 
aceasta venise în număr mult mai mare, hotărâtă să 
se răzbune. 

Era într-o dimineaţă senină. Nici o pată de nor 
pe cer. Cavaleria macedoniană, în frunte cu regele 
lor, Lisimah, intră în defileul mut ca un mormânt. 
Nici ţipenie de om prin jur, doar stâncile o priveau 
trecând. Deodată, un nor negru se îngrămădi peste 
adâncul defileului: un trăsnet bubui şi fulgere 
căzură din toate părţile peste macedonieni. Două 
stânci enorme se rostogoliră de pe vârful muntelui 
Kogaion, strivind un număr mare de ostaşi. 
Preotesele silvane scoaseră nişte sunete precum 
sălbăticiunile şi de îndată flăcări începură să iasă 
din pământ sub paşii soldaţilor. În faţa acestor 
minuni, armata  înspăimântată s-a retras, 
macedonienii fugind  înnebuniţi,  războinicele 
silvane urmărindu-i cu săgețile lor otrăvite. L-au 
capturat pe Lisimah şi ceata lui de apărători şi i-au 
predat luptătorilor-daci înainte ca aceştia să se 
dumirească de sfârşitul bătăliei. 

- Cum aţi făcut asta, întrebă Dromichaites, 
regele dac. 

- E secretul nostru, răspunseră enigmatic 
preotesele, mândre de isprava lor. 

În semn de recunoştinţă, regele dacilor le 
trimise silvanelor zece care încărcate cu grâu roşu, 
zece cu sare şi alte zece cu butoaie de vin şi miere 

de albine. Drept mulțumire, preotesele silvane 
umplură carele dacilor cu ulcele pictate cu smoală 
de cea mai bună calitate din zăcămintele din nordul 
ținutului lor. 

- Of, dar toate astea au fost de mult apuse, 
spuse tânărul străin, aducându-şi aminte. Şi el le 
auzise povestite. Oftând din când în când, păşea 
agale spre calu-i ce păştea într-un crâng. Deodată, 
chipul fecioarei din pădure îi apăru în față ca o 
nălucire. Un val de năduşire îi tulbură simţirea şi se 
pierdu de tot cu firea. 

- Trebuie să plec, aşa cum magul mi-a prezis. 
Să mă desfac de-ntunecatul vis ce mă roade de ceva 
vreme ca un vierme stins. Plec în Egipt, să aflu 
taina lui Osiris. 

Încălecă şi se duse tăind văzduhul. 

Tulnicul sună de trei ori, de la Cetate. Apoi de 
două ori scurt şi o dată-n trepte, un semn că-i 
însemnată veste ce nu putea să mai aştepte. 

- Sybila, strigă Marea Preoteasă, zărindu-şi 
fiica grăbită şi îmbujorată. 

Dar ce-i cu tine, copilă - întrebă îngrijorată. 

- Am... ah, nimic, nimic serios, răspunse 
încurcată. 

- Fie atunci precum tu spui că este, dar iacătă 
că tocmai ai primit o veste. 

La Delphi te aşteaptă surorile bacante, peste 
trei luni, la templul unde zeițele Lunii, bunica ta şi 
mama bunicii tale, au rostit oracole şi profeţiile 
lumii. 

Pe timpuri, bărbaţii de dincolo de munți şi 
femeile ce stăpâneau acum mănoasele câmpii de la 
izvoarele şi până la revărsarea celor Trei Crişuri au 
trăit împreună în pace şi bună armonie. Femeile şi 
bărbaţii aveau statut egal. Era o rasă de oameni 
vânjoşi, cu părul brun-roşcat, cu ochii albaştri ca 
seninul cerului ori verzi ca întinsul câmpiilor, 
puternici, pătimaşi şi devotați şefului tribului sau 
clanului lor, care era cel mai inteligent dintre ei, fie 
bărbat, fie femeie, capabil să-i apere şi să-i comande. 

Îmblânzind calul, ei au devenit regii 
pământurilor întinse. Îndrumaţi de şefii neînfricaţi 
sau îmboldiţi de femei vizionare, oamenii cu părul 
de foc sau galben ca razele de soare erau văzuţi 
adesea trecând ca vântul peste văi şi câmpuri. 
Uneori, se revoltau împotriva cerului, încercând 
parcă să-l stăpânească, alteori se prosternau într-o 
adoraţie totală, în faţa minunăţiei sale. 

La început, tremurau în fața vrăjmăşiilor 
naturii dezlănțuite pe care adesea nu le înțelegeau, 
până într-o zi, când au început să li se închine, 
invocând în sprijinul lor puterea cerului 
necunoscut. Îmbinând forța cosmică a universului 
infinit cu tăria caracterului lor neînfricat, au reuşit, 

cu timpul, nu numai să îmblânzească puterea 
naturii, dar puteau chiar să o şi provoace. 

„Oamenii norilor” sau hapnobatai li se mai 
spunea şi datorită practicii lor ritualice prin care se 
puteau face nevăzuțţi, urcând la cer „să facă comerţ 
cu zeii”, după cum se credea. Mai tari ca zeii sau cel 
puţin egali cu ei, aşa erau văzuți de popoarele din 
împrejur. 

Ţinutul lor, numit Grădina Cerului, renumit 
mai cu seamă pentru aurul din munții din care 
ieşeau cele trei râuri sacre şi izvoarele 
tămăduitoare, era râvnit de toți împărații lumii, de 
la soare-răsare până la apus, dar şi de hoardele 
migratoare fără credinţă şi fără de pământ. 

Niciodată n-au putut fi supuşi şi nu atacau 
decât dacă erau provocați. Enigmatici şi tăcuți, 
vestiți prin puterile lor magice, atât bărbaţii cât şi 
femeile deveniseră un popor pe cât de temut, pe 
atât de respectat de toate împărăţiile lumii. 

Nenumăratele expediţii făcute de căpeteniile 
galilor, sciților, germanilor şi chiar de către cei din 
acelaşi neam de traci de la sud de Istru şi până la 
fenicieni şi egipteni nu au avut neapărat dorința de 
a cuceri, ci mai degrabă gloria de a fi călcat pe 
pământul „stăpânilor norilor”, gloria de a fi trecut 
peste cele trei râuri, a căror apă, la fel ca apa din 
Nil, se păstra în vase de aur prin visteriile 
împăraţilor, alături de odoarele preţioase, ca semn 
de suveranitate şi putere. 

Puterea „oamenilor norilor” a început să se 
clatine o dată cu slăbirea credinţei lor în puterea 

cerului. Femeile vizionare şi luptătoare, solicitate în 
trecut pentru a participa, ca aliate, de-o parte sau 
de alta a neîncetatelor războaie de cucerire, 
începuseră să fie consultate, din ce în ce mai des, de 
căpeteniile diverselor popoare, asupra sorții 
victoriei. Ajunseră chiar să hotărască ziua începerii 
bătăliei. Simţindu-se stăpânele absolute asupra 
destinelor acestor popoare, femeile norilor s-au 
folosit de slăbiciunile conducătorilor acestora. Mai 
apoi, au vrut să-şi instituie supremaţia chiar şi în 
propriul lor ţinut, folosind magia plantelor şi 
descoperind puterea spiritului strămoşesc. 

Totul a pornit într-o după amiază, aparent 
liniştită, de toamnă. Între Leyon, feciorul preotesei 
de pe Valea Zânelor şi Stalces, fiul preotului din 
Valea Iadului, s-a iscat o banală sfadă pe împărţirea 
unei uncii de aur căpătată de cei doi, ca dar de 
preţuire din partea meşteşugarilor de la hotarul 
ținutului muntos. 

luţi din fire, voinicii se provocară la duel. Nici 
n-apucară lăncile să scoată scântei la două 
încrucişări că o voce venită din adâncul răcoros al 
pădurii străbătu văzduhul, până la mulțimea ce se 
adunase împrejurul celor doi. 

- Staţi...! Opriţi-vă, striga Tamyra, preoteasa 
Cetăţii din Biharia, urmaşa Pentesilei, amazoana căzută 
în războiul Troiei, sub loviturile lui Ahile, care, 
dezbrăcând-o de armură ca s-o prade, i-a văzut 
frumuseţea şi a plâns-o amar multă vreme după aceea. 

- Opriţi-vă, spuse ea, ieşind din pădure cu 
ochii în flăcări şi părul despletit. Staţi, sună glasul 

ei autoritar, repezindu-se între luptători rivali. 
Spiritul marelui nostru strămoş mi-a vorbit şi mi-a 
spus, strigă exaltată. El nu vrea ca doi frați 
războinici să se lupte între ei, ci dimpotrivă, să se 
unească împotriva duşmanului. Mi-a vorbit. L-am 
văzut, exclamă cu cuvinte răsunătoare. 

Convinsă, ea, la rândul ei, convingea. Uimiţi 
şi învinşi parcă de o forță nevăzută, Leyon şi 
Stalces îşi dădură mâna şi se împăcară. Mulțimea 
o privea ca pe o ființă divină. De atunci, Tamyra 
şi alte femei prinseră curaj şi începură să 
poruncească  profeţind în numele Marelui 
Strămoş. 

XXX 

Mai târziu, prin înțelegerile pe care reuşise să 
le încheie cu fraţii traco-daci de la răsărit şi prin 
puterea oracolelor sale, renumita Sibyla Eritree 
dobândise ţinutul dintre apele Tisei şi Munţii de 
Aur, scoţându-l fără vărsare de sânge de sub 
stăpânirea regatului preoteselor druide, condus de 
regina Leukipe. 

Prin întemeierea Ţinutului Silvanelor sau 
Grădina Fecioarelor, cum îi plăcea să spună, Sibyla 
ajunsese renumită, temută şi respectată în întreaga 
lume, mai ales după celebrele întâlniri cu cel de-al 
şaselea şi ultimul rege al Romei, Tarquinius 
Superbus, unde prezisese mărirea şi decăderea 
imperiului roman, dar şi după profeţiile privind 
viitorul Greciei rostite la templul din Delphi, 
tălmăcite şi răstălmăcite de toată elita de poeți şi 
filozofi eleni. 

Marea preoteasă din Ţara Silvanelor fusese 
chemată să sprijine demersul prinţesei sabinelor 
din Ţara Tibrului de Jos pentru a îmbuna furia 
regelui Tarquinius împotriva cultului sabin şi a 
intermedia un târg cu tiranicul monarh în vederea 
pedepsirii fiului acestuia ca urmare a batjocorei la 
care a fost supusă Lucreția, nepoata lui Marcus 
Brutus. 

Din prietenie sinceră față de prințesa sabină 
aflată într-un moment de grea încercare, împotriva 
tradiţiei străbune care interzicea cu desăvârşire 
transmiterea în formă scrisă a tainelor învățăturilor 
sacre, Sibyla Eritree se apucă şi îşi notă, pentru 
întâia oară, oracolele sale. Soarta şi viitorul 
conducătorilor poporului roman le scrise pe nouă 
suluri de coajă de frasin. Puse sulurile în desagă şi 
porni în goana calului pe poarta cetăţii sale spre 
întinsele tărâmuri ale regatului roman. 

Era prima decadă a lunii lui cireşar. Pe Dealul 
Capitoliului, cei trei sute de senatori aşteptau cu 
ostilitate verdictul regelui în privința distrugerii 
ultimelor racle sabine de pe Piatra terpeiană, motiv 
de furie printre sutele de oameni adunaţi în piața 
romană. 

Sibyla urcă în fugă treptele Capitoliului. 
Senatorii uimiți de frumusețea chipului, de păru-i 
roşu ca focul şi strălucirea podoabelor din aur de o 
culoare ce nu mai văzuseră până atunci, se 
retraseră doi paşi în spate şi se plecară ca în fața 
unei apariţii divine. Regele rămase şi el cu ochii 
căscaţi de uimire. 

- Eu mi-s născută între oameni şi între zei, 
Sunt o femeiă nemuritoare, tatăl trăieşte-n cer, 
Mama mea este sfânta Lună şi vatră-mi este 
pădurea, 
Ţinutul Silvanelor, loc sfânt al mamei şi râuri trei, 
spuse ea într-o limbă proto latină. 
Şi continuă să vorbească astfel ca regele să o 
priceapă: 
- Mă-nchin înţelepciunii străbunilor măriei 
voastre, 
Din adâncul măreției lor divine, mi-au grăit. 
Ei spun că asupra Romei norii negri stau să se 
abată, 
Şi cer să faci dreptate de îndată, 
se adresă regelui privindu-l fix în ochi, 
iar vocea-i răsună ca un tunet peste murmurul 
mulțimii ce se opri pe loc. 
- Femeie, ce tot îndrugi acolo? - se încruntă regele, 
oarecum bănuitor. 
- Din ceruri, măriții voştri regi spun 
Mânjită-i reputaţia lor de-ocară 
Sub sceptrul tău, necinstea-i lege, bunăoară 
Poporul geme şi se înfioară 
Coroana ta regală o văd acum pentru ultima oară. 
Oh, fii ai Lupoaicei, să vă spun venit-am 
Întunecată-n sânge cetatea voastră ajunge-va. 
Împărații voştri care vor urma 
Orbiţi de patimi, intrigi şi dorinţi ferbiți, 
Ca fiarele, între ei se vor sfâşia, 
Urmaşii Romei vor cădea 

În patima femeilor, a aurului şi-n tulburarea 
- Ce venin de şarpe venit-ai să împrăştii în 
cetatea mea femeie? - o întrerupse regele încruntat. 
Astea nu-s vorbele strămoşilor mei, 
Ci gânduri setoase de ură ale duşmanilor răi. 
Mai bine taci, de nu vrei să-ţi vezi cu ochii 
moartea. 
- Continuă, Sibyla, mai spune ce ţi-au zis din 
ceruri auguştii noştri regi, strigau senatorii exaltați. 
- Prorocirile lor stau toate 
P-aceste nouă suluri adunate. 
Eu nu cer nimic în schimb, 
Decât ca regele vostru să facă dreptate. 
Să-ndrepte necinstea Lucreţiei, 
Sabinele să se închine la templul lor din Cetate... 
- Piei, femeie, piei din ochii mei! 
Astea-s prostii, puse la cale de vrăjitoarele 
sabine şi soții lor mişei. 
Nebuni sunt toţi aceia ce stau şi-ascultă 
Un şuierat de şarpe-n ochii de floare crudă, 
strigă majestatea sa, răbufnind într-un hohot de 
râs forțat, 
retrăgându-se-n somptuosul lui palat. 
Furioasă, Sibyla părăsi Capitoliul la fel de 
grăbită precum venise şi sub privirile mulțimii 
începu să dea foc pe rând la cele nouă suluri încă 
nedeschise. 
Surprins de gestul acesteia, Tarquinius şi-a 
consultat augurii asupra conţinutului spuselor ei, 
iar când aceştia şi-au dat seama că vorbele Sibylei 

proroceau de fapt viitorul regatului roman şi 
sulurile acelea le-au fost trimise de înseşi spiritele 
stămoşilor lor divini, l-au sfătuit pe rege să încheie 
grabnic un târg cu femeia cu părul de foc. 

Regele le spuse că-i dispus să ofere orice sumă 
i-ar fi cerut ea, dar nu le va face niciodată pe plac şi 
nu va cădea la pace cu preoţii şi preotesele sabine. 

Aghiotantul majestăţii sale o găsi pe Sibyla în 
piaţă, înconjurată de o mare de oameni care o 
divinizau pentru curajul de a-l fi înfruntat în față pe 
cel mai crunt şi sângeros rege care a domnit 
vreodată în tot ținutul țărilor de jos. 

Îi dete regelui ultimele suluri sacre, pe care nu 
apucase să le ardă, fără a cere vreo răsplată. După ce 
văzură că în cele trei suluri rămase era vorba despre 
viitorul statului roman, augurii de la Roma le 
încredinţară spre bună păstrare la doi, apoi, succesiv, 
în grija a zece, cincisprezece şi în sfârşit, a patruzeci de 
preoți speciali, numiți quindecemviri sacris faciundis. 

Nouă zile mai târziu, vărul Lucreţiei, Lucius 
Junius Brutus convocă Senatul şi pe fondul mâniei 
poporului care nu-i mai putea tolera domnia 
tiranică, forul suprem decise expulxarea regelui 
Tarquinius, cu întreaga sa monarhie, dincolo de 
hotarele Romei. Senatorii romani hotărâră în 
unanimitate ca niciodată să nu mai fie permisă 
domnia unui rege. Lucius Junius Brutus deveni 
astfel primul consul al primului guvern instaurat 
democratic de pe Dealul Capitoliului. 

După alţi nouă ani, Roma ajunse să guste din 
plin din autoritatea şi puterea primilor săi dictatori. 


34 


Rădăcinile Ardealului. Marea Preoteasă 


Iulius Cezar şi mai apoi, fiul său adoptiv, Cezar 
Augustus au preluat, fără drept de apel, autoritatea 
completă asupra tuturor problemelor civile şi 
militare ale Romei. Dictatorii romani au devenit 
astfel împărați pe viaţă, iar toate puterile deținute 
de ei urmau să fie preluate de succesori, pe linie 
bărbătească. 

Cetatea fiilor  Lupoaicei căpătase o 
indiscutabilă supremație, care făcuse să coincidă 
hotarele Imperiului ei cu răsăritul şi cu apusul 
soarelui, însă în interiorul Romei, conducătorii ei se 
autodevorau. 

Iulius Cezar muri asasinat. Urmaşii lui 
instituiră triumvirat. De dragul Cleopatrei, 
faraoana egipteană, Antonio şi Octavian au sfâşiat 
în două lumea romană. Cleopatra, care nu auzise 
încă şuierându-i la ureche şerpii destinului ei, nu 
visa decât prăbuşirea Capitoliului şi sfârşitul 
puterii Romei, astfel că în urma numeroaselor 
războaie purtate alături de Antonio, cei doi amanți 
au ales sinuciderea, după înfrângerea de la 
Actium, de lângă Alexandria, punând capăt vieții 
lor fără de pereche. 

XX F 

Împărtăşind profeţiile sale divine, marea 
profetesă a ării Silvanelor a colindat toate 
provinciile Imperiului roman. A trecut apoi prin 
Grecia, unde patronau patru clase de ființe divine, 
zeii, demonii, eroii şi morții. Pe pământul Eladei, de 
la Creta până la Cnossos, zeii coborau din Olimp şi 
se amestecau cu oamenii. În numele lor, 

conducătorii puneau la cale cele mai cumplite 
crime. 

Grupaţi sub autoritatea lui Zeus, divinităţile 
cereşti ale grecilor aveau năravuri similare cu ale 
oamenilor, erau  geloşi,  invidioşi,  orgolioşi, 
răzbunători şi mai cu seamă, însetaţi de sacrificii. 
Poseidon, Hera, Demetra sau subpământeanul 
Hades sunt doar câţiva dintre olimpienii cărora, 
pentru a-i îmbuna, elenii le aduceau jertfe de sânge 
sau grăsime. 

Apolo, fiul lui Jupiter, era singurul zeu care nu 
cerea jerfe. Cultul lui Apolo Hiperboreanul se 
apropia foarte mult de cel al geto-dacilor şi al 
silvanelor, popoare înrudite, născute sub acelaşi 
semn al lupului alb. 

Silvanele ca şi lupii-daci nu credeau în alţi zei 
decât ai lor şi-l numeau zeu doar pe acel bărbat ori 
femeie care se remarca prin faptele de vitejie în 
apărarea seminţiei lor ori prin înțelepciunea cu care 
acesta putea să comunice cu unica divinitate în care 
credeau şi despre care spuneau că-i atotputernică, 
atotcuprinzătoare şi a creat întreg univers. Aceste 
însuşiri le întrunea Marea Preoteasă a cărei putere 
era transmisă pe linie femeiască urmaşelor ei. La 
daci, după ce căpăta numele de zeu, sufletul regelui 
lor se putea reîncarna în oricare dintre cei care 
dovedeau calităţile conducătorului lor. 

Dacii credeau că duhurile lor cădeau direct din 
cer, rămâneau captive în trup de la naştere până la 
moarte şi că apoi se întorceau înapoi de unde au 
căzut, printre cele ale strămoşilor. „Trupul nu-i decât 

o împiedicare a duhului de a se bucura de nemurire. 
Poftele lui nu trebuie ascultate, iar cadavrele arse,” 
spuneau ei, primind cu atâta bucurie moartea şi 
venerând-o ca pe o mare victorie. 

Aceeaşi credință o împărtăşeau şi silvanele, 
doar că ele numeau duhul spirit şi spuneau că, pe 
lângă trup, fiinţa umană mai avea şi suflet. 

În viziunea lor, spiritele, înainte de a ajunge 
într-un loc minunat din cer, făceau un popas pe 
Lună, unde avea loc un fel de selecţie. Cele pure 
urcau mai departe, iar celelalte erau azvârlite pe 
pământ, printre sufletele care rămâneau legate de 
oase. 

Ele îşi îngropau morții lângă stejarii pe care-i 
venerau, crezând că sufletele osemintelor trăiesc 
mai departe în trunchiuri de copaci, cu care, de 
altfel, vorbeau adesea în momente de cumpănă. În 
schimb, spiritele aruncate de pe Lună, multe 
alergâd bezmetice pe pământ fără trup, fără linişte 
şi fără de suflare, preotesele silvane le făceau 
părtaşe magiei şi vrăjilor nocturne. 

Dacă pe daci, Fiii Soarelui, cum le plăcea să li 
se spună, îi respectau, împărtăşind aceeaşi credință 
străbună, pe surorile lor druide, cu acelaşi crez în 
Sfânta Lună, le disprețuiau, dar şi acestea nutreau 
față de silvane destul de multă invidie, gelozie şi 
ură. În afară de puterile Lunii Negre şi secretul 
câtorva vrăjitorii şi blesteme, nu împărțeau nimic 
împreună. 

Druidele se închinau la o pleiadă de zei, de 
altfel bine orânduiți în cosmos şi pe pământ; 

silvanele, printr-un exercițiu sever de control şi 
concentrare a suflului respirator, cu tehnicile lor 
prin care puteau stăpâni nevăzutele energii dintre 
cer şi pământ, dobândiseră puteri cu care puteau să 
poruncească vânturilor, să împrăştie norii sau să 
atragă trăsnetele pe pământ. 

În timpul ritualurilor magice, druidele cădeau 
într-o transă colectivă şi-l aşteptau pe celestul 
Dionysos să coboare pe pământ, să vină să le ia în 
stăpânire, să le călărească, să le facă să danseze, să 
sară, să ţipe după pofta lui. 

Silvanele preluau ele inițiativa şi putând să-şi 
părăsească trupul, lăsat într-un somn cataleptic, 
călătoreau liber în lumea zeilor, discutau de la egal 
la egal cu aceştia şi reveneau apoi pe pământ cu 
amintirea neştearsă a tot ceea ce văzuseră dincolo. 

În timp ce druidele deveneau doar nişte 
umbre lipsite de putere, silvanele căpătau o forță 
înrudită cu divinul, o forță pe care o puteau izola 
de poftele trupeşti şi pe care o stăpâneau în aşa 
măsură încât puteau reveni oricând în locul acela 
ceresc despre care celelalte popoare nici nu aveau 
habar de existenţa lui. 

După fiecare astfel de călătorie, silvanele se 
întorceau mai înțelepte, pline de o lăuntrică bucurie 
şi cu o aplecare aparte spre tăcere şi locurile 
liniştite. 

De cealaltă parte, însă, departe de casele lor, 
de locurile cultivate, pe munţi şi prin păduri 
întunecate, preotesele druide se jucau cu şerpii, 
alăptau puii de animale ca şi cum ar fi fost ai lor, 

apoi îi alergau, îi urmăreau şi-i mâncau cruzi, 
lingându-şi una alteia sângele, asemenea 
sălbăticiunilor. 

XX x 

Marea Preoteasă a Ţării Silvanelor simți 
deodată nevoia să împărtăşească tălmăcitorilor 
templului sfânt din taina credinței femeilor din 
matriarhatul său. 

De la Roma, se abătu din drumul spre casă, 
trecu prin câmpia Focidei, urcă până în adâncul 
defileului întunecat şi ajunse la poalele muntelui 
Parnas, locul cel mai sfânt al Greciei. 

Preoţii templului tocmai încercau să le explice 
inițiaților din întreaga lume care se adunaseră la 
Delphi că cei doi fii ai lui Jupiter, Bachus şi Apolo, 
îşi disputaseră locul sfânt. Bachus i-l cedase de 
bunăvoie fratelui său şi se retrăsese pe una din 
culmile Parnasului unde, alături de Dionysos, era 
celebrat de bacante printr-un şir de ritualuri 
orgiastice coordonate de preotesele druide. 

Apolo rămase în templul tatălui său, înălțat pe 
muntele Kogaion, încins de păduri dese de stejari, 
încununat cu un cerc de stânci şi pietre cioplite, 
inabordabil ca o fortăreață. De aici a coborât Orfeu, 
despre care se spunea că fusese fiul unei preotese a 
lui Apolo şi care, ajuns la templul lui Bachus, le-a 
vorbit femeilor bacante puțin binevoitoare despre 
binefacerile zeilor, despre farmecul luminii cereşti, 
viața frumoasă pe care o ducea cu fraţii săi lupi. A 
încercat să le înveţe să cunoască seminţele care 
produc fructele divine ale vieţii: bucuria, iubirea, 

frumuseţea şi le-a cerut să renunţe la lupta cu Fiii 
Soarelui şi să recunoască divinitatea lui Apolo. 

„A trăit prin Eros şi a sfârşit răpus de amantele 
lui Dionisos, misterioasele urmaşe ale Afroditei,” 
spuse preotul din Delphi. 


În faţa impresionantei mulţimi, Sibyla, adepta 
cultului lui Apolo, urcă pe altarul din trei pietre 
albe de la marginea peşterii din care ieşeau aburi 
reci şi începu să vorbească cu o voce ce venea parcă 
de undeva, din străfundul stâncilor seci. 

Vai, Grecie, frumosul tău popor 

Ce crede cu tărie în zei şi-n năravurile lor, 

Vai, Atena, leagănul înțelepţilor 

Ce cad jertfe, amăgitorilor zei, 

Vai, celor ce se-nchină fără chibzuinţă 

Unor idoli ce-şi închipuie că sunt ca ei 

Au glas şi chipuri ca ale lor, 

Şi-au pus pe seama zeilor 

Lucruri de ruşine şi hulă, 

Legi, hoţii, adultere şi ură, 

E-adevărat, fără de minciună, 

Adevărul Adevărat. 

Fericiţi cei ce se leapădă 

De sanctuarele stropite cu sânge şi sudoare, 

Căci ei vor fi deprins Misterul, 

Taina vieţii şi a morții şi izvorul 

A toate câte sânt şi va să vie. 

Căci există un singur zeu 

Nevăzut de vreo făptură 

Şi nu-i om care să-l descrie. 

Fericiți vor fi cei ce-şi vor reaminti 

Să-l caute în ei înşişi, 

Fericiţi cei ce vor putea privi 

Gloria măreaţă a zeului din ei. 

Apoi, Sibyla se opri, se lăsă moale pe spate, 
închise ochii şi-ncepu din nou. Profeţiile se făceau 
auzite în aburul peşterii sacre, în murmurul apelor 
curgătoare şi în vijelioasa izbire a vânturilor de 
scorburile copacilor, a stâncilor şi  grotelor 
muntelui. 

Fericiţi cei cutezători 

Că a lor este victoria 

În plaiurile cele sfinte. 

Fericiți cei ce plâng, că aceia 

În dalbe ceruri se vor mângâia. 

Fericiţi cei blânzi, că aceia 

Vor moşteni întreg pământul. 

Fericiţi acei ce flămânzesc 

Şi acei ce însetează de ştiinţă, 

Că aceia se vor sătura 

Şi niciodată nu vor mai răbda. 

Fericiți aceia care muncesc 

Pământul făcându-l grădină 

Că ei vor culege roadele 

În grădinile cerurilor. 

Fericiți vor fi cei milostivi 

Că aceia se vor mântui. 

Fericiți cei curaţi în suflet 

Că s-or hrăni doar cu lumină. 

Fericiți făcătorii de pace 

Că fiii cerului se vor chema. 

Fericiţi cei prigoniți pentru 
Dreptate, că a lor este cerul. 
Fericiți veți fi voi, inițiați 

În Legământul Tainic şi Nou, 
Că voi veţi bea din Apa vie 
Şi veţi găta renaşterile 
Primind pe veci ca moştenire, 
Fiecare câte o stea în dar 
Veghind Divina Rânduire 
Investiţi cu glorie şi har! 


Aşa grăit-a Sibyla şi se trezi 

În aburii peşterii reci 

Vorbele-i rămaseră-ncrustate 

În imnurile poeţilor şi lirele 

Cântăreţilor greci. 

Deşi nu le-nţeleseseră prea bine pe toate, 

Nici taina lor, le-a plăcut însă tâlcul 

Şi toată înşiruirea, o spuseră cu rândul 

Şi filozofii vremii, 

Heraclit, Pytagoras, Socrate, Platon 

Şi chiar scepticul Aristotel, 

Meşteşugiră prorocirile Sibylei, 

Şi-apoi le deteră model. 

Chiar de aveau opinii diferite în facerea lumii 
Şi nu cădeau de acord de-i foc, apă, pământ, aer, 
De-s numere sacre, vid sau atom, 

Aveau acelaşi crez, când gândeau liber, 
Sufletul, trupul, dualitatea dintre divin şi om. 
- Oracolul Sibylei cuprinde tot atâtea taine 

Câte cuvinte spune, 

Şi fiecare cuvânt ascunde 

În el mai multe taine, 

Spunea Heraclit pe ale Pantheonului trepte 
Unei mulțimi adunată să-l asculte. 

- Într-adevăr, toate legile omeneşti se nutresc 
Din unica lege divină, 

Căci aceasta are atâta putere cât vrea să aibă, 
Fără să se epuizeze vreodată. 

Fiecare om este, prin urmare, 

În stare să se cunoască pe sine însuşi 

Şi să aibă o dreaptă judecată, 

Împărtăşea filozoful contrariilor 

Din gândirea-i înţeleaptă. 


În schimb, bunul şi blândul Socrate 
N-avu aceeaşi soartă. 

Cel ce spunea că venise pe lume 
Având doi portari la poartă, 
Bunica, ce-i fusese moaşă 

Şi bunicul, scriitor de răvaşe, 

Fu silit să piară, 

Osândit la moarte, 

Acuzat de necredinţă-n zei 

Şi-n apucăturile lor de oameni răi. 
În faţa mulţimii, a juraţilor mişei, 
Bătrânul Socrate rămase demn, 

Se apără şi spuse: 

- Bărbaţi ai Atenei, în schimbul 
Câtorva ani din viaţa mea, 

Voi veți dobândi faima. 

Dacă ați fi aşteptat numai puţină vreme, 
Moartea mea ar fi venit de la sine. 
Vedeţi aşadar cât de mult 

A înaintat vârsta peste mine 

Şi cât de aproape am ajuns de moarte. 
Spun acestea nu pentru oaste, 

Ci numai pentru cei ce m-au osândit. 
Poate vei crede, atenian cinstit, 

Că am căzut învins 

Din lipsa acelor cuvinte 

Prin care te-aş fi putut convinge. 

Ei, bine, eu însă sunt departe 

De părerea aceasta. 

Eu nu am avut credinţa 

Că un om trebuie să lupte, 

Să spună orice, 

Numai şi numai să scape. 

Nu am făcut şi nu am spus nimic 

Din cele pe care le socotesc 
Nevrednice de mine. 

Dar voi, dragi atenieni, deprinşi 
Sunteţi să le auziţi de la atâţia alţii. 
Nu aceasta e scăparea 

Cea mai bună, nici cinstită, 

Nu înăbuşirea graiului, ci 

Tocmai dimpotrivă. 

Într-adevăr, atenieni, 

Nu-i greu să scapi de moarte, 

Cât e să fugi de păcat. 

Eu plec spre moarte osândit de biruitorii mei, 
Ei se duc spre păcat, osândiți de adevăr. 

Dar să ne gândim şi aşa: 

A fi mort este din două lucruri unul: 

Sau este totuna cu a nu fi deloc, 

Şi atunci cel mort n-are simţire pentru nimic, 
Sau, după cum spun unii, 

Trecere de aici într-o altă lume. 

Tare mare plăcere pentru mine ar fi 

Să cercetez şi să iscodesc 

Şi pe cei de acolo, ca şi pe cei de-aci. 

Acum însă este ora să ne despărțim, 

Eu ca să mor, voi ca să trăiţi. 

Care dintre noi păşeşte spre un lucru mai bun 
N-o ştie nimeni, afară de numai Dumnezeu. 
După aceste cuvinte, bătrânul Socrate 

Bău din cupa cu cucută şi se duse, 

La fel de semet şi de demn, 

Precum venise. 


După trei zile de doliu, 

Martorii evenimentului, 

Platon, adepţii lui Socrate şi Aristotel 
Se retraseră, departe de cetate, 
S-adunară cu toţi pe un câmp, 

Se legară-n jurământ, 

Mai decişi ca oricând, 

Să caute Adevărul, să facă dreptate, 
Să semene gâlceavă-n Olimp. 

- Viaţa unora este moartea celorlalți, 
Iar viața acestora, moartea celor dintâi, 
Rosti Platon, privind seninul cerului 
Prin crengile unei tufe de lămâi. 

- Divizat-nedivizat, născut-nenăscut, 
Muritor-nemuritor, logos-veşnicie, 

Tată-fiu, divinitate-dreptate, 

Iată dilema lui Heraclit, 

Mai spuse Platon cu trupul împietrit. 

- Prin urmare, toate sunt una 

Aşa cum naşterea-i transformă 

Pe cei vii în morţi. Nimic nu se produce 

La noroc sau întâmplător, 

Căci în lume e necesar să fie 

Sau să nu fie, în prezent sau viitor, 

Mai grăi frumosul gânditor. 

- Dar poate intelectul cunoaşte lucrurile viitoare? 
Întrebă retoric Aristotel, 

Ridicându-şi faţa tuciurie, privind şi el în zare. 
- Intelectul faţă de adevăr este 

Ce este poligonul față de cerc, 

Continuă el, fără vreun răspuns s-aştepte, 
Cu cât va fi mai mare numărul de unghiuri 
Cu atât acesta va fi mai asemănător rotundului, 
Dar niciodată nu va putea fi făcut egal cu el, 
Chiar dacă se vor multiplica unghiurile la infinit, 
Numai dacă-şi schimbă întreaga identitate. 
Este clar deci că tot ceea ce ştim 

Este că ştim că este cu neputinţă 

Să-l aflăm aşa cum este el întocmai, 

Căci adevărul, o necesitate absolută fiind, 
Nu poate fi mai mult sau mai puţin 

Decât este şi ni se înfăţişează intelectului 

Ca o posibilitate, concluzionă metafizicianul. 
Acestea fură doar primele scântei 

Ce duseră discuţia la forme, lucruri şi idei. 
Platon: Noi nu trebuie să aflăm nimic, 
Trebuie doar să ne aducem aminte. 

Ideile se află-n minte. 

Intelectul, sufletul să se retragă-n sine, 

Să se redescopere şi să reintre 

În cunoaşterea pură, originală 

Avută-n ipostaza nepământeană. 

Aristotel: Aşadar învățătura asta a ta, 

Pe care obişnuieşti să o invoci adesea 

Nu este pentru noi, de fapt, decât o reamintire, 
Şi ea, dacă e întemeiată, ne sileşte să admitem, 
Nu-i aşa, că trebuie să fi învăţat 

Cândva mai demult ce ne reamintim acum. 
Or, acest lucru n-ar fi cu putinţă dacă, 

Înainte de a ne naşte în această formă omenească, 
Sufletul nostru a existat undeva în altă parte. 
Astfel că şi pe calea aceasta putem crede 

Că sufletul nepieritor este... 

Platon: Observ, bunul meu prieten, 

Că ceea ce te face neîncrezător 

Este că nu înţelegi că ceea ce numim învăţare 
Este de fapt o rememorare. 

Aristotel: Neîncrezător? Nu sunt defel. 

Dar simt nevoia să trăiesc eu însumi 

Lucrul despre care tu vorbeşti; 

Încearcă dacă poţi să-mi reaminteşti. 

Platon: Există o dovadă minunată. 

Iată. Am convenit, nu-i aşa, 

Că pentru a-ți aminti un lucru 

Trebuie să-l fi ştiut cândva. 

Aristotel: Da, negreşit. 

Platon: Atunci putem cădea de acord 

Că de reamintire este vorba 

Ori de câte ori ştiinţa apare în următorul fel: 

Când cineva, văzând un lucru, ori auzindu-l, 

Ori percepându-l cu vreun simţ, 

Ajunge să cunoască nu numai acel lucru, 

Ci să conceapă şi ideea unui altul, 

Ceva care este ştiinţă de alt fel. 

Când lucrurile se petrec aşa, 

Nu suntem oare îndreptățiți 

Să spunem că şi-a reamintit lucrul acela? 

Aristotel: Ce vrei să spui? Te rog, „reaminteşte”, 

Pentru moment, în mine, lucrurile nu-s prea 
lămurite. 

Platon: lată, de pildă, una este să cunoşti un om 

Şi alta a cunoaşte o liră, nu-i aşa? 

Aristotel: Fireşte. 

Platon: Pe de altă parte, ştii bine 

Ce se întâmplă cu îndrăgostiţii 

Când văd o liră sau pe cine ştie cine 

Pe care-o folosesc sau îl văd în mod obişnuit; 

Percep lira şi totodată îşi reprezintă minţii 

Imaginea băiatului căruia îi aparţine. 

Acest lucru este sau nu o reamintire? 

La fel când cineva, văzând-o pe Sibyla, 

Îşi aminteşte de cele mai multe ori de Apolo, 

Şi pot desigur invoca exemple câte vrei. 

Aristotel: Oh, foarte numeroase, 

Nu încape îndoială... 

Platon: Nu ţi se pare oare 

Că-n atare situaţii este vorba 

Chiar despre o reamintire? 

Şi îndeosebi în cazuri când, 

Datorită timpului şi pierderii din vedere, 

Ajungem ca anumite lucruri să le fi uitat? 

Aristotel: Negreşit. 

Platon: Şi dacă este cu putință 

Ca, văzând desenul unei lire 

Să-ţi aminteşte de un om, 

Este cu putinţă la fel de bine, 

Ca, văzând muntele lui Apolo, 

Să-ţi reaminteşti de Ţinutul Lupilor; 

Reamintindu-ţi-l, să-ţi aduci aminte de Zamolxis. 

Amintindu-ţi de Zamolxe, ţi-l reaminteşti pe 
însuşi Pytagoras, 

Şi cu raționamentul mai departe mergând, 

Un singur lucru poate să-ţi treacă prin gând, 

Că toate sunt una şi unul suntem toți. 

Aristotel: Ce spui tu are-o noimă oarecare. 

Platon: Atunci, reiese sau nu din toată astă 
însuşire 

Că lucrurile de la care porneşte reamintire pot 
să fie, 

Atât asemănătoare, cât şi neasemănătoare? 

Aristotel: Cam reiese. 

Platon: S-o luăm şi altfel. Când ne reamintim ceva 

Pornim de la o realitate asemănătoare 

Şi, nu-i aşa, că ne gândim neapărat 

Şi dacă, din punct de vedere al asemănării, 

Lucrului văzut îi lipseşte ceva sau nu 

Prin raport la cel reamintit? 

Aristotel: Stai puţin. Totuşi, se pare, 

Că nu este la fel de adevărat în toate cazurile. 

În acest punct intră ecuaţia cunoaşterii, 

Intră gradul de percepere a lucrurilor. 

Să luăm exemplul învățăturilor 

Lui Moise, Buddha, Zamolxe 

Pytagoras, Zarathustra sau Lao-Tze. 

Obiectul cunoaşterii lor pare să existe 

Înaintea cunoaşterii înseşi. 

Şi, totuşi, fiecare l-a perceput 

În felul lui. Prin urmare, 

Dacă perceptibilul este suprimat, 

Percepția încetează de a mai exista; 

Dar suprimarea percepţiei 

Nu anulează existenţa perceptibilului. 

Până aici eşti de acord cu mine? 

Nu pari atent la ce spun. 

Platon: Atent? Ba, dimpotrivă. 

Numai că apare veşnica problemă. 

Cum poate fi percepută Entitatea divină? 

În lucruri banale sau miracole ce inspiră teamă? 

E doar un mit sau e oare unitate 

Între trup-suflet, divin şi-umanitate? 

Sunt chiar curios care-ţi sunt 

Argumentele la această dilemă. 

Doar că acum sunt puţin obosit, 

Mă tem că nu te-oi „percepe” prea bine. 

Şi-ţi zic, aşadar, să o lăsăm pe mâine. 
XXX 

Această întrebare fusese deja pusă 

Cu un secol şi ceva în urmă 

Când Moise cu adepţii săi 

Începu exodul până în Sinai. 

De la fuga din Egipt, 

Între Moise şi poporu-i flămânzit 
Datu-s-a duel necontenit. 

Într-o divinitate crudă, nemiloasă şi rece 
Îşi forţa adepţii a crede, a percepe. 
Moise n-a fost un profet, 

Nici patriot n-a fost, 

Ci îmblânzitor de popoare, 

A celor oropsite şi-a celor migratoare. 
În timp ce Buddha, Zarathustra 
Zamolxis, Pytagoras şi Lao-Tze 

Creau religii pentru popoarele lor, 
Moise îşi crease propriul popor 

Pentru religia şi orgoliul său. 

Le dădu şi porunci, ca fiind de la Yahve, 
Divinitatea lui aleasă 

Cu care pretindea că se întâlnise 

Şi vorbise faţă-n faţă. 


Şi Zarathustra s-a întâlnit cu Ahura Mazda 
Dar nu-i forţa pe oameni, doar spunea 
Că vor scăpa de soarta 

Unei omeniri imperfecte 

Destinată distrugerii şi grijii, 

Şi doar ei, singuri, se vor întoarce 

În epoca de aur, la divinele origini. 
Mai promitea că, mergând înaintea lor, 
Va interveni pe lângă Înțeleptul Domn: 
„Îi voi aminti doar meritele voastre”, 
Le spunea el celor ce voiau s-asculte. 

- Iubesc pe cel care de mai-nainte 

Le dă dreptate oamenilor viitori, 

Iar pe cei din trecut îi iartă. 

Iubesc pe cel care trăieşte 

Doar pentru a şti şi care vrea să ştie. 
În fapt, omul e-un râu plin de mocirlă, 
Zise Zarathustra din rațiunea-i pură. 
- Pe cine urăsc femeile cel mai mult? 
Aşa zis-a fierul către magnet: 

Pe tine te urăsc, căci tu mă atragi, 
Dar nu eşti destul de tare să mă ţii. 
Aşa grăit-a Zarathustra, 

Profetul care s-a născut râzând 

Şi s-a stins din viață aruncând 
Şiragul de mătănii în faţa asasinului 
Şi el la rândul lui, murind. 


În Valea Gangelui, 

Departe, în Tibet, fiul bogatului, 
Buddha, un prinţ fără de griji, 
Văzu că lumea-i plină de dureri 
Îşi părăsi palatul de plăceri. 
Plecă sărac din ţinutul nepalez 
Urmându-şi propriul crez. 

Sub un smochin, Buddha 

Singur sta şi medita, 

De la apus de soare până-n zori 
Trecând prin multe, multe reîncarnări. 
- Gata, ştiu totul, sunt deşteptat, 
Îşi spuse şi-apoi cu un oftat: 

- Totu-i suferință şi rațiunea-i tot. 

Şi de la răsărit pân’ la apus de soare 

Atinse starea de iluminare. 

- Pentru a domina viaţa 

Trebuie să ştii să te eliberezi de ea, 

Tinzând către Nirvana. 

Iluminismul n-are o formă sau natură definită 
În însuşi iluminism, nu e nimic de iluminat, 
Rosti, din adâncul fiinţei sale, 

Fiul de-mpărat. 

- Pe cer nu este nicio diferenţă între Est şi Vest. 
Fiecare om îşi creează propriile diferențe 

Pe care le crede apoi adevărate. 

Învățătura mea nu face deosebire 

Între sus şi jos, între bogat şi sărac, 

Ea este cum e cerul, 

Are spaţiu pentru toţi şi ca ploaia, 

Îi spală pe toți la fel. 

- Ai compasiune pentru toate vietăţile, 

Bogate sau sărace la un loc; 

Fiecare îşi are propria suferință. 

Unii suferă prea mult, alții prea puţin. 

- Pe lume trei lucruri nu pot fi ascunse, 
Soarele, Luna şi Adevărul. 

Ceea ce-l conduce pe om pe căi greşite 

Nu este duşmanul său, 

Ci propria sa minte. 

- Tot ceea ce suntem este rezultatul a ce-am 


gândit. 


fapt, 


Mintea este totul. Devenim ceea ce gândim. 
Este mai bine să fii prost şi să cunoşti acest 

Decât să fii prost şi să te crezi înțelept. 

- Îndoieşte-te de toate. Găseşte-ţi propria lumină 
Şi să nu crezi nimic 

Din ce ai citit, ai auzit sau ţi-am spus eu, 
Dacă nu-i în acord cu propria-ţi gândire 

Şi cu propriul tău bun simț. 

Aşa gândit-a Buddha, sihastrul prinţ. 


De cealaltă parte, la galbenul popor 

Apăru o ființă, picată ca din zbor, 

„Născut din steaua căzătoare”, 

Spunea legenda născocitoare. 

Lao Tze alese calea cooperării 

Dintre om şi tendinţă — atac, apărare, eschivă, 
Tao e o mişcare continuă, 

Un du-te-vino, alternanță între Ying şi Yang 
Scrise-n cartea Supremul Adevăr, Tao-Te-King. 
- Cel care cunoaşte oamenii este înțelept, 
Cel ce se cunoaşte pe sine este luminat, 
Spunea Lao încântat. 

- Omul este în centrul universului, 
Interveni Kung Fu Tzu cu ştiinţa lui. 

- Din punct de vedere practic, pământean, 
Eu cred în om ca supraom, 

El fericirea o poate obține 

Prin pace, dragoste şi datorie. 

Sunt cinci relaţii în întreaga societate, 
Conducător-supus, părinte-fiu, 

Soţ-soţie, prieten-prieten, frate-frate, 

Zise părintele primului Cod Moral, 
Aspirant la un privilegiu social. 

- Omul trebuie să aibă trei calități: 
Supunere față de conducător, 

Respect față de familie 

Şi loialitate față de prieteni şi frați. 

Dar fu constrazis de Lao Tze: 

- Cel care este cu adevărat conducător 
Nu ia parte la luptă, 

Îi zise Lao Tze, ş-apoi cu glas duios: 

- Toţi oamenii, sub Cer, 

Cunosc Frumosul ca Frumos, 

Iată obârşia urâtului. 

Toţi oamenii cunosc Binele ca Bine, 

Iată obârşia răului. 

Astfel, fiecare lucru şi opusul său 

Se nasc îngemănați. 

Greul şi uşorul se formează unul pe altul. 
Cel lung; determină pe cel scurt. 

Înaltul produce adâncul. 

Sunetul şi glasul se acordă reciproc. 
Înainte şi îndărăt decurg unul din celălalt. 
Iată de ce înțeleptul practică Non-Acţiunea. 
El instruieşte prin pilda vie, nu cu vorbe. 
Pe toate ființele care se nasc în lume 

Şi care îşi pun nădejdea-n el 

Nu le uită şi nici nu le îndepărtează. 

El creează meritele lor, fără a şi le însuşi, 
Le dezvoltă şi nu se bizuie pe ele 
Rămâne mai presus şi astfel, 

Meritele, niciodată, nu-l vor părăsi. 

A-ţi impune voinţa altora 

Înseamnă forță. 

A ţi-o impune ţie însuţi 

Înseamnă forță superioară. 

A şti. arătându-te neştiutor, 
Înseamnă să fii desăvârşit. 

A nu şti, socotindu-te ştiutor, 
Înseamnă a fi suferind. 

Eu am în mine trei comori 

Şi le păzesc cu străşnicie: 

Cea dintâi se cheamă blândeţea, 

A doua se cheamă cumpătarea, 
Iar cea de-a treia, modestia. 

Aşa grăit-a Lao Tze către Kung Fu Tzu 
Gândind relaţia dintre poporul lor 
Şi sufletul nepieritor. 


Departe de acele lumi faraonice, despotice, 
nedrepte 

Bătrânul mag Zamolxis stătea tăcut pe-a 
stâncii sale trepte. 

Nimic din tot ce-a fost, va fi şi tot ce este, 

Ce creşte şi ce piere, nimic nu-i era mister, 

Triunghi dreptunghic, cu cele trei unghiuri, 

Măsurători cereşti, 

Împletea coroana-i colțuroasă, ca un fulger. 

Departe deci, la țâțâna lumii, pe Geticul Polus 

În peştera sacră, pe sfântul munte al poporului 
daos, 

Îşi aştepta Zamolxis, prietenul din Samos. 

Şi, stând el aşa pe muntele-i sfânt, 

Îndată, îndărăt îl poartă un gând. 

Cu Pytagoras împreună, în templele din 
Memphis 

Rezistă ispitei, spaimei, extazului şi încercării lui 
Isis, 

Cunoscu aparenta moarte şi învierea-n lumina lui 
Osiris. 

În străvechiul regat egiptean, făcu cunoştinţă 

Cu arta voinței omeneşti şi-a astrelor ştiinţă, 

Dar şi a minţii umane, latura-i neagră, 

Cu despoții Asiei, pe care-i putu să-i vadă 

Pe-a Nilului curs de apă. 

Abia ieşit din adăpostul enigmei, 

Zamolxe dete faţă-n faţă cu încoronatul Ninivei, 

Fiul învingătorului Babilonului, despotul 
Cambyse, 

Monstrul persan invadând Egiptul, pustiind 
templele, 

Cu numeroasele-i oşti înfometate ca lăcustele. 

Zamolxis văzu cum regele Egiptului fu judecat, 

Adus în faţa lui Cambyse, în lanţuri ferecat. 

Fiica faraonului în zdrenţe şi întreaga-i suită de 
prinți, 

Aduşi cu căpăstru la gât, cu zăbală în dinți, 

Fură umiliți, călcaţi în picioare ş-apoi decapitați. 

Despoticul Cambyse, pe Zamolxe-l prinse 

Şi, cu o parte din sacerdoțiul egiptean, 

În ţara înconjurată de ziduri, la Babilon îl trimise. 

Anticul Babel, sediul dezordinii popoarelor, 

A limbilor, a cultelor şi-a tuturor desfrânărilor, 

Îşi înălța falnic turnul, pe post de observator, 

Construit pe vremea lui Nabucodonosor. 

Babilon, marea prostituată a profeților evrei, 
Fusese ridicat pe vremea Semiramidei. 

Acolo, printre palatele colorate, terase suspendate, 
Înconjurat de ziduri şi întărituri masive, 

Pe care puteau alerga două care alăturate, 
Deprinse Zamolxe meşteşugul puterilor oculte. 
Magii persani puteau face noapte-n plină zi, 
Lămpile se aprindeau singure, de se vedeau 


Şi, precum preotesele Crişurilor trei, 

Mânuiau şerpii, focul şi bubuitul tunetelor 

Le aruncau, ca pe săgeți, asupra oamenilor. 
După şapte ani printre magi, eroi şi despoti, 
Zamolxe se-ntorcea acasă mai înțelept ca toți 
Ca să-şi învețe poporul pe care-l respecta, 

Ca pe unul vrednic de domnie. 

Înțeleptul dac se retrase-n măruntaiele pământului, 
Trei ani, privi tăcut înaltul cerului. 

Văzu, în plină zi, astrele şi constelaţiile zodiacului 
Cum se perindă, una după alta, la o oră şi jumătate, 
Deasupra orizontului. 

Fixă pentru totdeauna anotimpurile, 

Şi zodiile, pe zile, săptămâni, luni şi ani, 

Pe toate le scrise în calendar. 

- Când voi renunţa la ceea ce sunt, 

Voi deveni ceea ce aş putea fi, 

spuse Zamolxe, pe muntele Kogaion, 

Şi-apoi către popor: 

- Ţineţi-vă gura închisă şi astupaţi uşa privirii 
Şi cât timp veţi trăi nu veţi avea neplăceri. 
Dacă deschideţi gura şi prea curioşi la alții veți fi, 

Toată viaţa în tulburări veți trăi. 

Vă voi învăţa să fiți 

Stăpâni pe forţele cereşti. 

Vă voi învăţa să mânuiți spada, 

Magia numerelor sacre, geometria şi arta 
Şi-a cerului întreagă-mpărăţie 

Cu puterea Fiinţei care este, a fost şi va să fie. 
Însă, pentru a împlini miracolul, vedeți, 
Trebuie să ştiţi şi cu tărie să credeţi, 

Că nici eu, nici voi, nici urmaşii urmaşilor voştri 
Nu vor muri vreodată 

Ci numai se vor muta într-un loc unde, 
Trăind de-a pururi, 

Vor avea parte de toate bunătăţile lumii. 

Aşa grăit-a Zamolxe, către al său popor. 
Făcându-l, dintre toate seminţiile lumii, 

Cel mai înțelept neam. Singurul nepieritor. 


Misterul dac, pe stâncă adânc încrustat, 

Sta într-un punct, o linie, un cerc ş-un pătrat. 

Învățătura, ajunse-n plin apogeu 

Şi-nvăţătorul, venerat ca un zeu. 

Şi, după cum spuneam, bătrânul mag, 

Stând el aşa, pe munte, sprijinind cerul pe umăr 

Şi gândind cum sta şi lumea şi vecia, într-un 
număr, 

De-odat, din negurile dese, se ivi pe-o falnică 
movilă 

Nu filozoful din vechea Atenă, 

Ci Marea profetesă, înțeleapta Sibylă. 

- Auzit-am, înțeleptule rege, că eşti priceput în 
numere 

Şi se vorbeşte că ştii dezlega a cerurilor taine 
Şi poţi măsura pământul şi rotiri de astre, 
Dintr-un punct, cu o riglă şi-o singură cifră, 
Zise Marea Preoteasă, plină de faimă, 

De toţi înțelepții lumii adorată. 

- Stai jos, Sibyla, şi poate sigur vei pricepe, 
spuse dânsul, zâmbindu-i senin şi rece. 
Numărul sacru este cifra zece 

Zece şi nu Nouă, Zece şi nu Unsprezece, 
Cuprinde-le cu-a ta înțelepciune. 

Caută, observă, gândeşte 

Infinitul începutului, infinitul sfârşitului, 
Infinitul binelui, infinitul răului. 

Infinit în înalt, în adânc, în Răsărit şi Apus 
În Nord şi-n Sud. Şi ce se află mai presus, 
Deasupra tuturor? 

Ce număr poți rosti înaintea numărului Unu? 
Pecetluieşte-ți buzele, gândeşte. 

Unitatea dintre viu şi cel veşnic viu 

Din ce-i făcută, nu din cifra zece? 

- Învaţă-mă şi pe mine, 

Dacă nu ţi-e cu supărare, 

Temelia numerelor tale. 

- lată, mărită şi frumoasă profetesă, 

Totu-n lumea asta stă într-un principiu, 
Înţelege că începutul şi sfârşitul, divinul şi omul, 
Cerul şi pământul sunt laolaltă legate 

Ca flacăra de tăciune. 

Prin urmare, unu şi doi formează-o unitate 
Şi aşa după cum se întâmplă 

În această rânduială divină, 

Unul se opune celuilalt 

lar ceea ce-i ține împreună 

E trei-ul, ternarul care ţine talerul 
Balanţelor în mână. 

- Înţeleg aşadar că unu-i divinul, 

Doi semnifică omul 

Şi trei, ceea ce ţine echilibru între ei. 

- Dacă cele expuse au fost bine înțelese. 
Atunci vei vedea că de la 4, celelalte cifre, 
Chiar de vor creşte în progresii, 

Nu sunt, de fapt, decât o repetare a Unităţii. 
Din unitatea plecătoare, numerele 

Şi toate câte sunt şi va să fie 

Nu sunt decât fațetele diferite 

Ale aceleaşi unități de-a pururi stătătoare. 
Astfel, cifra 4, adică 1+ 2+ 3+ 4 = 10, 

Iar unu cu zero, unul face. 

Cifra 7, spre exemplu, devine, 

1+ 2+ 3 + 4+ 5+ 6+7= 28, 

Iar 28 se reduce imediat în 2 + 8= 10. 

Şi astfel progresia poate continua la infinit... 
- Dar 666 în ce Unitate se-ntruneşte? 

- Şase plus şase plus şase egal 18 

Şi cum numărul 18= 1+ 8 =9, 

Numărul 666 se întruneşte în de trei ori ternarul 
În unitatea primordială. 

- Înţeleg, aşadar, că Unitatea fiind primordială, 
Conţine toate lucrurile, 

Şi ceea ce este mărit şi ceea ce este micşorat, 
Însă, nici un număr, nici singur, nici împreună 
Nefiind în stare Unitatea s-o cuprindă. 

- Acesta este Adevărul fără minciună, 
Adevărul Adevărat. 

- Mai ştiu, bunule rege, că cine cunoaşte pământul 

Se numeşte înțelept. Cel ce cunoaşte cerul 

Se numeşte Prea Înțelept şi-i fără patimi, 

Dar, iertată-mi fie întrebarea, 

Cum de reuşişi să le cuprinzi pe amândouă, 

Pornind măsurătorile dintr-un punct şi-o 
singură riglă? 

- Asta-i taina cea mare, e taina tainelor 

Pe care numai poporul meu o deţine. 

Să-ţi explic aşadar. 

Ai fost de acord când ai văzut că toate numerele 

Pleacă din aceeaşi Unitate şi tot acolo se întorc. 

Ei, bine, din punct se nasc toate figurile 
geometrice 

Şi toate acestea nu sunt decât 

Aspecte diferite ale aceluiaşi punct. 

Prin urmare, aşa după cum 

Primul număr căruia îi dă naştere 1 este 2, 

Aşa şi prima figură căruia îi dă naştere punctul 

Este linia. 

Şi aşa cum numerele se împart în pare şi impare 

Şi liniile se împart în două direcţii principale: 

Orizontale şi verticale. 

După cum primul număr care uneşte opusele 
este ternarul, 

Prima figură complet închisă este triunghiul. 

Mergând pe acest principiu, aflăm că 

Pătratul vine din triunghi şi triunghiul din 
rotund. 

Mai departe, îţi voi demonstra cum 

Ideea, unită cu forma, se egalizează cu omul. 

Să luăm triunghiul dreptunghic, cu lature de 3, 
4 şi 5. 

Pătratul ipotenuzei, 5 ori 5 = 25, 

Egal cu suma celor două laturi: adică 

3 ori 3 = 9 şi 4 ori 4 = 16, deci 16+9=25. 

Cu aceleaşi măsurători, putem la fel de bine 

Să ne conducem voinţa, să influențăm 
destinul, 

Să înclinăm astrele, deşi, ele n-au nevoie de asta. 

Puţini sunt aceia care ştiu că 

Viitorul se compune din trecut 

Şi pe drumul pe care oamenii îl parcurg, 

Au mai umblat deja de atâtea ori, 

Încât ar putea să-şi cunoască 

Chiar şi amprenta picioarelor, 

Nu numai lucrurile pe care le vor întâlni, 

Bine înţeles pe o altă scară, sub un alt aspect. 

Dar, ce-ţi spun eu acum, le ştii poate prea bine, 

Că doar tu faci toate profețiile lumii. 

- Recunoscătoare-ți sunt, 

Mă-nchin şi-ţi mulțumesc 

Pentru taina numerelor tale. 

Însă vreau să-ţi dezvălui un lucru 

Pe care nici un om încă nu-l ştie. 

Să te răsplătesc astfel aş vrea, 

Oferindu-ţi, la rându-mi, 

Secretul cel mare al Pietrei Filozofale. 

- Cu tot respectul şi cu închinare, 

Dar nu vreau misterul pietrei tale. 

Munţii noştri poartă-n ei multe, 

Multe, multe pietre filozofale. 

Le vor descoperi urmaşii 

Şi urmaşii urmaşilor lor, 

Poate. 

Împletită-n lucruri şi-n mistere, 

Taina pururea adâncă 

Se pierdu pe veci în stâncă. 

Peste munte, iarna-şi aşternu cojocul ei de ger, 

Sibyla plecă la cetate, Zamolxe urcă la cer. 

xxx 

Cetatea Sibylei Eritree fusese ridicată din 
maluri de pământ şi piatră, la confluenţa a trei 
râuri, din est, nord şi sud, şi care, unindu-se la baza 
fortificaţiei, curgeau împletite mai departe spre 
vest, spre ţinutul preoteselor druide, cunoscute în 
întreaga lume pentru magia, vrăjitoria, cruzimea 
ritualurilor şi furia lor războinică. La fel de 
războinice, silvanele erau însă plăcute-n vorbă şi în 
port, dar pe cât de blânde păreau a fi, pe atât erau 
de misterioase, periculoase, de-a dreptul. 

Li se spuneau femeile stejarului. 

Numai acolo, la rădăcina arborelui lor sacru, 
sub influența magnetică a Lunii pline, ele puteau să 
comunice cu Marele Strămoş. 

Se suiau pe un trunchi de gorun tăiat, în 
mijlocul unui luminiş al pădurii şi în şuierul 
vântului, murmurul apei şi freamătul codrului, 
proroceau în numele strămoşilor, în fața unei 
mulțimi impresionate, care le vedea în transparența 
lunară, pătrunse de sentimentul divin, intuiție 

adâncă şi înconjurate de necunoscutul întregii 
naturi, primind inspiraţie de sus. 

Preotesele silvane vizionare trăiau celibatare în 
cavernele peşterilor săpate în dealuri şi munţi şi 
coborau în cetate sau mergeau la temple şi sanctuare 
doar atunci când aveau ceva important de transmis 
către comunitate ori vreun mesaj divin vreunei 
persoane alese. Îmbrăcau rochii lungi şi negre, legate 
pe talie cu o funie subţire aurie, peste care purtau o 
mantie neagră cu glugă ce avea țesut pe piept 
blazonul silvan, galben auriu, reprezentat de un şarpe 
care străbătea trupul unui leu, cu cap şi aripi de 
vultur şi ghearele animalului lor de putere. Nu 
mâncau niciodată carne, se hrăneau doar cu fructe şi 
plante din pădure şi deţineau tainele tuturor puterilor 
oculte. Cu glasul şi privirea lor puteau să adune norii 
sau să împrăştie furtunile şi grindina, puteau chema 
ori îndepărta şerpii şi potoli fiarele sălbatice. Fericiţi 
erau cei care căpătau binecuvântarea lor, dar vai de 
cei care cădeau sub al lor blestem, căci îi urmărea pe 
vinovaţi până la a treia reîncarnare. Erau consultate 
adesea în mersul unor războaie. Regii tremurau sub 
ameninţarea lor, crezându-se chiar că până şi zeilor le 
era oarecum teamă. 

Cele mai multe silvane locuiau în grupuri, pe 
malurile râurilor, în adâncul pădurii ori în văile seci şi 
umbroase. Li se spuneau amazoane, femei războinice 
născute pentru luptă şi slujeau doar în perioadele de 
conflict, de război în care era implicat Ţinutul Silvan. 
Trăiau din vânat şi erau iniţiate în arta ecvestră şi-n 
două forme de luptă consecutive: mânuirea suliței, 

toporului, a arcului cu săgeți şi unduirea trupului în 
dansuri magice lascive. Ambele forme de pregătire 
erau folosite cu succes pe câmpurile de luptă. Prima 
pentru momentul când se aflau față în faţă cu 
adversarul, iar cea de-a doua pentru ademenirea 
acestuia spre locuri mai tainice unde puteau să-l sfâşie 
împreună. Pe timp de pace umblau îmbrăcate în 
rochii despicate pe ambele laturi, pentru a nu le 
împiedica la antrenamente, iar, cu excepția 
ademenitoarelor dansuri, părul îl purtau împletit în 
conci, învârtit deasupra capului în formă de cerc după 
o nuia de răchită. Purtau la gât eşarfe în culorile 
ținutului, alb, roşu, galben şi negru, care fluturau ca 
nişte fuioare, atunci când alergau în goana calului, 
călare. O dată pe an se întâlneau cu voinicii lupi-daci 
din munţi, la ritualul împerecherii. Orice băiat ce se 
năştea pe teritoriul amazoanelor silvane era fie trimis 
înapoi la tribul tatălui său de peste munţi, fie omorât, 
ori lăsat în sălbăticie să se descurce singur. Fetele erau 
păstrate. Amazoanele mame îşi purtau copilele cu ele, 
precum cangurii puii. Micuța era ţinută la sânul 
mamei într-un harnaşament alcătuit din curele 
încrucişate pe piept susținute la spate de alte două 
verticale legate între ele de o curea orizontală. Fetele 
erau învăţate de mici să imite şi să urmărească 
gesturile şi comportamentul fiarelor sălbatice, saltul 
felinelor, pânda şi atacul leului, precum şi instinctul 
de haită al lupului. La pubertate, tinerele treceau 
obligatoriu prin ritualul puterii, unde, în timpul 
ceremoniei focului sacru, ele gustau pentru prima 
dată din virtuțile magice ale celei mai secrete plante, 

ale cărei taine nu erau cunoscute decât de câteva 
femei bătrâne. 

După ce înghițeau nouă stropi din licoarea 
extrasă din rădăcina mătrăgunei vrăjite, în 
zgomotul infernal al tobelor şi vacarmul ţipetelor 
generale, fetele se aşezau pe spate lângă foc în timp 
ce mamele lor le puneau un drug de fier înroşit pe 
partea dreaptă, astfel ca sânul să nu mai crească, iar 
toată puterea şi rezistența trupului să vină din 
umărul şi mâna dreaptă. 

Amazoanele silvane îşi alegeau comandantele 
de oaste dintre cele mai viteze şi puternice femei, 
iar dacă erau mai multe pretendente, acestea 
trebuia să se lupte neînarmate, până când una 
dintre ele murea răpusă de mâna celeilalte. 

Credeau doar în forțele proprii şi-n puterea 
divină şi nu se supuneau nimănui, decât Marii 
Preotese ale cărei ordine le executau fără să clipească. 

Nu dădeau doi bani pe viaţă şi nici milă n- 
aveau pentru cei pe care-i omorau, considerând 
chiar că le face o mare bucurie. „Omul se leapădă 
de viață ca de veşmintele învechite,” „sufletele vin 
spre noi şi apoi pleacă, se întorc iar şi iarăşi pleacă,” 
era principiul lor de viață. De aceea, pentru 
amazoanele silvane, nimic nu era mai bun pe lume 
decât o luptă dreaptă. Când aveau parte de o astfel 
de luptă, se aruncau atât de fericite în ea şi se 
bucurau ca de o poartă a cerului uitată deschisă. 


Cealaltă categorie de femei, măritate şi, ce-i 
drept, nu la fel de numeroase, îşi petreceau întreaga 

viața la războaiele de ţesut. Femeile deprinseseră 
arta meşteşugului de la Palladia, renumita maestră 
în țesutul artistic. Ele se îmbrăcau în rochii gri şi 
purtau şorțuri albe, cusute în formă trapezoidală, 
unele cu franjuri, altele cu capetele rotunjite. 

Bărbaţii lor munceau pământul, creşteau 
animale ori săpau şi meştereau piatră din munţii de 
aur. Ei nu aveau nici un drept de decizie în 
treburile înalte, locuiau cu țesătoarele în case 
pătrate din lut şi lemn aşezate în triburi, jur- 
împrejurul cetăţii. 

Ca şi muierile lor, bărbaţii executau comenzile 
primite de la femeile din suita Marii Preotese. 
Acestea făceau comerț cu oricine era dispus să 
cumpere sau să vândă, de la negustori de rând 
până la casele regale. 

Monedele silvane de aur, cap de leu şi revers, 
luna plină, pânza de in, ulcelele pictate şi 
podoabele din aur, sticlă şi cristale, ajunseseră în 
cele mai îndepărtate colțuri ale lumii. 

Despre aurul silvanelor se spunea că-i rupt din 
rază de soare, iar veşmintele de in vindecau şi 
întinereau orice trup care le îmbrăca. De altfel, ele 
deţineau un mic secret pentru fiecare. Cum ar fi 
podoabele din aur care, după prelucrare, erau 
aşezate în apă pe flori de piatră de cristal scoasă din 
adâncul peşterilor şi ţinute timp de şapte zile la 
soare. Veşmintele de in erau cusute, apoi spălate cu 
rouă şi uscate numai sub clar de lună nouă. 

Silvanele negustorese locuiau în case din lemn 
sculptat, cu etaj, numite palate. Purtau rochii din 

țesătură fină, strânsă în talie, evazată la poale şi 
jupă tivită cu franjuri din fir de aur. Pe timp rece, 
aveau încălțăminte uşoară, cochetă, făcută din piele 
fină răscroită la spate, în față susținută de două 
curele verticale ataşate de un şnur legat sub 
genunchi. Vara, purtau sandale, cu talpa ataşată de 
picior prin două rânduri de berete duble, iar iarna, 
mocasini din blană cu căputa răsfrântă, legaţi cu 
nojițe. 

Negustoresele erau tare căutate pentru licorile 
lor secrete prin care puteau să vindece, să facă de 
dragoste, să dea putere sau să omoare. Băutura 
miraculoasă putea fi procurată doar prin 
bunăvoința câtorva preotese. Acestea cunoşteau 
secretul ingredientelor, iar taina prelucrării era 
transmisă prin jurământ de moarte doar către acea 
femeie care putea să scoată din pământ o plantă cu 
rădăcină cu tot, fără s-o atingă, doar cu forța 
gândului şi din priviri. 

XXX 

Sibyla, Marea  Preoteasă, era stăpâna 
misterelor ținutului său, ba, aflase şi cheia 
dezlegării celor mai ascunse taine, a tainelor 
tuturor tainelor lumii, taina Pietrei Filozofale. 
Renumita profetesă avea o autoritate mai mare 
decât a unui rege şi strălucea-n podoabe mai tare 
decât orice regină. Apucase să cunoască secretul 
unei pietre miraculoase şi a unei plante ce-o făcură 
să şteargă orice urmă de bătrâneţe de pe frumoasa 
ei față. Nimeni nu putea ghici adevărata ei etate. 
Unii spuneau că ar putea avea o mie de ani, alții 

ziceau că o sută, până când ajunseră cu toţii să nu-şi 
mai bată capul şi o priveau ca pe o apariţie divină, 
veşnic tânără, frumoasă şi înțeleaptă. 

Într-o zi, însă, pe când fiica ei, Beldis, era 
trecută bine de prima tinereţe, Marea Sibyla chemă 
la Cetate toate preotesele ținutului său şi 
comandantele  cavaleriilor amazoanelor silvane 
pentru un mare sfat de taină. 

- Prietenele mele dragi, iubitele mele surori, v- 
am chemat aici să vă spun că, iată, a sosit ceasul 
confirmării misiunii mele prin moarte. Încă o dată va 
trebui să mă leapăd de viaţă pentru a mă înălța la cer. 

Cuvintele Marii Preotese înmărmuriră pe loc 
glasurile supuselor ei. Rămaseră toate cu privirile 
împietrite fără să poată să scoată o vorbă. Priveau 
cu toatele moartea ca pe-o binefacere, nu însă şi pe 
cea a stăpânei lor. Intuiră că Marea Preoteasă vroia 
să moară departe de oameni, în singurătatea 
codrului, în brațele Lunii, acolo unde se va simţi 
mai aproape de spiritul străbun, dar, cu toate astea, 
simţiră deodată că se năruie cerul, ținutul întreg, 
cetatea şi toate tainele vieţii şi morţii cad unele 
peste altele grămadă... 

- Destinul se împlineşte, eu mă întorc 

La Acela care nu se schimbă niciodată, 

Cel care Este, a Fost şi va să Fie, 

Să-mi primească sufletul, 

Să mă îndrume pe drumul 

Către tărâmul veşniciei. 

Să mă odihnesc un strop, mă duc 

Mă voi întoarce însă, vă făgăduiesc, 

Mă reîntorc cât de curând, 

Spuse, gândurile supuselor anticipând. 

- Şi când va fi aceea, mărita noastră doamnă? 

Întrebă preoteasa din templul izvoarelor cu 
apă caldă. 

- Mă voi face văzută atunci 

Când Fiii Soarelui de peste munți 

Vor fi rânduiți printre sfinți 

Şi altarele lor din piatră vor fi călcate 

De zei muritori cu minţi-ntunecate. 

Până atunci însă voi, 

Războinice neînfricate, înțelepte fecioare, 

Vă dau în grijă bogăţia sfântului nostru pământ. 

Să apăraţi sub jurământ a lui hotare. 

Să-l stăpâniţi şi să-l slăviți cu cinste şi onoare. 

Şi de-ar fi, de oameni răi să fiți lovite, 

Să fiţi ca arborele care, tocmai când e doborât, 

Parfumează securea care l-a lovit. 

Fiți îngăduitoare cu cei ce vin 

Şi sărută pământul nostru sfânt 

Şi fără milă cu cei ce vin cu gând de-l cuceri. 

Binecuvântaţi măreţia Puterii Divine, 

Minunile şi tainele Mamei Naturi, 

Puterea şi strălucirea Sfintei noastre Luni. 

Ţineţi sub jurământ de moarte 

Toate tainele puterilor voastre. 

Păstraţi cu sfințenie înțelegerile secrete 

Cu surorile preotese druide, 

Chiar de nu vă plac, că-s rele şi crude. 

Vecinilor ținutului nostru, 

Potoliţi-le setea de aur şi de putere, 

Ca să aveţi linişte şi pace-n cetate, 

Oferiți-le daruri şi încheiați trainice pacte. 

- Pentru ce, zise cu asprime războinica Arjuna, 

Comandanta amazoanelor silvane, 

Pentru ce n-ai început lupta 

Care să hotărască, o dată pentru totdeauna, 

Dacă Fiii Soarelui sau Fiicele Lunii 

Vor domni pe aceste meleaguri? 

- Nu văd la ce-ar fi fost bun să-mi ucid rudele- 
n bătălie. 

Ei n-au pus pământului nost vâlvătaie, 

Apele nu ne-au tulburat niciodată, 

Nici potrivnici sau duşmani n-au fost, vreodată. 

Uitat-aţi, oare, trecând prin vrute şi nevrute, 

Că ei au sărit singuri să ne-ajute 

Când surorile noaste vrut-au să ne pună 

Sub jugul ascultării şi biruri de druidă? 

Vă spun, acum, pentru ultima oară, 

Să nu vă faceți neamul de ocară, 

Sub sclipiri d-arginţi să cadeți, bunăoară, 

Căci, când templele Soarelui călcate vor fi 

De urmaşii Lupoaicei brune şi-a celei cenuşii 

Şi de ai lor despotici, nemiloşii şi cruzii fii, 

Vitejii luptători din munţi, războinici de lumină, 

Aici, în ţinutul nostru, îşi vor găsi pace ş-odihnă. 

- Ce vrei să spui, Mărită Preoteasă, 

Că-nţelesei, de-i vorbă înţeleasă, 

Că lupii vor trăi cu noi în casă? 

Sări războinica aleasă. 

O, asta nu şi nu, chiar de-ar fi să iasă, 

Foc şi pară, praf şi pulbere, toate să piară, 

Dar picior de lup aici nu va veni, 
Atâta vreme cât eu voi trăi. 

- O, destoinică Arjuna, 
Înțelege-vei tu oare 

Că toate-n lumea asta-s trecătoare? 
Pier, renasc, mor şi înviază, 

Şi tu te vei duce într-o zi, Arjună vitează, 
Şi-ai să revii, te duci şi iarăşi vii, 
Că aşa-i în firea omenească. 

Un singur lucru vreau să ştii, 
C-aşa stă scris şi aşa va fi. 

Din toate-a lumii seminţii, 
Silvanele nu vor pieri 

În veci de veci. 


Aşa grăit-a Marea Preoteasă, pentru ultima 
oară, apoi se retrase în adâncul codrilor de stejari 
din sudul cetăţii, pentru a se reculege înainte de 
Marea Călătorie. 

Luna abia de înconjurase de trei ori pământul că 
sufletul Marii Sibyle se pregăti să urce la ceruri. Întâi se 
ridică o formă maiestoasă ce devenea din ce în ce mai 
transparentă, apoi dispăru sub sclipirea ramurilor de 
stejar, într-o unduire luminoasă. Trupu-i fără suflare fu 
pus în trunchiul unui stejar sacru şi îngropat la izvorul 
pârâului vindecător, în mijlocul codrului. 

XXX 

Aşa cum lăsase bătrâna profetesă cu limbă de 
moarte, coroana şi toiagul cu şapte noduri şi 
şarpele încrustat îi reveniră fiicei sale, Beldis, 
despre care se spunea că fusese concepută cu un 

zeu. Ea nu cunoscuse încă plăcerea trupească, 
deoarece în calitate de moştenitoare, cultul lunar nu 
permitea Marii Preotese să se împreuneze cu un 
bărbat decât o dată în viață. 

Alegerea bărbatului, dar, mai cu seamă, a 
momentului potrivit cădea în sarcina sfatului 
bătrânelor preotese silvane. Pentru stabilirea perioadei 
când urma să aibă loc importantul eveniment, 
preotesele invocau spiritele, consultau cursul apelor, 
poziția muşchilor de pe trunchiurile copacilor sacri, 
ascultau şuierul vântului din gura grotelor din mulți, 
urmăreau zborul păsărilor şi culoarea cerului de la 
răsărit la apus. Spuneau că, dacă la „nunta” Marii 
Preotese se petrec cutremure, vârcolacii se năpustesc 
asupra Lunii sau a Soarelui, ori Mama Natură 
sloboade zăgazurile furtunii, pe timpul vieţii viitoarei 
moştenitoare, ținutul va fi ferit de toate relele. 

Bărbatul era ales de trei preotese, apropiatele 
„marii mirese”, în funcţie de aspectul fizic, 
mărimea piciorului şi a degetelor de la mâini, 
culoarea ochilor, a părului. 

După ce era supus în prealabil la mai multe 
probe de curaj, forță şi inteligență, dacă îndeplinea 
criteriile, acesta era cumpărat, de regulă, de la 
triburile dacilor din munți. 

Alesul putea petrece trei zile şi trei nopți cu 
Marea Preoteasă, apoi era obligat, sub aspru 
blestem, să se retragă şi să trăiască pustnic în 
sihăstrie, dacă nu alegea să moartă. 

Secretul asupra identităţii lui era păstrat cu 
străşnicie. 

La „nunta” Marii Preotese, sfătuitoarele 
bătrâne rataseră momentul. Nici măcar o ploaie 
mai zdravănă nu căzuse în întreg ţinutul. În 
schimb, la naşterea micuţei Sibyla, cerul se 
împreună brusc cu pământul şi timpul se opri pe 
loc. Apele dormeau, vântul nu sufla, păsările 
încetară să mai cânte şi timp de trei zile, oamenii nu 
mai ştiau nici ei de-i zi ori noapte. 

A treia zi, când copila prinse a râde, cerul se 
desprinse, natura îşi despleti apele, vântul suflă 
iară, oamenii țipau de bucurie, fugeau la templu şi 
s-adunau să sărbătorească-n cetate. Vestea se 
răspândi în tot ţinutul. 


Un bărbat care trăia de câteva luni singuratic, 
în schitul unui munte, nu se putu abţine şi, la 
adăpostul întunericului, străbătu pe jos un drum 
lung până în cetate. Nu-i mai păsa nici de blestemul 
sub care era ţinut, nu-i mai păsa că-şi pierde 
vederea dacă se reîntoarce, vroia să vadă fetița, 
apoi să moară-n pace. 

Beldis, moaşa Arada şi nouă bătrâne preotese 
nu se desprinseră trei zile de lângă patul copilei şi 
aşteptau tăcute magica noapte, când  ursitoarele 
urmau a împleti soarta micuţei Sibyle. 

Pe o masă rotundă cu trei picioare fură puse 
trei talgere de argint pline cu podoabe de aur, făină 
din grâu roşu adus de la daci şi vase cu apă 
neîncepută de la izvoarele celor trei râuri, ca daruri 
de preț pentru ursitoare, în semn de prețuire şi de 
îmbunare. 

Astrele se înclinară şi ele în favoarea micuţei. 
Venise pe lume în casa de întuneric a Lunii Negre. 
„Va fi o regină înţeleaptă şi misterioasă,” spuneau 
profetesele. 

În cele trei zile premergătoare momentului 
naşterii, în faza de creştere a Lunii Negre, 
preotesele silvane n-au făcut ritualuri, ci numai 
acele practici magice ce trebuiau să aducă micuţei 
strălucire, iubire şi puteri sporite. 

A treia zi, exact în crucea nopţii, o boare caldă 
cu miresme de salcâm în floare se abătu peste odaia 
copilei. Marea Preoteasă, moaşa şi cele nouă 
preotese îşi simţiră pleoapele grele şi căzură toate 
într-un somn adânc, fără vise. 

Deodată, trei umbre albe ieşiră din întuneric, 
şoptind ceva, treceau pe rând în pas feeric, pe lângă 
patul Sibylei. 

Bărbatul ce venise atât de departe privea cu 
ochii-n lacrimi la copilă, cățărat pe zidul cetăţii din 
spate. Numai el, el era singur care le vedea pe cele 
trei ursitoare uşoare ca vântul, ridicând spre cer 
braţele lor goale. 

- Să fii limpede şi mlădioasă ca izvorul, 

Să fii ca apa muntelui în strălucire, 

Să străpungi stânca, s-alungi norul, 

Să-ţi fie ținutul plin de mărire, 

Frumoasă să fii, cum nu-i nici una, 

Să ai parte de iubire, 

Cum n-a mai fost vreuna, 

spuse cu voce duioasă Torcătoarea, ursitoarea 
cea mare. 

- Să fie iubită de acela care găseşte taina dulce 
a vieţii fără de sfârşit, 

acela care trăi-va pe pământ, de dor chinuit. 

Să te iubească cum n-a mai fost altă iubire 
vreodată, 

un chin să aibă doar, de-a nu muri deodată. 

Să moară în plina-i fericire, 

Să umble apoi prin lume frumoasă fără trup, 
ca moartă vie, 

tună glasul Curmătoarei, trecând peste rândul 
surorii mijlocii. 


La auzul acestor vorbe, bărbatul încremeni. 

Depănătoarea, ursitoarea mijlocie, care n- 
apucase încă să ursească, făcu un pas înainte şi 
spuse: 

- N-am puterea să ridic blestemul tău, 
surioară, dar pot să-l îndrept: 

Atunci când fata se va îndrăgosti de acela 
care fi-va dintre toți dacii cel mai înțelept, 

Să nu moară până nu va zămisli urmaşul care 
uni-va, fără luptă, războinicele mamei sale cu vitejii 
înţeleptului său tată. 

- Şi tu vei fi murit, înainte s-apuci să-i spui ce- 
ai auzit, se-ntoarse Curmătoarea furioasă către 
bărbatul ce sta agăţat de fereastră. 

Îngrozit, bărbatul căzu la temelia cetăţii şi orbi 
pe loc. 

Când ziua abia se desprinse din braţele 
nopții, Ana, fata cetăţii dădu fuga-n odaia Marii 
Preotese să anunţe o mare binecuvântare a sorții. 

Rămase împietrită când văzu cum preotesele 
dorm moarte, în pat copila gângurea ceva, 
învârtind pe mânuțele ei albe, un pui de şarpe. 

Ana se duse tiptil şi-o trezi pe moaşe. 

- Hoo, ce cauţi, fato, aici în miez de noapte? - 
sări femeia ca arsă de parcă-ar fi ieşit din transă. 

Fata vru s-arate şarpele încolăcit, dar nu mai 
era, dispăruse. 

- Am venit să spui, şopti încurcată, că-i dimineaţă 

şi că azi-noapte a fătat leoaica doi pui de-o 
rară frumuseaţă, zise cu glas pierit şi se retrase. 

- Regina mea, astea-s veşti bune, şopti la 
rându-i moaşa. 

- Mulţumesc cerului, pământului şi sfintei 
noastre Luni, aceşti pui de leu vor fi pavăză şi vor 
da putere copilului meu, zise Marea Preoteasă. 

Dar ce s-a-ntâmplat cu noi oare cu toate? De 
ce-am căzut aici ca moarte? - spuse speriată, 
aducând-şi aminte că trebuiau să vegheze cu 
toatele, să nu doarmă nici una până în zori, când 
plecau ursitoarele şi apunea luna. 

O să trebuiască să plec, luna viitoare, la 
templu, pe muntele ascuns, aproape de cel Suprem, 
să-mi consult oracolul, acolo, sus. 

Dar, hai, pregătiţi-mi acuma cele de trebuinţă, 
le ceru solemn, 

ducându-şi copila la templul său din aur 
încrustat în lemn. 

Primul născut al leoaicei fu sacrificat printr-un 
ritual secret ce avea loc numai la naşterea fetelor 
silvane. 

Copila fu spălată cu sângele strâns şi 
îmbrăcată în blana crudă şi bău, întâia oară, lapte 
matern prin gura puiului de leu. 

Apoi preotesele aşezară micuța împreună cu 
ultimul pui al leoaicei în centrul a trei cercuri făcute 
din unghiile şi colții unui lup alb şi-o strigară de tei 
ori pe nume. 

Fiecare gest pe care copila-l făcea era atent 
tălmăcit de moaşa Arada. 

Sibyla zâmbi asistenţei precum ar face o 
reverență, îşi lipi căpşorul de capul puiului de leu 
şi-şi ridică amândouă mânuțele spre cer. Leoaica se 
duse, linse fața micuţei, îşi apucă de după gât puiul 
şi-l duse înapoi în hambar. 

Marea Preoteasă ridică fata pe palme şi 
mulțumi Creatorului pentru cerescul dar. 

ELE E 

Cetatea era toată un şantier. Preoteasa Mamă 
tocmise meşteri din bătrâna Romă să capteze apă 
din sfintele izvoare, s-o bage în cetate. 

Meşterii romani s-aflau în plină treabă, făcură 
conducte de teracotă lungi de zece kilometri, filtre 
de plumb, cisterne căptuşite cu lemn, dăltuiră 
canale direct în stâncă, ciopliră scări monumentale 
din piatră fasonată şi în plus, s-apucară să facă şi 
drumuri pavate cu lespezi de calcar şi protejate cu 
acoperişuri din stuf către cetate, la templu şi de jur, 
împrejur. 

În forfota cetății, Sibyla crescu văzând cu ochii 
şi frumoasă se făcu ca un boboc de floare, 
mlădioasă, zâmbitoare. Oamenii întâlnind-o în cale, 

cu căciulile în mână şi cu gurile căscate, salutau 
pământeasca-i zeitate. 

Noaptea, când întreaga curte împletea somnul 
cu visul, fata umbla prin păduri şi oglindindu-şi 
chipu-n lacuri aştepta să iasă Luna ca din unduiri 
de veacuri. 

Ziua spunea apoi cuvinte grave pe care nimeni 
nu le pricepea înțelesul. 

Şi trecură ani vreo şapte ş-apoi încă alți zece, 
fiica Marii Preotese se întâlni într-o zi, ca din 
întâmplare, cu-ale lumii contradicții. 

Glasul duioaselor mistere începu să cânte-n 
pieptu-i, pe aceeaşi liră, cu glasul tânărului străin 
întâlnit din întâmplare, căzut ca din ceruri pe 
dealul de lîngă cetate. 

Cerceta zadarnic, făptura dispăruse, taina 
rămase-n veşnic întuneric. N-avea poftă de 
mâncare, nici astâmpăr şi umbla de colo-n coace, 
ba, gingaşă şi cuminte, ba, încolţită ca o fiară, 
revărsând din ochii-i pară. 

- Sibyla, pare-mi-se mie oare sau tu porți un of 
în tine care doare? - zise Marea Preoteasă. 

Fata se făcu că n-aude şi cu zâmbetul isteţ, 
învârtind pe deget o buclă din păru-i creţ, schimbă 
vorba. 

- Cred c-ar trebui să plec o vreme, spuse ea 
gânditoare, să răspund la a druidelor chemare. 

- Oh, da, fiica mea, aşa precum zici, şi eu m-am 
tot gândit, de-i bine sau nu să pleci. Însă cred că ai 
învăţat destule taine ale religiilor lumii, despre 
istoria popoarelor şi a raselor omeneşti, aşa că 

acum, pare-se, e un moment numai bun să te 
desăvârşeşti. 

La Delphi, acolo unde odinioară au slujit 
străbunii noştri, înțeleptul Orfeu şi bunica ta a 
rostit profeţiile lumii, acolo deci va trebui să-nveţi 
şi tu să-ți mistui trupul prin focul gândirii tale, să- 
nveți să te-nfrânezi, să te desprinzi de poftele 
trupeşti ca flacăra de lemnul care-l arde. 

Eu îţi pregătesc toate cele trebuincioase, dar tu 
bagă de seamă că druidele-s femei urâcioase. 

Ascultă-le şi nu le tăia vorba, respectă-le zeii, 
dar lor nu te închina. 

la aminte la ritualurile lor voluptoase şi- 
nclinate spre orgii, tu, însă, stai deoparte, nu intra 
în jocul acestor nebunii. 

Retrage-te până în adâncul ființei tale ca să te 
poți ridica apoi deasupra tuturor şi urmează-ţi țelul 
fără să te-abaţi din drum. 

Te va însoţi Coreione, băiat cuminte, viteaz, 
din neamul lupilor, pe al cărui braţ te poţi bizui 
oricând. 

XXX 

Peste ţinutul silvan începură să se topească 
cele din urmă omături şi să elibereze florile 
primăverii. La câmpie, de mult cântară cucii şi-n 
ostroavele Celor Trei Crişuri gâştele sălbatice 
scoaseră cel dintâi rând de pui. 

Dincolo de munţi, în fâşâitul vântului de brazi, 
viteazul Burebista trăgea brazdă hotarelor din 
miazăzi. Marele Rege reuşise să unească, sub 
stăpânirea sa, lupii-daci cu toate neamurile lor de 

traci. Din Cetatea  Sarmisegetuza, închinată 
Sfântului Soare, Burebista domnea peste cincizeci 
de uniuni tribale. De bună voie sau forțați, dalmații, 
panonienii, ilirii, agathyrşii, geții şi grecii din 
oraşele de mai la sud de Istru se supuseră regelui 
dac. Acesta avea cu el un tânăr de mare nădejde, pe 
care-l trimitea să apere hotarele statului, aflate în 
primejdie. Medic, mag şi vrăjitor de suflete, 
Deceneu căpătă, în vastul imperiu, respectul şi- 
nchinarea Marelui Zeu. De timpuriu, el dovedise o 
ciudată înclinare în cunoaşterea plantelor, a 
minunatelor lor însuşiri tămăduitoare sau 
otrăvitoare. Se dovedise la fel de preocupat de 
studiul astrelor şi a influențelor lor asupra 
destinului uman. Părea că ghiceşte, că vede 
lucrurile îndepărtate. De aici şi renumele, dar şi 
autoritatea sa asupra celor mai bătrâni vraci. 
Deceneu îmblânzea popoarele tribale, nu cu spada, 
cum făcea măritul rege, ci cu înțelepciunea vorbelor 
sale. 

Aşa ajunse Burebista să fie numit cel mai mare 
dintre regii Traciei care vreodată a domnit. Din 
întinsul său imperiu, doar celții conduşi de 
preotesele druide nu i se supuneau. Matriarhatul 
silvan era tolerat. Beldis, Marea Preoteasă, era 
venerată de lupii-daci şi de femeile lor ca Zeița 
Lunii, a pădurilor, a farmecelor şi-a tuturor vrăjilor. 
În desele sale călătorii la muntele lor sfânt, în drum 
spre Kogaion, conducătoarea matriarhatului silvan 
se oprea din sat în sat, învățându-i pe bărbaţi cum 
să-şi păstreze vigoarea cu puterea unei ramuri de 

copac, iar pe muieri, cum să scape de dureri înainte 
şi după ce nasc. 

Celții stăteau ca un ghimpe în coasta regelui 
dac. Vru, în câteva rânduri, să-l trimită pe Deceneu 
să rezolve degrabă această problemă, dar acesta 
ajunse o singură dată doar până-n ţinutul silvan şi 
se-ntoarse tăcut şi destul de tulburat. De ceva 
vreme părea preocupat. Regele-l găsi, într-o zi, dus 
pe gânduri, mai la deal de cetate, între crânguri. 
Era slăbit, avea pleoapele obosite, doar privirea-i 
lucea de un licăr lăuntric. 

- După cum înţeleg, ajunezi aici de nouă zile, 
se miră regele. De ce ţi-ai hotărât o asemenea 
pedeapsă? 

- Oh, mărite rege, asta nu-i pedeapsă. Am stat 
cu mine însumi trudindu-mă să înțeleg, întrebări 
fără răspunsuri cercat-am să dezleg. 

- Dar cine a tulburat a ta minte de-i nevoie a 
sta tăcut atâta vreme, fără merinde? 

Frumosul tânăr nu răspunse, regele-l privi 
atent şi taina-i prinse. 

- Aşa după cum te-am sfătuit, cred c-a sosit 
ceasul să pleci pentru un timp în Egipt, îi spuse 
regele, dădu să plece, însă se răzgândi şi se-ntoarse. 

- Mai bine pleci chiar acum. 

Şi începu să-i dea poveţe, despre drum şi cum 
să-ajungă la fântâna fără fund, unde inițiații din 
templul lui Osiris apucaseră să-l înveţe şi pe zeul 
tracilor, pe Zamolxe-n tinerețe. 

- Fiule..., continuă regele mai potolit, poate c- 
am greşit alegând să te trimit atât de departe, într-o 

lume plină de primejdii, dar am văzut în tine 
neostoita sete de a te apropia încet-încet de 
Adevăruri. Ai deprins cu destulă uşurinţă a ceti în 
oameni şi în lucruri. Eşti gata să desfaci din tine şi 
puterile cele mai de taină. Ori, toate astea nu le poți 
desăvârşi decât în ale Egiptului temple. De-acolo 
nu ies decât oameni fără prihană. Ceilalţi nu mai 
văd Soarele. Însă, sufletul meu simte de pe-acum a 
ta întoarcere. 

Vei primi din tezaurul meu atâtea bucăţi de 
aur câte ai trebuință, te va întovărăşi un om 
ascultător cu braț tare din neamul lupilor-daci. 
După ce ajungi la cetatea Calatis, caută un armator 
grec nu prea viclean şi fă legământ cu el pentru 
plutirea pe mare. 

Ca să călătoreşti mai lesne, leapădă-ţi straiele 
şi schimbă-te după portul locului ca să nu pari 
străin nicăieri, să pari ca oricare... 

Pleacă-te stăpânilor, închină-te zeilor lor şi du- 
te în calea ta, gândeşte-te la țelul tău şi la ce ai de 
făcut. 

Ascultă, fiule, bagă bine de seamă, zise cu-n 
deget ridicat, să binevoieşti să nu mă faci s-aştept 
prea mult, să nu zăboveşti p-acolo, te-ntorci 
neapărat, c-avem treburi mari de rezolvat, cu 
muieraticii celți, dar şi cu desfrânatul Romei 
împărat. 

Era timpul solstițiului de vară, când ploile 
torențiale din Abisinia schimbau culoarea apelor 
Nilului în acea misterioasă nuanţă sângerie. Fluviul 
se umflase şi îngropa sub valurile sale malurile 
până în îndepărtate orizonturi. Numai templele 
săpate în stâncă, piramidele şi Sfinxul colosal de la 
Gizeh se reflectau în Nil. La Memphis, în mijlocul 
unei păduri de obeliscuri, de statui, de monoliți 
uriaşi se desfăşura o viaţă ameţitoare. Tânărul 
Deceneu şi însoţitorul său, coborâţi tocmai din 
vârful munţilor Traciei, rămaseră muţi de uimire. 
Monumentele, serbările publice, spectacolele, toate 
le dădeau impresia de măreție şi bogăţie. Printre 
acei asiatici, Deceneu părea deosebit prin albeața 
obrazului, prin ochii lui de culoarea cerului răsfrânt 
în apa muntelui şi privirea-i ascuţită, tare şi 
statornică precum stânca. Purta un strai alb, fără 
alte podoabe. Umbla prin furnicarul cetății singur, 
numai cu slujitorul după el. Femeile întorceau 
capul şi-l urmăreau, asemuind trufia lui cu a unui 
leu din Tibet. Încercau să-i zâmbească, dar îngheţau 
sub lovitura grea a ochilor lui reci, care priveau pe 
deasupra lor fără să le descopere. Trecea drept un 
nobil străin. Nu căuta acea fală copleşitoare. Ceea 

ce-l adusese de departe era pentru el mult mai de 
preț decât ceremoniile faraonice care aveau loc 
noapte de noapte în jurul sanctuarelor, în mijlocul 
cărora se profilau dansatoarele cu ochi de jăratic şi 
trupuri flămânde. El vroia să pătrundă tainele 
zeilor. 

Slujitorul lui, un voinic mare şi pletos cu 
înfăţişare de dulău ciobănesc, gata să rupă cu 
mâinile goale fălcile unei fiare, umbla în urmă-i 
cercetând locul cu luare aminte, deşi părea că nu 
vede şi nu aude nimic. La un semn, era lângă 
stăpânul său, cu fruntea plecată, cu pletele 
atârnându-i de-o parte şi de alta a ochilor. 

Deceneu aflase de la sfetnicul său, bătrânul 
mag din peşterea Muntelui Kogaion, o parte din 
povestirile tulburătoare din Cartea Tibetană a 
Morților, iar acele imagini hermetice, îndărătul 
cărora sclipea înspăimântătorul mister de după 
moarte, nu-i dădeau pace. Nutrea pentru 
cunoaşterea călătoriei sufletului în viața de dincolo 
o curiozitate lacomă, dar şi o oarecare îndoială. 
„Taina asta numai Isis şi Osiris o ştie,” îi spusese 
respectabilul preot. Însă cine erau aceşti zei despre 
care se vorbea doar în şoaptă? Era întrebarea care-l 
frământa chiar şi pe marele rege Burebista. Pentru a 
afla aceasta, Deceneu bătea acum la poarta 
templului din Memphis. 

La intrarea în templu, fu întâmpinat cu răceală 
şi destulă suspiciune de preoții lui Osiris. ÎI iscodiră 
cu atenţie şi-l descusură despre locul de obârşie, 
despre familia sa şi crezul neamului său. După ce 

descoperiră în tânărul lup-dac acea patimă pentru 
cunoaşterea adevărului îmboldită de o curăţenie 
desăvârşită a inimii, lucru extrem de rar în lume, 
preoţii egipteni deciseră să-i deschidă calea spre 
experiențele lor. 

- Tinere, ai ajuns la uşa sanctuarului secret. 
Oricine se apropie de ştiinţa şi doctrina noastră îşi 
pune viaţa în joc. Nebunia sau moartea, iată ce va 
găsi cel slab sau rău. Viaţă şi nemurire vor afla cei 
puternici şi buni. Mulţi nechibzuiţi au intrat pe 
această uşă şi n-au mai ieşit vii. Dincolo este o 
prăpastie care nu-i scoate la lumină decât pe cei 
curajoşi. Chibzuieşte bine. Dacă curajul tău nu este 
în stare să ţină piept, renunţă la această hotărâre. Te 
avertizez, îndată după ce această uşă se închide, tu 
nu vei mai putea da îndărăt. 

- Pentru poporul din care vin eu nu există 
moarte, iar frica păleşte în faţa puterii noastre. Vă 
sunt de pe acum recunoscător mărinimiei sufletelor 
voastre. 

Uşa templului căzu în urma străinului cu 
greutatea unei stânci. 

Deceneu petrecu o săptămână într-o curte 
interioară îndeplinind cele mai umile munci, de 
slugă, sub ascultarea unei tăceri desăvârşite. 

În seara celei de-a şaptea zile, doi neocores îl 
duseră la uşa sanctuarului ocult. Străbătu un 
coridor lung a cărui ieşire nu se vedea. De-o parte 
şi de alta un şir de statui cu trupuri de oameni şi 
capete de animale, păsări de pradă şi şerpi care-l 
priveau rânjind când trecea. Cu un gest mut, cei doi 

neocores îi arătară o gaură-n peretele din fața sa, 
prin care nu se putea trece decât târâş. 

- Tu mai poţi încă să te întorci, îi spuse unul 
dintre cei doi. 

- Rămân, răspunse Deceneu hotărât. 

Primi o lămpiţă aprinsă din cristal. Intră. Înaintă 
cu greu târându-se pe genunchi. Tunelul cobora o 
pantă din ce în ce mai abruptă. « Aici pier nebunii care 
au râvnit la cunoaştere şi putere » - se auzi o voce, ca 
un ecou din măruntaiele pământului. Ajunse la o scară 
ce ducea spre un hău. Cobori. Pe ultima treaptă, flacăra 
plăpândă pâlpâia gata să se stingă, dedesubt 
întunericul adânc dădea în beznă, deasupra nu mai era 
nici o nădejde. O noapte îngrozitoare. Zări o crăpătură 
în dreapa sa. Erau câteva trepte. Cu o mână sprijinită în 
scară şi cu cealată încleştată în lampa întinsă în faţă, 
sări. Urcă-n spirală câteva trepte săpate în stâncă. 
Crezu că scăpase de primejdie. 

Ajunse în faţa unor zăbrele din bronz care 
dădeau într-o galerie largă, luminată de câteva 
făclii. Pe pereţi se aflau douăzeci şi două de picturi 
sacre, sub fiecare sta scris câte o literă şi un număr. 
Păzitorul sanctuarului sacru îi deschise grilajul, 
primindu-l cu un surâs binevoitor. Îi explică taina 
picturilor, a literelor şi a cifrelor de pe pereţi. Era 
taina alfabetului ştiinţei oculte. Maestrul vorbea, 
vorbea, vorbea, însă îndărătul fiecărui cuvânt 
Deceneu întrezărea esenţa lăuntrică a lumii şi a 
misterioaselor lanţuri ce o împresurau. 

Preotul îşi întrerupse şirul învățăturilor sale. 
Se afla în fața unei deschideri ce cădea spre un fel 

de boltă îngustă şi lungă, la capătul căreia trosnea 
un foc dogoritor. 

- Fiule, moartea nu înseamnă decât suflete 
necoapte, îi spuse maestrul şi grilajul din spatele 
tânărului dac se închise brusc. 

Îşi puse toată nădejdea în puterea minţii sale. 
Pe măsură ce se apropia de vâlvătaia de foc observă 
că flăcările se retrag uşor spre lemnele răşinoase 
aşezate în aşa fel încât să lase o cărare către partea 
cealaltă. Trecu în grabă proba focului şi se văzu silit 
să treacă şi o apă neagră de întunecată. Mulţi 
ezitanți înaintea lui au intrat în apă înfricoşați. 
Spunându-li-se că sunt crocodili, aceştia au rămas 
la suprafaţă şi încercând să împrăştie apa din jur 
pentru a goni fioroasele reptile, n-au găsit calea 
spre următoarea treaptă. Cu mult calm şi o 
siguranță desăvârşită, Deceneu înotă până la fund 
unde observă un tunel lung de patru metri prin 
care reuşi să iasă de cealaltă parte a templului. 
Acolo se întâlni din nou cu cei doi neocores care-l 
conduseră într-o grotă în care nu se afla decât un 
aşternut moale, tainic luminat de o lampă din 
bronz. Însoţitorii îl îndemnară să se odihnească şi-i 
promiseră o recompensă pe măsura curajului său. 

Deceneu rămase singur, se întinse ostenit pe 
patul moale, închise ochii, derulând în minte 
picturile sacre pe care le văzuse. Acestea începură 
să se şteargă o dată cu acordurile fine ale unei 
muzici depărtate care umplu grota cu un freamăt 
moleşitor şi atâțător în acelaşi timp. Deodată, o 
apariţie tulburătoarea, de o drăcească ispitire, se 

apropie de culcuşul său. O femeie goală acoperită 
cu un voal de purpură, asemănătoare preoteselor 
silvane din nopţile lor cu lună plină, şedea în fața 
sa, privindu-l cu ochii lacomi, unduindu-se în 
acordurile muzicii cu suspine pătimaşe. 

A doua zi, Deceneu fu întâmpinat de 
doisprezece neocores în frunte cu marele preot al 
templului sfânt. 

- Ai reuşit să respingi Inspita. De azi înainte, 
tu intri în rândul fraţilor noastri. Ai triumfat asupra 
morții, a focului, a apei şi cel mai important lucru, 
ai reuşit să te învingi pe tine însuți. Te afli aşadar în 
pragul Adevărului. 

Tânărul dac ajunse, astfel, să calce pe urmele 
înaintaşului său Zamolxe şi ale puţinilor înţelepţi 
care au scăpat cu viaţă sau n-au înnebunit pe loc în 
timpul primelor probe ale inițierii egiptene. 
Înconjurat cu căldură, fu condus în templul lui Isis, 
acolo unde trona statuia zeiței ținându-l în brate pe 
fiul său, Horus. Depuse jurământul tăcerii şi al 
supunerii şi păşi pe următoarea treaptă, cea a 
cunoaşterii Adevărului veşnic. 

+*+ + + 

De cealaltă parte a lumii, pe versantul nordic 
al Muntelui Parnas, în apropierea Templului de la 
Delfi, preotesele druide îl celebrau pe zeul lor, 
Dyonisos. Marea Preoteasă decise, pentru prima 
dată, ca supusele sale să se bucure şi de binefacerile 
lui Bachus. În fața unei mulțimi impresionante, 
neîndurătoarea preoteasă jură cu furie să 
nimicească toate templele bărbaților şi le îndemnă 

pe druide să zdrobească în picioare templul lui 
Apolo. Vestea fu primită cu o încântare cerească. 

Fulgerele începură să plesnească îndoite peste 
stâncile pleşuve. Era un semn că Dyonisos şi 
Bachus îşi dăduseră mâna pe deasupra lor. Pe 
povârnişurile muntelui Parnas, sub razele Lunii 
negre, prin văile adânci şi pădurile întunecate, 
druidele ţipau, urlau, cântau sau suspinau ca 
drăcoaicele, după ce-şi stropiseră din belşug 
trupurile goale cu vin. Cu cununi de laur pe cap, 
părul fluturând învolburat, cu braţele încolăcite de 
şerpi, îşi agitau pumnalele cu vârfurile ascunse sub 
iederă. Unele alergau în delir prin ierburile înalte 
după puii de animale pe care-i hrăniseră la sân, ca 
şi cum ar fi fost ai lor, să-i prindă şi să-i sfăşie de 
vii, altele îşi lingeau una alteia sângele, fără să mai 
simtă nimic altceva decât voluptatea carnală. 

Printre plantele veninoase ale unei fânețe, 
Sybila înainta spre peştera Marii Preotese. Mergea 
încet fără să vadă, atrasă parcă de un ţel nevăzut. În 
urma ei venea Coreione, atent la grozăvia lucrurilor 
din pădurile întunecate, dar tăcut. 

Din gura peşterii, temuta preoteasă domnea 
asupra acestor femei voluptoase şi sălbatice. Era 
miezul nopții, toiul ritualului şi era satisfăcută. De 
curând atrăsese în valea-i blestemată două sute de 
tinere fete pe care le instruise în cultul său. 

Luna plină se ivi din ascunzişul negru al 
norilor, lumina subțiată a discului său argintiu 
alunecă deasupra întregii văi. În transparenţa 
lunară, Marea Preoteasă o zări pe Sybila urcând 

agale cărarea peşterii sale. O poftă perversă o 
prinse pe dată. Nutri o dragoste destrăbălată şi-şi 
puse-n gând s-o ademenească pe tânăra fată, s-o 
stăpânească şi după ce-i va fi veştejit tinereţea, s-o 
dea apoi pradă poftelor carnale. 

Sybila simţi, pe dată, o înţepătură puternică în 
dreptul inimii. Era ca vârful unei săgeți otrăvite. Se 
trezi brusc ca dintr-un vis, scoase un țipăt de spaimă 
şi îşi întoarse fața către Coreione, care o privea uimit. 

- Stăpână, s-a întâmplat ceva? Văd pe chipul 
înălțimii tale un mare semn de îngrijorare... 

- Coreione, zise Sybila, ridicându-şi mâinile 
spre Lună, o mare şi primejdioasă vrăjitorie se 
îndreaptă asupra mea. 

- Mărita mea stăpână, sunt aici să vă apăr de 
orişice primejdie! 

- O, bunul meu prieten, îţi sunt atât de 
recunoscătoare, doar că astea-s lucruri atât de 
ascunse, nevăzute şi viclene, încât brațul tău 
puternic nu le poate nici măcar atinge. Cu mintea, 
sufletul şi gândul meu curat, le voi stinge şi le voi 
trimite acolo de unde au plecat. 

Pe dată luna se întunecă de-un nor greu. Stâncile 
muntelui luară forme amenințătoare, un vânt 
năprasnic îndoia copacii şi ierburile cu vârfurile până 
la pământ şi-un bubuit de tunet făcu să se cutremure 
muntele şi templul lui Apolo până-n temelii. De 
spaimă, toate druidele dezlănțuite amuțiră. 

Oprindu-se şi ea din murmuru-i de vrajă, 
Marea Preoteasă se zvârcoli ca un şarpe, uimită de 
cele întâmplate. 

- Pe Dyonisos! Pe Bachus! Sub jurământ de 
moarte, blestemată să fii Sybila, dacă te întorci din 
cale. 

Furia Marii Preotese se revărsa-n ecou peste 
întreaga vale. 

- Stăpâna mea, mă duc s-o calc în picioare, 
şuieră printre dinţi Coreione. 

- Nu-i un gând prea înţelept, bunul meu 
prieten, îi spuse Sybila, atingându-i fruntea 
înfierbântată. Mai bine facem cale întoarsă până-n 
ţinutul sfânt al bunelor noastre silvane, continuă ea, 
pe cât de calmă pe atât de hotărâtă. 

- Te voi urmări până-n a şaptea încarnare. De 
mine nu vei avea scăpare, pui de năpărcă! Fii pe 
veci blestemată! -— zbiera, ca turbată, Marea 
Preoteasă druidă. Puterea blestemului se stingea 
frântă, căzând rostogolită din stâncă-n vale, din 
vale-n stâncă. 

XX + 

La Memphis sosise ziua cea mare. Lui 
Deceneu i se permise să ridice vălul lui Isis şi să 
vadă lumina lui Osiris. Preoţii templului povesteau 
că Marea zeiță Isis şi Osiris fuseseră dăruiți 
pământului, pentru o bucată de vreme, de însuşi 
Creatorul şi Arhitectul lumii. 

- Prin ei, viața şi-a atins deplinătatea 
cunoaşterii. Ei au dat muritorilor legi, hrană şi 
veşminte, le-au arătat că spiritului îi place să se 
întoarcă în trupul omenesc şi că atunci când calea 
de intrare este închisă, aceasta prilejuieşte o 
pierdere a vieții. Însă nimeni nu poate trece pragul 

lui Osiris, fără să treacă mai întâi pragul morţii şi al 
învierii. 

- Adevărul nu se dăruieşte, îl găseşti în tine 
însuți sau nu-l găseşti deloc, îi mai spuse bătrânul 
preot. 

Ca o străfulgerare îi apăru în minte angelicul 
chip al făpturii care-i dăduse aceeaşi povaţă, într-o 
noapte, pe vârful unui deal din ţinutul silvan. Îşi 
duse mâna cu degetele răsfirate prin părul bălai ca 
pentru a alunga o nălucă şi întovărăşit de preoții 
templului, se lăsă condus într-o criptă joasă unde, 
sub binecuvântarea întâiului preot, se culcă într-un 
sarcofag deschis din marmură peste care fu aşezat 
un capac greu de piatră. Preoţii împreună cu un cor 
de voci se retraseră încet, încet şi se pierdură de tot 
în beznă. 

- Nu te lăsa dus de curentul aprig, ci mergând 
împotriva lui, dacă poţi, intră în portul mântuirii şi, 
ancorând acolo, caută-l pe acela care te poate 
conduce şi călăuzi spre poarta Cunoaşterii. Unde 
străluceşte Lumina pură, neîntinată de întuneric, 
unde nimeni nu este cuprins de beţie, ci toți sunt 
treji şi privesc cu ochii inimii lor către Cel ce vrea să 
fie văzut. Căci El nu poate fi auzit cu urechile, nici 
văzut cu ochii, nici exprimat în cuvinte, ci numai în 
minte şi în inimă. 

Însă mai întâi trebuie să sfâşii de pe tine 
veşmântul pe care îl porți — țesătura neştiinței, 
temeiul oricărui rău, lanţul stricăciunii, vălul 
întunecat, mortul viu, stârvul supus simțurilor, 
mormântul pe care-l târăşti după tine, hoțul din 

casa ta, care, prin ceea ce iubeşte, te urăște, iar prin 
ceea ce urăşte, te pizmuieşte. Acesta este veşmântul 
dureros cu care eşti îmbrăcat, care te apasă şi te 
trage în jos, pentru ca tu să nu priveşti în sus. 
Văzând frumuseţea Adevărului şi Binele ce 
sălăjluiesc acolo, să urăşti ticăloşia acestui veşmânt 
şi să înţelegi capcanele pe care ţi le întinde. Fii fără 
simţire în cele simţitoare. 

Aşadar, lucrurile care sunt adevărate 
veşmântul le ascunde şi le învăluie în materie, 
umplând ceea ce el îți arată ție cu plăcere 
duşmănoasă, ca tu să nu poți nici să auzi ce ar 
trebui să auzi, nici să vezi ceea ce ar trebui să vezi. 

Sunetul cuvintelor curgea deodată atât din 
adâncul pământului, cât şi din înaltul cerului. 
Deceneu fu convins că erau vorbele înțeleptului 
Hermes, Cel de Trei Ori Mare, al cărui suflet din 
lumea de dincolo încă mai veghea asupra templului 
pe care-l întemeiase. 

- Totul este Unul sau Unul este Totul. Atât de 
legaţi sunt unul de celălalt încât separarea lor este 
cu neputinţă... Şi toate sunt strâns legate între 
ele... Forma alcătuită de dinainte ţi-a fost 
dezmembrată şi eşti acum separat de ea. Nu mai 
eşti atins şi totuşi ai atingere, ai şi întindere şi totuşi 
te-ai înstrăinat de acestea... Tu mă poți vedea, fiule, 
cu ochii sufletului tău, deşi mă priveşti cu toată 
încordarea trupului şi a vederii, tu nu poți înțelege 
ce sunt eu acum... Ce sunt eu, tu vei fi când voi 
pleca. Ceea ce sunt văzut a fi, aceea nu sunt, vei 
vedea când vei veni... 

Tânărul se lăsă pătruns de  dulceața 
înțelepciunii întâiului iniţiat al lumii, nu mai simţi 
răceala criptei, trupul începuse parcă să i se 
destrame şi... intră în extaz. 

ENE E 
În ținutul  Silvanelor, arta războiului, 
puterea magiei şi ştiinţa gândirii fuseseră împărțite 
pe categorii şi predate în patru cicluri de învăţare. 

Silvanele aveau propriul lor cult pentru ape, 
arborele sacru, animalele de putere şi credeau cu 
tărie în forţa celor patru puncte cardinale. 

Patru elemente de bază stăteau la temelia 
trăirii pământene silvane - apă, foc, vânt şi plante. 
Acestea erau principiile principale ce constituiau 
esenţa învățăturii întregului matriarhat. Focul sacru 
aprindea scânteia vieţii, aceasta era purtată de 
apele râurilor, plantele pământului îi dădeau 
substanţă, iar răsuflarea o primea de la vânturile 
din cele patru direcţii. Spiritele celor patru 
elemente primordiale erau invocate înainte şi la 
sfârşitul fiecărui ritual. Fiecare principiu primordial 
putea interveni în viața umană, având, la rându-i, 
un rol la fel de important. 

Râul cel mare, din răsărit, izvorând din munţii 
de aur, venea cu inspirație şi puterea divină. Crişul 
din nord, ţâşnind din căuşul Carului Mare, sub 
aureolele cereşti, aducea curajul şi înțelepciunea 
străbună, în timp ce pârâul sudului, ieşind exact 
din inima pădurii de gorun, aducea în apele sale 
seva fertilității şi puterea vindecătoare a Mamei 
Naturi. Aceste credințe au stat la temelia alegerii 

sediului central al ținutului şi la construcţia Cetăţii 
Celor Trei Crişuri. 

Spiritul estului - forța luminii, a deşteptării şi 
înnoirea vieţii, spiritul nordului - forţa limpezimii 
şi a purității, spiritul sudului - forţa creşterii şi a 
cunoaşterii intuitive, toate se uneau cu spiritul 
vestului - forța pământului, exact în punctul unde- 
şi ridicaseră silvanele un măreț templu închinat 
Cultului Lunii. Însăşi arhitectura Templului fusese 
gândită în aşa fel încât să intre în armonie cu 
principalele forțe cosmice, din est, sud, vest, nord, 
fiecare fațetă purtând, pentru o mai puternică 
influențare terestră, culorile celor patru direcții, 
care reprezentau, de altfel, chiar simbolul ținutului 
silvan. Galben pentru răsărit, alb pentru nord, roşu 
pentru latura sudică şi negru la apus. 


Ritualice şi meditative, preotesele vizionare 
erau inițiate sub directa îndrumare a Heradiadei, 
Marea Şamaniţă. Ea era respectată şi apreciată de 
toate silvanele pe care le învățase cum să 
împletească simţurile trupului cu forțele naturii şi 
le instruise cum să stăpânească cele două puteri 
pentru a putea să se facă nevăzute, să poruncească 
norilor, vântului sau să coboare fulgere din cer. 

După ce schimbase pe vreo cinci rânduri caii, 
Sybila şi însoţitorul său Coreione ajunseră în 
Codrul Muma, acolo unde an de an Heradiada îşi 
iniția preotesele silvane în arta magiei şi a extazului 
şamanic. Tinerele care reuşeau să treacă probele 
Marii Şamaniţe spuneau că sunt nemuritoare. Ele se 

îmbrăcau în straie albe, se puteau face invizibile pe 
timpul zilei, apăreau,cât ai clipi, dintr-un loc în 
altul în timpul nopții şi dansau cu sânii goi sub clar 
de lună, pârjolind iarba de sub picioarele lor. 

În pădurea de goruni şi stejari bătrâni, nu 
departe de mormântul Marii Mame, tânăra Sybila, 
se alătură grupului de silvane care aşteptau să 
pătrundă în tainele inițierii şamanice. 

- Te aşteptam, frumoasă prințesă, îi spuse 
Heradiada şi, fără să întoarcă capul, se sui pe un 
butuc de gorun şi-şi reluă cursul. 

Închideţi ochii, aşezaţi-vă mâinile în dreptul 
inimii. 

Acum ridicaţi-le foarte hotărât prin dreptul 
frunţii. 

Ajungeţi cu palmele împreunate deasupra 
capului. 

Deschideţi mâinile în lături şi daţi drumul 
sufletului. 

Simţiți cum vă pătrunde lumina soarelui 

Împletită cu razele lunii. 

Răsuflați după cum v-am învăţat, 

De şapte ori scurt şi-o dată lung... 

Amintiţi-vă că mintea este iscoada suflului 

Ochiul este protectorul său... 

Răsuflaţi o dată cu Mama Natură, 

Cu apa, focul, vântul şi gorunii. 

Acum fixaţi-vă inima în cer şi în Lună. 

Chemaţi cele patru direcţii 

Sudul, vestul, nordul şi estul. 

Chemaţi Cerul şi Pământul. 

În acest punct Heradiada se făcu nevăzută, 
lăsând învăţăcelelor sale răgaz de meditaţie. 
Încheiase prima treaptă a iniţierii. În următoarea 
perioadă de studiu, erau invocate animalele sacre 
de putere: vulturul estului, rândunica nordului, 
şarpele sudului şi leul vestului, animalul despre 
care se credea că putea aduce puterea din vița de 
după moarte. De altfel, Leul era şi denumirea dată 
monedei ținutului silvan. 

Şamaniţa apăru din nou, la fel cum plecase. 


- Atenţie, repetaţi după mine: 


Către vânturile sudului, 

Mare Şarpe 

Înfăşoară-ţi inelele tale în jurul meu, 
Învaţă-mă să mă lepăd de trecut, în acelaşi mod 
În care tu te lepezi de vechea piele. 

Să păşesc blând pe Pământ, 

Învaţă-mă calea frumuseții. 


Către vânturile vestului, 

Mărite Leu, 

Vino lângă trupul meu, 

Învaţă-mă taina puterilor tale pentru a trăi în pace 
Pe acest Pământ. 

Arată-mi calea de dincolo de moarte. 


Către Vânturile din nord, 
Preamărită Rândunică, 
Bunici şi strămoşi, 

Veniţi şi îmi daţi sfatul vostru, 
Şoptiţi-mi prin vânt învăţătura voastră. 


Către Vânturile Estului 

Mare Vultur, 

Vino la mine din direcţia de unde răsare soarele, 
Ţine-mă sub aripa ta, 

Învaţă-mă să zbor alături de Marele Spirit. 


Şi acum, mulțumiți fiecărui spirit chemat 
pentru ajutorul căpătat şi încheiați spunând: 


„Mulţumesc Marelui Spirit, 

Tu care eşti cunoscut sub o mie de nume, 
Mulţumesc spiritelor chemate 

Că mi-aţi lăsat să cânt Cântecul Vieţii, 
Pentru încă o zi.” 


După o pregătire de douăzeci şi două de luni, 
când silvanele  învăţaseră să trăiască într-o 
comuniune perfectă cu natura înconjurătoare şi 
puteau să mânuiască după voința lor forțele 
cosmice, ajunse în această fază de iniţiere, ele erau 
convinse că cerul este mai real decât pământul, iar 
pentru a ajunge la el trebuiau să treacă cu bine 
peste proba împerecherii sufleteşti cu stejarul, 
arborele lor sacru. Contopirea misterioasă se făcea 
treptat, fibră cu fibră, până când seva copacului se 
unea cu sufletul femeilor şi formau împreună un 
trup de lumină. Apoi se săvârşea taina cea de 
nepătruns a vieții pământeşti, zborul spre lumea de 

dincolo. Era un ritual pe cât de sacru pe atât de secret 
şi select. Nu erau acceptate decât tinerele care 
dovediseră de-a lungul iniţierii calități deosebite, 
aveau inima deschisă spre cunoaştere şi puteau să-şi 
domolească poftele trupeşti. Alesele jurau, mai întâi, 
sub pedeapsa morţii, păstrarea tăcerii asupra 
învăţăturii primite, jurau fidelitate ținutului lor şi 
supunere necondiționată Marii Preotese. 

Stejarul era misterioasa poartă de ieşire spre cer 
sau de intrare în regatul străbunilor din lumea de 
dincolo. Ritualul avea loc în mijlocul pădurii sacre, la 
rădăcina arborilor de stejar. Acolo, poveţele Marii 
Şamaniţe sunau ca un ecou la început, apoi încet, 
încet se pierdeau în adierea vântului şi dispăreau în 
cele din urmă, în neantul cerului. 

- Să aducem închinare arborelui nostru sfânt. 

Rostiţi cele de cuviinţă şi faceţi aşa după cum 
v-am învăţat. 

Aşezaţi-vă cu spatele lipit de trunchiul 
Măritului Stejar 

La rădăcina lui. 

Trimite-ţi corpul vostru de lumină în trunchiul 
lui, 

Simţiți cum vă primeşte, vă cuprinde cu 
căldură. 

Lăsaţi-vă duse de seva lui de la rădăcină până 
la ultimul ram. 

Aşa. Uitaţi-vă roată, roată, de jur împrejur, 

Acum chemaţi spiritul Marelui Vultur, 

Rugaţi-l să vă ia pe aripile lui, 

Să vă ducă-n ceruri până în lumea spiritelor... 

Sybila simţi întâi un val de căldură dulce, 
primitoare, odihnitoare, apoi trupul nu mai simți 
nimic. Plutea. Era un norişor de lumină albă pe un 
cer, fără început şi sfârşit, era o picătură de rouă 
într-un ocean imens. 

+o + + 

O lumină blândă, neînchipuit de plăcută 
învălui sufletul Sybilei şi al lui Deceneu. Pluteau 
împreună cu o bucurie fără margini peste nişte 
unde diafane şi o privelişte nemărginită. Toate 
lucrurile  deveniră culori de Lumină. Se 
cunoşteau parcă de când lumea. Deodată, dintr-o 
margine se făcu beznă şi Întunericul cobori 
pieziş, înspăimântător şi hâd, încolăcindu-i ca un 
şarpe, în cutele-i şerpuite. Fură cufundați într-un 
haos umed, nespus de tulbure, care slobozea fum 
ca focul şi gemea cu un sunet tânguitor, de 
nedescris. 

Atunci un glas se ridică din adânc. Era 
strigătul Luminii. Pe dată, din adâncul umed, țâşni 
un Foc şi se înălță în înălțimile eterate. Aerul, care 
era tot o Lumină, urmă focului şi se urcă la Foc, 
încât părea să atârne să fie egal cu el. Pământul şi 
Apa păreau atât de strâns unite încât Pământul nu 
putea fi deosebit e Apă. Glasul Luminii cuprindea 
sferele şi le făcu să se rotească de la un început 
nedefinit către un sfârşit nedeterminat, căci rotația 
acestora începea întotdeauna acolo unde părea că 
se sfârşea. Un Cuvânt scânteietor şi luminos ieşi din 
miezul acelui infinit. Sybila şi Deceneu ieşiră cu el 
şi se revăzură în spaţiul de Lumină. Sybila se simţi 

atrasă ca de un magnet către o sferă strălucitor de 
albă spre Apus, iar Deceneu se lăsă purtat, atras 
fiind de o altă sferă luminoasă către Răsărit. 
Înlănţuiţi în viziunea lor, ei pluteau acum între 
Cer şi Pământ, cu toate simţurile trupeşti înfrânate... 


Deceneu i se păru că zăreşte pe cineva de o 
măreție fără margini. 

- Ai înţeles ce ai văzut până acum ? - se auzi o 
voce blândă. 

- Mărturisesc că nu, răspunse tânărul. Dar tu 
cine eşti - cuteză el a întreba. 

- Eu sunt cel pe care-l cauţi de atâta vreme cu 
mintea ta. Ascultă, suflete, ce ai văzut se petrece 
veşnic, Lumina pe care ai văzut-o la început este 
Inteligența divină, Întunecimile în care ai fost 
cufundat reprezintă lumea materială în care trăiesc 
oamenii pământului, iar Focul care a ţâşnit din 
adâncuri este Cuvântul divin al Celui care a fost 
mai întâi de acea natură umedă ce s-a ivit din 
Întuneric. Iar acum, cugetă profund asupra Luminii 
şi caută să o cunoşti. 

- Dar ce s-a întâmplat cu mine de încep să văd 
toate aceste lucruri nu cu ochii mei trupeşti, visez 
oare sau s-a întâmplat o minune? 

- Îngăduie-ți să observi fără să judeci. Ceea ce 
vede, aude şi se zbate în tine este însuşi focul sacru. 
Cuvântul creator. Este Verbul lumină care ţine 
legate toate spiritele muritorilor, înveşmântate în 
carne, sânge şi oase, de Creatorul tuturor lucrurilor, 
de Cel care Este, a Fost şi va Fi, de Cel care l-a 

zămislit pe Om după asemănarea Sa. Căci dintre 
toate cele care trăiesc pe pământ, doar omul este de 
două feluri: muritor din pricina trupului şi 
nemuritor prin sămânţa lui luminoasă. 

- Îngăduită-mi fie cutezanţa, dar de unde vine 
şi încotro se îndreaptă omul în această lume? Cum 
se săvârşeşte această călătorie şi dacă este după 
cum spui, că omul este înzestrat cu această sămânță 
luminoasă, de ce nu-i este cunoscută această 
nemurire? 

- Oh, suflete, priveşte, ascultă şi înțelege. 
Gândeşte-te la Creatorul omului şi a întregii acestei 
lumi ca fiind prezent pretutindeni şi dintotdeauna, 
făurind toate lucrurile, ca fiind Unul şi Singurul, 
care din Voința sa a plăsmuit toate viețuitoarele. 
Căci acesta este trupul său, intangibil, invizibil, 
nemăsurabil, nemodificabil, cum nu mai este un alt 
trup. Căci El nu este nici Foc, nici Apă, nici Aer, nici 
Suflu, ci toate aceste lucruri sunt de la El. Căci El 
fiind Bun, nu a dorit să creeze lumea ca ofrandă 
doar pentru El şi nici să rânduiască şi să 
împodobească pământul numai pentru El. Şi astfel 
a zămislit Omul, ființă muritoare şi totodată 
nemuritoare, pe care l-a înzestrat cu rațiune. El a 
împărțit Raţiune tuturor oamenilor, însă nu şi 
Cunoaştere. Şi asta nu fiindcă a pizmuit pe cineva, 
căci pizma nu vine de la El, aceasta sălăşluieşte 
doar printre oameni pe pământ, în sufletele acelora 
care nu au Cunoaştere. 

- Dar pentru ce nu a dat El cunoaştere tuturor 
oamenilor? 

- Fiindcă a voit să o aşeze la mijloc, între toate 
sufletele, ca o răsplată pentru care trebuie luptat. 

- Dar tot n-am priceput, de unde apare omul şi 
încotro se îndreaptă el? 

- Încearcă şi înţelege. Ai în faţa ta cele şapte 
sfere, cele şapte raze ale Verbului Lumină de care 
ţi-am vorbit. Prin ele se săvârşeşte căderea şi 
înălţarea spiritelor omului. Acestea trăiesc în 
germeni sub forma unor aburi uşori în regiunea 
Căii Lactee, în jurul căreia se rotesc, ca în jurul unei 
osii toate astrele. Aici ele trăiesc fericite, fără griji, 
dar nu-şi cunosc fericirea pentru că nu au cu ce o 
asemăna. Neastâmpărul acesta a lor le face să cadă 
din sferă în sferă şi în această cădere, ele îmbracă 
învelişuri din ce în ce mai grele, până ajung pe 
pământ unde intră într-un veşmânt trupesc, 
căpătând simțurile mediului în care trăiesc. Pe 
măsură ce intră în trupuri mai greoaie, ele pierd 
amintirea originii lor cereşti, însă sămânţa lor 
divină nu se stinge pe de-a-ntregul. Ba, dimpotrivă. 
Ajunse în temnița pământească, înrobite de 
materie, ele se văd nevoite să trăiască într-un 
continuu zbucium, să răspundă şi să se supună 
nevoilor unui înveliş străin, în timp ce în interiorul 
lor simt o puternică chemare către ceva frumos, 
liniştit şi calm, de care nu-şi mai amintesc. Şi atunci 
apar fireştile întrebări pe care şi le pune fiecare om 
în parte. Ce se întâmplă oare cu mine? Care-i rostul 
meu pe acest pământ? Derutaţi de această zbatere 
interioară, unii încearcă să-şi ostoiască setea fericirii 
pierdute,  adunându-şi  grămezi de bunuri 

materiale, alţii îşi aruncă trupurile în voluptatea 
vieţii terestre. În această căutare a înțelegerii, a ceea 
ce se întâmplă cu ei, unii cad pradă deznădejdii, 
lăsându-se să plutească pe valurile vieţii ca o 
frunză purtată de vânt. Ei trec din reîncarnare în 
reincarnare până apucă să-şi întrezărească cărarea 
pe care au venit în această lume. Şi abia atunci 
începe adevărata luptă de cățărare spre întoarcerea 
pe drumul sferelor. Însă acesta este un lucru 
anevoios. Este de fapt începutul începutului. Ca să 
se întoarcă la obârşii, ei se văd nevoiţi să 
abandoneze lucrurile cu care s-au obişnuit deja, să 
înfrunte pizma semenilor săi şi să creadă în nişte 
lucruri care depăşesc limitele însuşirilor trupurilor 
lor. Căci lucrurile care li se arată vederii, auzului 
sau mirosului îi încântă pe toţi, dar lucrurile care 
nu se arată, nu se aud sau nu se pot pipăi sunt greu 
de crezut. 

Lucrurile rele sunt şi cele mai vădite, în timp 
ce Binele, ca şi lubirea, nu se poate arăta niciodată 
ochilor căci ele nu au nici formă şi nici înfăţişare. 

Este cu neputinţă ca oarece necorporal să se 
arate corporalului. Iată, aşadar, că cel mai mare rău 
pentru om este necunoaşterea acestor lucruri. 


Din răcoarea criptei templului din Memphis, 
Deceneu păru că zăreşte barca lui Isis şerpuind pe 
întunecata oglindă a Nilului, gata să-l ducă înapoi 
din lumina solară a lui Osiris. În semeaţa-i 
aşteptare, el încerca să-şi facă o părere despre cele 
auzite şi anume că interiorul este la fel cu exteriorul, 

cel mic este la fel cu cel mare, nu există decât o 
singură lege, legea misterului care ascunde marele 
Adevăr, iar acela care le-a creat pe toate şi acela care 
lucrează este Unul. Nimic nu moare, totul se 
transformă, iar viața este nepieritoare. Ferice de cel 
care înţelege aceste cuvinte, căci are atunci cheia 
tuturor lucrurilor. Gândind la aceste gânduri de 
nădejde auzi pe coridoarele templului aceleaşi voci 
ale corului spiritelor glorioase ce învăluiau capela 
misterioasă, mergând mai departe şi străpungând 
vălurile albăstrii ale orizonturilor cereşti. 

- Întreaga cunoaştere nu poate fi revelată decât 
fraţilor noştri care au trecut prin aceleaşi încercări 
ca şi noi. Adevărul trebuie cumpănit după gradul 
de înțelegere, să-l învăluim celor slabi, care şi-ar 
pierde minţile cunoscându-l, să-l ascundem celor 
răi, care nu pot înțelege decât unele fragmente, din 
care-şi vor făuri armele de distrugere. Închide-l în 
inima ta, fă-l să vorbească prin faptele tale. 
Cunoaşterea se află în puterea ta, credința va fi 
sabia, iar tăcerea - o armură greu de sfărâmat. 

Aşa l-au sfătuit preoții Egiptului pe Deceneu 
înainte de plecarea sa spre pământurile Traciei şi 
asta după ce depusese îngrozitorul jurământ prin 
care se legase să păstreze tăcere asupra secretelor 
templului şi să nu spună nimănui nimic despre ce a 
văzut sau auzit, decât povestite sub un triplu văl al 
misterelor. 

XXX 

Sybila aluneca cu repeziciune printre lumini 

blânde ca nişte norişori. Ajunse la o întindere cu 

iarbă deasă, ici, colo câte un gorun cu ramurile larg 
răsfirate pe un cer de un albastru închis spre violet. 
Plutirea se opri. Linişte. Era atâta linişte încât 
tânăra simţi binecuvântarea acelei odihni care vine 
după o lungă, lungă călătorie. 

În depărtare, zări o lumină care se îndrepta 
spre ea şi pe măsură ce se apropia, lumina prinse 
forme din ce în ce mai familiare. 

- Eu sunt bunica ta, copilă. Sunt aici ca să te 
ajut să afli răspunsuri la toate frământările tale. Cu 
tine am fost şi atunci când ai avut necazuri şi m-ai 
chemat. Şi să ştii că m-am bucurat chiar şi de micile 
tale bucurii. 

- Binecuvântată să fii, Venerată Preoteasă. Şi 
eu, la rându-mi, chiar dacă nu am avut norocul a te 
cunoaşte, te-am simţit mereu alături de mine, şi te- 
am păstrat în suflet aşa cum mi te-a înfățişat mama 
mea şi măritele preotese. 

Dar spune-mi, preaînțeleapta mea străbună, 
unde se află acest loc plin de verdeață în care vreau 
acum să rămân pentru totdeauna? 

- Acesta, frumoasa mea copilă, este locul de 
popas al sufletelor izbăvite de  strânsoarea 
învelişurilor lor de carne. Nu-i prea departe de 
sfera pământeană, se află în sfera astrelor în jurul 
sfintei Luni. 

- Adică se află în cer? Şi atunci cum se face că e 
atât de asemănător cu locurile noastre de pe 
pământ? 

- Ale noastre sunt toate, fiica mea, şi pământul 
şi cerul şi ceea ce se află între cer şi pământ. Toate 

sunt ale noastre şi noi suntem ai Creatorului 
Tuturor. Toate lucrurile sunt pentru Om, iar omul 
este pentru Creatorul său. Gândeşte şi încearcă a 
înțelege. Aceste lucruri care sunt în Cer se află şi 
sunt aşezate şi sub el, însă lucrurile de pe pământ 
se află doar pe el. Lucrurile de pe Pământ nu sunt 
de nici un folos celor de sus, însă toate lucrurile din 
Cer ajută şi aduc folos tuturor lucrurilor de pe 
Pământ. Cerul este măreţul locaş al trupurilor 
veşnice, pământul — al trupurilor pieritoare. Nimic 
în Cer nu-i subjugat; nimic pe Pământ nu-i slobod. 
Nimic neştiut în Cer. Nimic ştiut pe Pământ. Toate 
lucrurile din Cer sunt desăvârşite. Toate lucrurile 
de pe Pământ sunt imperfecte. 

- Aşadar, dacă toate lucrurile din Cer sunt 
neştiute, iar cele pământene sunt imperfecte, cum 
poate omul de pe Pământ să cunoască care-i 
Adevărul Adevărat? 

- Cu temei ai întrebat, oh, copilă. Adevărul 
Adevărat nu se află nicăieri pe Pământ. Căci 
Adevărul este Veşnic, nu se schimbă, el nu poate fi 
nici născut nici făurit, ori omul şi lucrurile de pe 
Pământ sunt născute din acele ființe şi lucruri care 
sunt, la rândul lor, pieritoare şi sunt într-o 
permanentă schimbare. Căci nimic din ceea ce nu 
rămâne în sine însuşi nu este Adevărat. 

- Atunci poate se cade să fie spus, Mărită 
Străbună, că numai Luna, Soarele şi Pământul, care nu 
pier niciodată, ci rămân ele însele, sunt Adevărate. 

- Adevărul, fata mea, sălăşluieşte în Trupurile 
Veşnice făurite de cel dintâi Lucrător, Unicul şi 

Singurul Creator, care nu se află într-un Trup, este fără 
Chip sau Formă, Nepieritor şi care dăinuie de-a pururi. 
- Să înțeleg oare că nici omul nu este adevărat? 

- În măsura în care este om, nu este adevărat, 
căci ceea ce este Adevărat este, rămâne şi dăinuie 
numai prin sine însuşi, aşa cum este. Dacă ar fi să-l 
numim aşa cum se cuvine, trebuie să-i zicem o 
umbră a Adevărului, o aparenţă trecătoare de om. 

- Dar sufletul omului? Este şi el, oare, la fel de 
neadevărat? 

- Sufletul, copilă, este Adevărul Adevărat fără 
minciună. El este nepieritor şi dăinuie veşnic prin 
sămânţa lui divină. Corpul pământesc este doar 
unealta sufletului, pe care acesta şi-o creează el însuşi 
cu ajutorul părinților săi pământeşti şi o păstrează 
pentru a face experiențe pe pământ spre a se putea 
îndrepta spre calea voinţei divine, a o găsi şi a o 
împlini. Corpul pământesc este toiagul pe care se 
sprijină sufletul în existenţa sa pământească şi pe care 
el îl aruncă după ce a învăţat să meargă fără el. 

Corpul pământesc este casa în care locuieşte 
sufletul atâta timp cât are de lucru acolo. Este 
închisoarea în care sufletul trăieşte prizonier şi 
îndură multe suferințe. 

De aceea atât de înfricoşătoarea moarte pentru 
omul trecător este de fapt o binecuvântare, o atât de 
dulce şi aşteptată eliberare pentru suflet. Căci, în 
adevăr, morţii sunt cu mult mai vii decât cei vii. 

- Şi cum călătoreşte sufletul din lumea 
pământească în lumea de dincolo, după moarte, 
după ce scapă de învelişu-i strâmt? 

- Copila mea, nu există două lumi. Adevărul 
Adevărat este că există doar două feţe ale aceleiaşi 
lumi, că cele două lumi sunt de fapt Una. Este la fel 
ca şi moneda silvanelor noastre, leul nostru are 
două fețe, nu-i aşa?, însă amândouă sunt făcute din 
acelaşi aur curat şi folosesc aceluiaşi scop, nu pot fi 
despărțite una de alta şi nici valoare nu ar avea una 
fără de cealaltă. 

Atunci când omul moare, sufletul îşi părăseşte 
temnița pământeană şi ajunge pe cealaltă parte a 
monedei, în sfera astrală, aici în acest loc cu 
verdeață, după cum i-ai spus şi tu. De aici el poate 
să vadă tot ce se întâmplă acolo de unde a plecat, 
însă oamenii, cu simțurile trupurilor lor 
pământene, nu-l mai pot percepe. Mulţi oameni 
care au trăit în ignoranță sau şi-au creat alte false 
adevăruri în care au crezut, când ajung, aici se 
sperie, sunt derutaţi, neștiind ce se întâmplă cu ei. 

Întâiaşi dată, sufletul îşi vede trupul fără 
suflare, apoi rudele, dar nu se poate înțelege cu 
acestea, căci ele nu-l pot vedea şi înțelege. Câte 
unul le vorbeşte uneori, dar ele sunt surde la 
cuvintele lui, încearcă apoi să le mângâie, dar 
atingerile nu-i sunt simţite. Atunci el descoperă că a 
murit şi că totuşi este la fel ca şi înainte de moarte. 
Sufletele observă apoi că pot călători liber şi uşor 
oriunde, fără povara trupului şi că nu mai simt nici 
durere, nici oboseală. 

- Şi cum fac asta? Cum călătoresc? 

- Prin puterea gândului. Aici în sfera astrală, 
fiecare gând capătă imediat o formă şi devine 

vizibil. De aceea, sufletului o dată ajuns aici nu-i 
lipseşte nimic, deoarece, prin puterea gândului său, 
el se poate înconjura de tot ceea ce-şi doreşte şi 
iubeşte. Nenorociţi sunt doar cei care au dorințe 
josnice, grosolane pentru că pe acestea nu şi le pot 
satisface. 

În sfera astrală, foamea, frigul şi bolile nu 
există, însă sunt foarte mulţi aceia care nu ştiu şi 
stăpâniţi de dorințe pământeşti nu sunt capabili să 
înveţe şi ca atare nici nu se pot înălța mai sus, pe 
sferele celelalte, până la sursa divină, la adevărata 
desăvârşire. 

- Şi ce se întâmplă cu cei neştiutori? 

- Aceia, copilă, trec prin cele douăsprezece 
chinuri pe care le-au adus cu ei din viețile lor 
pământeşti. 

Primul chin care-i macină este Neştiinţa, al 
doilea, Mâhnirea, al treilea, Lipsa de Măsură, al 
patrulea, Desfătarea, al cincilea, Nedreptatea, al 
şaselea, Lăcomia, al şaptelea, Greşeala, al optulea, 
Invidia, al nouălea, Înşelătoria, al zecelea, Mânia, al 
unsprezecelea,  Pripeala, al  douăsprezecelea, 
Răutatea. Toate acestea au fost strecurate în suflet 
prin închisoarea trupului. Aşa se face că, o dată 
ajuns aici, cel deprins în viciul vinului, bunăoară, 
va suferi din pricina unei sete  nestinse, 
pofticiosului îi va lipsi plăcerea mâncării, iar avarul 
nu va mai putea scormoni în grămada cu aur. 
Invidiosul va fi sfâşiat de invidie, cel care urăşte va 
fi chinuit de ură, cel care a omorât fără nici o noimă 
va fi urmărit de cel ucis şi aceste chinuri dureroase 

vor dura până se va face dreptate... Pentru a scăpa 
de ele, cei mai mulţi aleg; să se întoarcă din nou în 
închisoarea trupului, promițând că-şi vor îndrepta 
greşelile printr-o nouă viață pământeană. Şi cum 
nu-şi mai amintesc nimic, o dată intraţi în corp, o 
parte dintre ei aleg din nou aceeaşi cale greşită şi 
aşa ajung din reîncarnare în reîncarnare până îşi 
întrezăresc scopul vieţii lor veşnice. 

- Dar toate astea par a fi manifestările Iadului, 
despre care vorbesc unii înţelepţi. 

- Da, copilă, aşa şi este. Doar că acel iad cu 
pedepse şi chinuri veşnice, despre care vorbesc acei 
înţelepţi, nu-i un anume loc, într-o sferă anume. El 
se află chiar în interiorul nefericiților acelora care 
şi-au îngropat lubirea şi Binele veşnice din ei şi s-au 
lăsat pradă celor douăsprezece însuşiri trupeşti. 

Ia aminte, copilă, în corpul pământeanului se 
află ceea ce este muritor, dar şi ceea ce este divin. 
Omului trecător îi este lăsată voinţa de a alege între 
ele, căci nici un om nu poate să le aleagă pe 
amândouă. Şi cum întreaga lui alcătuire este din 
simțăminte şi porniri, mulți nu contemplă lucrurile 
veşnice din ei, ci, dedându-se cu totul plăcerilor şi 
dorințelor trupului, cred că au fost făcuţi pentru 
acestea. Tu însă trebuie să ştii că tot ceea ce vine de 
la veşnicul Creator este al nostru, iar ceea ce vine 
de la noi trebuie să plece precum a venit. 

Tu trebuie să mai ştii că ceea ce-ţi doreşti aceea 
capeţi, iar ceea ce semeni aceea vei culege. Dacă 
semeni buruieni, buruieni vei culege. Şi trebuie să 
mai ştii că ceea ce este însămânţat nu răsare 

întotdeauna, însă ceea ce răsare este întotdeauna 
însămânțat. 

Şi-acum e timpul să te întorci în „lumea ta”, 
„lumea” asta nu-i pentru tine, nu încă, copila mea. 
Şi nu uita: învaţă să asculţi ce spune scânteia divină 
din tine, sufletul nu-i deprins cu minciuna, sufletul 
nu minte niciodată. 

Acesta este Adevărul, Adevărul Adevărat fără 
Minciună. 

VIAȚA PĂMÂNTEASCĂ 


Marele rege Burebista isprăvi construcția 
Cetăţii Sarmisegetuza. Templul închinat Sfântului 
Soare îl dete spre slujire monahilor lui Zamolxe. 
Aşezându-se acolo cu Curtea şi cu oştenii săi, 
măritul rege se ducea în fiecare zi pe cel mai înalt 
pisc din apropiere şi după ce-şi arunca privirea 
roată, roată, peste toată întinderea, se întorcea spre 
răsărit şi  proptindu-şi privirea în orizontul 
îndepărtat, ofta adânc sprijinit în toiagul regal. 
Trecuse deja şi cel de-al doilea cules de vii. Din 
bătrânul Egipt, fiul pe care-l adoptase şi pe care-l 
alesese dintre toți nepoţii săi ca fiind singurul demn 
de a-i succede la tron nu dăduse nici un semn de 
viaţă. Pe zi ce trecea, regele părea tot mai îngrijorat. 
Barba-i albise şi două cute adânci săpară, ca două 
brazde, fruntea lui regală. 

Nici veştile aduse de iscoade din întreg 
imperiul trac de la Britania până la Capadocia ori 
din îndepărtata Palestina nu erau nici ele prea 
îmbucurătoare. 

Celţii, sub comanda preoteselor druide, forțau 
din ce în ce mai des hotarele din vest. Burebista 
încheiase o tainică înțelegere cu Beldis, Marea 
Preoteasă silvană, pentru apărarea acestei părți din 

imperiu, dar şi ea era pe punctul de a nu face față 
asaltului druid. Silvanele păreau tot mai atrase de 
ritualurile bahice ale vecinelor lor druide şi dădeau 
vădite semne de slăbiciune față de credinţa lor 
străbună. Marea  Preoteasă se pregătea să 
întocmească, pentru întâia oară, un cod de rânduieli 
scrise care să lege amazoanele sale de obârşii. 

Pentru Burebista, silvanele nu erau nici femei 
supuse, nici egale, îi erau pur şi sumplu 
complementare. Şi chiar de nu-i plăteau tribut şi nu 
ascultau poruncile sale, marele rege le apăra şi pe 
ele ca şi pe celelalte triburi dintre vastele-i fruntare. 

Nici de la sud de Istru, veştile nu erau prea 
îmbucurătoare. Dinspre Roma venea din ce în ce 
mai des un duh de destrăbălare. Tracii din oraşele 
greceşti de la Olbis până la Apolonia se supuneau 
sub a regelui ascultare, doar de frica pericolului cel 
mare ce pândea din bătrâna cetate romană. 
Tratatele de pace încheiate de-a lungul vremii de 
conducătorii geto-daci cu toți Cezarii, a căror faimă 
făcut-a natura să roşească, pacea aceea putea 
oricând să fie încălcată de despoticii împărați. 

Acum însă era o vreme când Roma şi întreg 
imperiul căzură pradă violenţei. În toate sufletele 
romane se cuibărise teroarea. Legiunile romane 
erau în fierbere şi se războiau între ele. Distribuirile 
de pământ nu erau suficiente ca să-i potolească pe 
veteranii lacomi de recompense. Nemulțumirile 
proprietarilor mari şi mici, păgubiţi în urma 
măsurilor de expropriere, adânceau şi mai mult 
criza în care se chinuia cetatea romană. 

După ce-şi învinse cu duritate, sălbăticie şi multă 
viclenie toţi adversarii, Octavian, fiul adoptiv al 
divinului lulius Cezar, căpătă, prin votul Senatului, 
numele de Augustus, denumire care nu mai fusese 
atribuită niciodată vreunei persoane, ci doar 
monumentelor consacrate templelor sau altarelor. 

Concentrând treptat în mâinile sale toate 
puterile, cea civilă, cea militară şi cea religioasă, 
Octavian Augustus Cezar ajunse stăpânul absolut 
al lumii romane. Imperiul său îşi extisese puterea 
pănă la Țărmul Cel Roşu, înglobând chiar şi Egiptul 
pe care Suveranul roman îl administra întocmai ca 
un faraon. 

Ca să potolească rebeliunile romane, marele 
August pornise o nemiloasă represiune asupra 
vechii clase conducătoare, ostile lui. Prin listele de 
proscrişi au fost măcelăriți trei sute de senatori, 
adică jumătate din întreaga adunare şi trei mii de 
cavaleri. La următoarea adunare a Senatului, 
senatorii, favorabili lui, aproape că-l rugară să preia 
comanda întregii armate, precum şi pe cea a 
provinciilor cucerite. Nici el nu s-a lăsat rugat prea 
mult, astfel că în scurt timp deveni cel mai bogat, 
dar şi mai temut bărbat din Roma. Cu excepția 
unicei fiice Iulia şi a soţiei sale, Livia, matroanele 
uneltirilor şi a intrigilor de la Curte, nimeni nu 
cuteza a-l contrazice. „N-au decât să mă urască, dar 
să se teamă de mine şi să mă asculte,” asta-i fu 
deviza. 

Adoptă o nouă Constituţie prin care îşi întări 
poziţiile monarhice. Această nouă lege capitală, iscă 

în rândul lumii romane un puternic curent de 
suspiciune. Nimeni nu avea încredere nici în cei 
mai buni prieteni, inspirau teamă până şi zidurile, 
pentru că în spatele lor se putea ascunde cineva 
care să spioneze. Împăratul dispunea de 
lezmaiestate, o lege atât de dorită de el încât ajunse 
s-o pună în aplicare fără ezitare în vastele sale 
persecuții politice dar şi personale. Legea fu extinsă 
şi asupra persoanelor din familia împăratului, astfel 
încât cine-i leza fiica sau pe principe se considera că 
lovea şi în Stat. Acuzaţiile de lezmaiestate, şi deci 
de trădare, curgeau ca pe bandă. Un cetăţean putea 
fi acuzat de lezmajestate şi dacă ducea într-un 
bordel o monedă cu imaginea Împăratului. 

Pe fondul acestui climat, inteligenţele cele mai 
rafinate ale epocii se gudurau pe lângă cetate. 
Împăratul, care îşi făcuse din literatură un 
instrument de guvernare, îşi căuta sprijinul 
gânditorilor pentru a-i face să devină adepții 
sistemului său politic. Marele poet Mecena deveni 
consilierul lui August şi, din această calitate, era 
protectorul scriitorilor, preferaţii săi fiind Virgiliu şi 
Horaţiu. În semn de prețuire pentru o proprietate 
primită de la Împărat, Virgiliu a scris marele său 
poem augusteric Eneida. Ceilalţi înţelepţi ai Romei 
care răspundeau cu îndoială comenzilor imperiale, 
precum Cicero sau Tacitus, puteau oricând fi pusi 
sub acuzaţia de lezmaiestate ori sfârşeau în exil, ca 
Ovidiu, care din alcovul Iuliei ajunse să-şi verse 
lacrimile de amar printre lupii-daci din Pontul 
Euxin. 

XX + 


Tiberiu, fiul Liviei din căsătoria acesteia cu 
unul dintre moştenitorii familiei Claudii, părăsea 
adesea luxul cetăţii cu femei lascive şi fluvii de vin 
şi se alătura cercurilor de pictori, poeţi şi literați. 
Tiberiu avea învățişarea unui prinț şi era cotat ca 
prezumtiv moştenitor al tronului, cunoscute fiind 
ambiția nemăsurată şi puterea de influență pe care 
mama sa o avea pe lângă Împărat. Ca să fie sigură 
că planul său nu va da greş, unelti în jurul 
Augustului până când reuşi să-l căsătorească pe 
Tiberiu cu fiica acestuia, frumoasa lulia. Tiberiu 
acceptă cu oarecare strângere de inimă. Nu-şi iubea 
soţia şi pleca adesea în lungile expediţii romane de 
unde se întorsese plin de glorii după cucerirea unor 
noi teritorii ori după ce reuşea să potolească 
revoltele popoarelor asuprite. Cu toată fala şi 
simpatia pe care le avea printre romani, tânărul nu 
reuşea nicidecum să intre în grațiile Împăratului. 

Însă Livia avu grijă să înlăture din calea fiului 
ei pe toți posibilii contracandidaţi. Unii murind 
otrăviți, alţii pierzându-şi viaţa în urma unor 
accidente dintre cele mai ciudate. 

Frumoasă şi senzuală, fiica Augustului Cezar 
reuşi să provoce un mare scandal la Roma prin 
luxul extravagant pe care-l afişa, dar şi prin 
apucăturile-i de femeie cu năravuri uşoare. 
Desfrânările ei nu mai aveau limite. În timpul 
absenţelor lui Tiberiu, ea dădea ospeţe ultrarafinate 
la care musafir de onoare era unul sau altul dintre 
amanţii ei. La întâlnirile acelea se discuta despre 

poezie, despre teatru, despre filozofie, dar mai ales 
despre eros. Printre preferaţii Iuliei se afla Horaţiu, 
dar avea şi strânse legături cu Ovidiu, poetul 
preferat, care închinase frumuseţii ei versuri pline 
de pasiune. 

Tiberiu, în fața acestei comportări deşănțate, 
deşi afectat, nu îndrăznea nici s-o repudieze, nici s- 
o acuze de infidelitate. Soţia sa rămânea, mai 
presus de toate, fiica Augustului Împărat. 

Hotări să se arunce în vâltoarea acţiunilor 
militare. Imperiul avea deja prea multe fronturi 
descoperite. La graniţa statului traco-get al regelui 
Burebista, conducătorii popoarelor germanice 
refuzau să mai plătească tribut Înpăratului roman 
şi se pregăteau de revoltă. 

- Tiberiu, îi spuse Suveranul într-o zi, 
pregăteşte-te pentru o mare operaţiune militară. 
Preiei comanda armatei şi porneşti spre Alpii 
Centrali. Îi înfrângi pe nordici şi formezi acolo o 
nouă provincie romană până la Istru. 

Fii însă cu băgare de seamă. Nu te apropia 
prea tare şi nu intra în conflict cu lupii-daci că 
acum au o singură conducere şi au ajuns să se 
înțeleagă între ei. Aşadar, sunt, după părerea mea, 
de neînfrânt. Sunt cei mai puternici dintre toate 
seminţiile pământului. Şi faptul că ei cred că nu 
mor şi că cel care piere-n luptă se duce direct la 
zeul lor, Zamolxe, îi face şi mai de temut. 

XX + 

În cetatea Sarmisegetuza era mare sfat. Aşezaţi 

pe patru rânduri de scaune de bronz, membrii 

Adunării Bătrânilor formau un semicerc. Regele 
Burebista, în mijlocul lor, se plimba gânditor cu 
mâinile la spate. 

Mai la vale, ciobanii întârziau să-şi mâie turmele 
la câmpie pentru iernare. « Va fi o toamnă lungă », 
spuneau ei, mai zăbovind prin pădurile de brădet. 

Prin aurul dimineții, doi călători urcau de-a 
lungul costişei spre Cetate, dispre partea de răsărit. 
Deceneu umbla înainte, însoţitorul său după el, cu 
caii legaţi unul după altul. De-a parte şi de alta îi 
învăluiau pădurile. Pe margini de pâraie atârnau 
perdele de mesteceni îngălbeniţi, pe dealuri stejarii 
cu frunzele arămii. Cea dintâi brumă schimbase 
faţa codrului. Era în toate o bucurie caldă, 
primitoare, pe care inițiatul din Egipt o simți până- 
n străfundul sufletului său. Pe drumul de costişă, 
între prăpăstii şi tăceri, sub cerul curat, Deceneu 
făcu un popas şi cercetând văile şi codrii, vorbi 
îndelung, cu păsările şi veveriţele ce veniseră parcă 
să-l vadă de pe vârfurile de brăduţi. Însoțitorul său 
nu se miră deloc. De-a lungul întregii călătorii se 
convinsese pe deplin că stăpânul său cunoştea 
glasul păsărilor şi al dobitoacelor. 

Când tocmai dădeau să plece, în râpă, sub un 
boschet de tufă, scheunară câţiva pui de lup, apoi 
tăcură deodată, căci lupoaica cea bătrână clămpăni 
asupra lor, învățându-i că vânătorii destoinici 
trebuie mai întâi să păstreze tăcerea. 

- Doi drumari s-apropie de cetatea noastră, 
mărite rege. Pare că vin tare de departe, strigă 
iscoada, intrând în curte cu armăsaru-n spume. 

Faţa regelui se lumină brusc. 

- Bunii mei prieteni, mărită Adunare, o să 
vorbim despre toate cele trebuincioase şi-o să ţinem 
sfat mare altă dată. Acuma am o întâlnire ce nu 
suportă amânare, le spuse regele înțelepţilor săi 
sfătuitori, făcându-se nevăzut, cât ai clipi, pe una 
din porţile cetăţii. 

Deceneu şi preamăritul său părinte, Burebista, 
ieşiră din peştera muntelui Sfânt abia a treia zi către 
al şaptelea ceas al zilei. Tainele învățăturii primite 
şi prorocirile neamului dac n-au putut fi auzite 
decât de tăcerea peşterii sacre. 

Tânărul iniţiat n-avu răgaz de odihnă. Tracii 
daci mai luptau încă împotriva boilor şi a 
trauriscilor, popoare celtice sub conducerea lui 
Kristasiros, pentru că pretindeau că ţinutul acela 
era al lor. 

- Fiule, va trebui să ţinem unite toate 
neamurile de traci, spuse Burebista. Căci, dacă toți 
tracii sunt uniţi şi se înțeleg ca fraţii, vor fi cel mai 
puternic şi de temut neam de lupi din întreaga 
lume. Pentru asta eu mă voi ocupa de bunăstarea 
poporului şi-a armatei, iară tu, fiule, îngrijeşte-te de 
le îndreaptă credinţa şi vindecă rănile sufletelor lor. 

- Vindecarea şi îndreptarea, mărite rege, vin 
din partea netrecătoare a ființei omeneşti. După 
cum nu trebuie să încercam a vindeca ochii fără 
vindecarea capului, tot aşa nu trebuie să încercăm a 
tămădui trupul neglijând sufletul. 

- Mare dreptate ai, fiule. Acesta este motivul 
pentru care, la greci, medicilor le scapă multe boli, 

anume pentru că ei neglijează întregul, căruia ar 
trebui să-i acorde toată atenţia, căci dacă întregul 
nu stă bine, e cu neputinţă să se afle bine părţile. 

- Din suflet pornesc toate, şi bune, şi rele; în 
trup şi în toată ființa umană, din suflet se revarsă, 
la fel cum din cap vine durerea la ochi. Se cuvine 
deci ca în primul rând şi mai presus de orice să 
îngrijim sufletul, dacă vrem ca atât capul, cât şi 
oricare altă parte a corpului să fie sănătoase. 
Sufletul se cade să fie tratat, o, fericite, prin anumite 
descântece, iar aceste cuvinte sunt cuvintele 
frumoase. Din asemenea cuvinte pătrunde în 
suflete moderaţia, iar aceasta, prin prezenţa ei, 
uşurează însănătoşirea şi pentru cap şi pentru orice 
altă parte a corpului. 

XX x 

O ceață deasă ca un caier de lână argintie 
stătea de câteva zile încâlcită în coama bătrânilor 
stejari din pădurea Codru Muma. Se smucea câte o 
dată din ierburile înalte doar ca să se încolăcească 
în şerpuiri după trunchiurile copacilor. Sybila se 
pregătea să plece, din nou, în tabăra şamaniţei 
Heidaida. Făcuse deja cărare prin pădure de căte 
ori a urcat şi a coborât povârnişul dealului. Pentru 
a uşura drumul, peste râul cel întunecat puse să se 
construiască un pod. Leul, animalul ei de 
companie, deprinse năravul stăpânei sale şi, de 
cum ieşea pe poarta Cetăţii, nu se mai oprea până-n 
vârful delului. Şi calul mergea singur, fără de 
popas. În ultimii doi ani, tânăra se schimbase mult. 
Avea în continuare frumuşețea de zeiță ieşită din 

spumele mării, care obliga la plecăciune şi 
închinare fără să o ceară, dar nu mai râdea, din 
orice, ca pe vremuri. Cădea ades pe gânduri, stâtea 
mai mult singură şi zâmbea rar şi-ntemeiat. 

Întreg Ținutul silvan ajunse şi el înconjurat de 
pericole. Legiunile romane se apropiau ca lăcustele 
măturând totul în cale, vecinele druide atrăgeau 
amazoanele silvane în văile lor  blestemate 
amăgindu-le cu ritualurile lor orgiastice, iar dincolo 
de munţi, câteva haite de tineri lupi-daci se 
năpusteau din când în când asupra preoteselor 
fecioare, răpindu-le în grotele lor afurisite. Singura 
oază de linişte şi pace venea doar din partea 
marelui rege al imperiului trac, Burebista. 

Sybila aflase taina miraculoasei băuturi cu 
ajutorul căreia tinerii daci reuşeau să se trasforme 
în fioroasele fiare şi chiar se gândise să se consulte 
cu măritul rege despe atare situație, dar tot amâna 
iminenta plecare. 

Acum se pregătea să înființeze, lângă 
mormântul bunicii sale, o şcoală de învăţare a 
scrierii şi lucrurilor spirituale. “Colegiul fecioarelor 
ştiutoare de carte” - aşa îşi propusese să 
denumească locul de învăţare. De cealaltă parte, 
mama ei, Marea Preoteasă, isprăvi codul de 
rânduieli scrise pe care le numi Legile Frumoase şi 
care avură ca scop legarea războinicelor sale de 
vatra strămosească. Pentru prima dată, amazoanele 
fură împroprietărite cu pământ, iar pentru acţiunile 
lor militare primeau o soldă lunară direct din 
visteria cetăţii. Împărțeala pământului începu o 

dată cu marea sărbătoare a Lupului, în ultima zi a 
lunii noiembrie, când se spunea că strămoşescul 
animal putea să întoacă capul şi să-şi vadă coada. 
Cu acel prilej avu loc şi organizarea războinicelor 
pe obşti. Fiecare obşte era condusă de către o 
destoinică comandantă, care, la rândul ei, avea în 
spate un neam care stăpânea pământul în 
devălmăşie. Rânduielile Marii Preotese erau pe cât 
de frumoase, pe atât de stricte. O măsură prevedea 
bunăoară ca amazoanele care vroiau să plece din 
ţinutul silvan trebuiau să lase cetăţii pământurile, 
sălaşul şi privilegiile, cu blestem straşnic pentru 
cele ce vor nesocoti această voință. Sub puterea 
blestemului cădeau şi cele care încălcau prevedrea 
legată de neînstrăinarea pământului altui neam. 

Judecarea  pricinilor făcea obiectul unor 
rânduieli aparte. Locuitorii ținutului nu puteau fi 
traşi în judecată decât de Marea Preoteasă, iar 
pricinile dintre oameni şi obşti erau judecate doar 
de către preotesele ştiutoare de carte. Alegerea 
preoteselor justițiare se făcea o dată pe an, în ziua 
sfântă a arborelui sacru, care cădea exact atunci 
când plesneau mugurii stejarului şi ieşea la iveală 
verdele crud al frunzelor de primăvară. 

În acelaşi timp, la poalele muntelui Kogaion, 
Deceneu dădu poruncă să se construiască, după 
modelul roman, un amfiteatru săpat în stâncă. Înainte 
însă, colindase toate ținuturile hiperboreene locuite de 
geţi şi traci deoparte şi de alta a Istrului. Îi învăţă pe 
bărbaţii cei mai nobili şi cei mai înţelepţi tainele sacre 
ale religiei zamolxiene şi-i făcu preoți, dându-le 

numele de Pileaţi. Pletoşi îi numea poporul. “Deceneu 
a venit să împlinească legea nu s-o strice”, spuneau 
nobilii triburilor trace, primindu-l printre ei cu mult 
respect şi simpatie. Celor care aveau calități deosebite, 
mergătorii prin fum sau călătorii prin nori, cum li se 
spunea, Deceneu le împărtăşi câteva din secretele 
şamanice deprinse de el în Egipt şi-i înscrise în cea de- 
a doua clasă preoțească —- Kapnobati. După acest prim 
recensământ religios, tânărul selectă pentru cetate pe 
cei mai înţelepţi dintre toți nobilii Imperiul Trac. 
Formă elita preoțească a Ktistailor pe care o aduse în 
templele de la Samisegetuza şi la Muntele Sfânt. Aici 
ktistai urmau un ciclu de doi sau patru ani de inițiere 
în astrologie, filozofie şi ştiinţele sacre. În primul an, 
ei învățau să scrie şi să citească în limba pelasgă - 
pelasgii fiind strămoşii lupilor daci, despre care se 
spunea că veniseră demult direct din cer - şi abia apoi 
erau inițiați în tainele religioase. După ciclul de 
învățare, ei făceau parte din suita regală, se consacrau 
Creatorului Unic şi urmau să ducă o viață fără femei 
şi fără a prețui bogăţia. Deceneu nu era adeptul 
neapărat al unei vieți ascetice, întrucât pentru el 
căsătoria era considerată un lucru sfânt. Le 
recomanda totuşi novicilor castitatea, iar inițiaţilor, 
moderaţia, ca izvor de forță spre desăvârşire. Întrebat 
o dată de un ktistai când îi va fi îngăduit să se apropie 
de o femeie, Deceneu i-a răspuns ironic. « Când vei fi 
sătul de liniştea ta ». 

La finalul acestor pregătiri ce duraseră mai 
bine de trei ani şi jumătate, aflat în puterea vârstei 
sale, Deceneu ajunse să fie adorat ca un zeu de 

întreg poporul trac, iar ordinile sale îi erau 
respectate ca porunci divine. 

Avea deja înfăţisarea unui zeu. Era înalt, 
sculptat parcă din stâncă. Pieptul larg şi umerii 
impunători contrastau oarecum cu faţa albă de 
lotus înflorit, fruntea înaltă, mărginită de câteva 
şuvițe de păr, nasul subţire şi acvilin, gura mică cu 
buze parcă desenate, gâtul puternic, ceafa acoperită 
cu plete lungi, buclate, de culoarea spicului de 
grău. Ochii erau mari şi albaştri ca şi cerul reflectat 
în apele repezi de munte. Nici n-avea nevoie să 
vorbească. Oamenii ca şi dobitoacele îl pricepeau 
doar dintr-o singură privire. 


Ca medic, Deceneu era chemat ba la Curtea 
regelui, ba în diferite zone de confict unde armata 
purta bătălii. El vindeca şi trupul şi sufletul 
deopotrivă, acorda tratament, sprijin moral şi 
spiritual şi învinşilor şi învingătorilor, de erau traci 
de-ai săi sau nesăbuiţi invadatori. 

Ca să-i fie mai uşoară munca, îi deprinse pe 
preoți cu doftoriile şi-i învăţă ştiinţa medicală şi 
arta descântecelor. 

- Să nu cumva să te înduplece cineva să-ți 
tratezi capul, dacă nu te-a sfătuit ca înainte să-ți 
tratezi sufletul prin descântec. Există această 
greşeală în tratamentul oamenilor, anume că unii 
încearcă să fie medici fără aceste două calități, 
cumpătarea şi sănătate sufletească, îi spunea el 
fiecărui preot cu înclinații spre vindecare. 

Numele său ajunse renumit în toate ținuturile 
lumii. 

- Deceneu este un mare învățat şi un 
cunoscător al tuturor ştiinţelor, de aceea geții sunt 
întotdeauna biruitori şi superiori tuturor, spuneau 
înţelepţii greci şi romani. 

Văzând că spiritele geto-dacilor i se supun în 
toate şi că sunt înzestrați din fire, Deceneu a 
înființat şcoli, a selectat dascăli şi s-a dus cu 
învățătura sa până în clasele de jos ale societăţii. 

Astfel i-a învăţat pe lupii marelui imperiu trac 
aproape toată filozofia; dealtfel, el fiind un maestru 
neîntrecut în aceasta privinţă. 

Prin morală, a reuşit să le  înfrâneze 
temperamentul barbar, prin fizică i-a determinat să 
trăiasca potrivit legilor lor fireşti. 

Prin logică i-a înzestrat cu o putere de judecată 
superioară celorlalte neamuri. 

Prin practică i-a îndemnat să se dedea la fapte 
bune. 

Prin teorie i-a învăţat să priveasca mersul celor 
douăsprezece semne ale zodiacului şi prin acestea, 
cursul planetelor şi toată astronomia, le-a arătat 
cum creşte şi descreşte fața lunii, le-a explicat cu cât 
globul de foc al soarelui depăşeşte în măsură 
suprafaţa pământului, le-a spus, în fine, sub ce 
nume şi sub ce înfăţişare se învârtesc într-un sens şi 
în celălalt în jurul polului ceresc cele trei sute 
patruzeci şi şase de stele în drumul lor de la răsărit 
la apus. 

- Vezi cu mare plăcere ca nişte oameni prea 
viteji să se îndeletnicească cu doctrinele filozofiei, 
când mai aveau puţintel timp liber, după lupte. 

Putui vedea pe unul cercetând poziția cerului, pe 
altul însuşirile ierburilor şi pe ale fructelor, pe 
acesta studiind descreşterea şi scăderea lunii, pe 
celălalt observând eclipsele soarelui şi cum, prin 
rotația cerului, astrele, care se grăbesc să atingă 
regiunea orientală, se odihnesc apoi după o regulă 
prestabilită. 

Aşadar, dragii mei confraţi, acest popor despre 
care nu avem cum a nu vorbi şi pe care toți îl 
privim cu atâta curiozitate şi, să recunoaştem, cu o 
oarecare teamă, n-a fost niciodată lipsit de oameni 
care să-i învețe, gândiţi-vă numai la Zamolxis, 
bunăoară. Au fost întotdeauna superiori tuturor 
barbarilor şi egali cu grecii, după cum relatează 
Dior, care a conceput şi analele lor în limba greacă. 
Acum ei socotesc ca noroc şi câştig, drept unica lor 
dorință, îndeplinirea în orice chip a hotărârilor pe 
care îi sfătuiesc îndrumătorul lor, Deceneu, pe care 
îl preţuiesc şi-l respectă precum un zeu, le spuse 
înțeleptul Iordanes, confraţilor săi atenieni, după 
un periplu prin enigmaticele teritorii locuite de 
geto-daci, atât de lăudate şi comentate în cercurile 
elitiste greceşti. Ceea ce gândi filozoful spuse, ceea 
ce spuse scrise, ceea ce scrise ascunse în mare parte, 
tăcând cu înţelepciune şi vorbind totodată, pentru 
că, atât cât va dăinui omenirea, ea să cerceteze 
aceste adevăruri. 

XX x 

De ceva vreme, Deceneu avea o presimţire. 
Simţea nevoia să stea de vorbă cu duhovnicul său, 
Marele Preot al tuturor geto-dacilor. Nu-l mai 

văzuse de la venirea sa din Egipt, când se sfătuiră 
îndelung asupra tuturor treburilor religioase ce 
urmau făcute şi de a cărui înțelepciune ţinuse 
seamă şi-o urmase pas cu pas. Implicându-se prea 
mult în misiunea sa, tânărul nu mai apucase să 
treacă pe la bătrânul preot. Acum însă venea o 
lăuntrică chemare din partea acestuia. 

Sub povara zilelor şi a nopţilor întunecate, 
Marele Preot stătea orb în peşterea Muntelui Sfânt, 
Sub bolta frunţii sale continuau să sclipească 
numerele de aur ce formau misterul vieţii. Deceneu 
îl găsi murmurându-i numele într-o altă limbă 
decât cea schimbătoare dintre oameni. 

- Te aşteptam, fiule, îi spuse Marele Preot. lată 
că tocmai a sosit vremea să schimb straiele mele cu 
cele veşnice. Ştiu ce vrei să spui, dar p-această 
lume, n-avem prea multă vreme. Mâine, de sfânta 
sărbătoare a Schimbării la Faţă, am chemat aici la 
munte monarhii lui Zamolxe, preoții şi oameni de 
bună credință. Vin şi preotesele silvane, aşa după 
cum îi rânduiala străbună. 

Deceneu şi bătrânul său duhovnic se retraseră 
împreună în străfundurile peşterii sacre. Era prima 
decadă a lunii lui cuptor. La poalele muntelui, 
preoţii începuseră ritualul uneia dintre cele mai 
mari sărbători de peste an. Urcară muntele tăcuți, la 
pas domol, pe povârnişul dinspre Piatra Lăcrămată, 
în aşa fel încât să-i prindă apusul soarelui în vârf. 
Peste noapte, aprinseră făclii şi ruguri pe care le 
păziră până la răsărit, când primele raze ale 
soarelui, împletindu-se cu umbra Axei Boreale - 

piscul cel mai înalt al muntelui - deschise-n cer un 
drum întunecat fără sfârşit mărginit. Acela era 
singurul moment din an când preoţii geto-daci, 
preotesele silvane puteau să comunice cu cerul, să 
vadă fenomene misterioase şi să le interpreteze. 
Însă în acea dimineaţă, monarhii, cărora li se 
făcuse cinstea aflării voinţei Marelui Preot, săriră cu 
toţii în sus de bucurie când văzură un fir de fum 
alb care se ridica drept la cer din gura peşterii. 
Vestea se răspândi cu repeziciune. Ucenicii 
Bătrânului îl ajutară să coboare câteva trepte din 
piatră. În urma lui, Deceneu ieşi şi el din peşteră. 
Purta strai alb, pe piept străluceau două lanţuri din 
aur, la capătul cărora atârnau, bătute-n pietre 
scumpe, triunghiul lui Zamolxis şi crucea 
zodiacală. În mâna dreaptă ţinea toiagul de Mare 
Preot cu diamantu-n cele şapte raze de lumină. Ca 
la un semn, mulțimea se plecă-n genunchi. 
Deceneu, în noua lui calitate de Mare Preot, ridică 
braţele asupra tuturor, binecuvântându-i. Pe 
fruntea lui, gândul cel fără de odihnă săpase trei 
linii în chip de triunghi. Când simţi nevoia să se 
retragă, fără să înțeleagă de ce îşi aținti privirea 
într-un loc, nu departe de lespedea peşterii, unde în 
mulțimea de preoți şi preotese sta, înălțată, fiica 
Marii Preotese, îmbrăcată într-o rochie de in 
simplă, strânsă pe umărul drept cu o diademă din 
aur. Părea întruchiparea unei zeități coborâte 
special pentru mărețul moment. Ochii lui ageri 
dintr-o dată apărură sclipind şi Sybila le simți 
greutatea drept în mijlocul frunţii. Ridică mâna ca 

şi cum ar fi vrut să se apere, Deceneu ridică şi el 
braţul ca şi cum ar fi făcut un semn tainic, ori poate 
făcuse doar semnul binecuvântării... 

Ea se retrase în tumultul mulțimii şi se apropie 
de bărtrânul preot, de care se simţea atât de atrasă 
şi pe care n-avea cum a-l confunda. Era bărbatul 
acela, pe care-l întâlnise de câteva ori în copilărie, 
mânând hergheliile de cai sălbatici spre curtea 
cetăţii sale. Deşi părea bătrân şi barba-i ajunsese 
până la brâu, păstra în trupul său aceeaşi măreție şi 
fața-i strălucea de lumină, iar din adăpostul ochilor 
săi orbi ieşea o scânteie interioară de clarvăzător. 

- Am venit să mă închin în faţa bunătăţii tale, 
preamărite preot, zise Sybila cu sfială. 

- O, copila mea dragă, presimțeam că ai să vii, 
spuse el, cu o bruscă străfulgerare-n trupul vlăguit şi-n 
vocea-i măsurat de calmă. Păstrez pentru tine, copilă, 
păstrez aici în suflet o mare taină. Am aşteptat atâția 
amar de ani ca să ţi-o spui, da, acum s-a împlinit 
sorocul şi-i timpul să închei şi această socoată. Vino, 
copilă, vino, te rog, cu mine, să ne retragem în liniştea 
şi la adăpostul colibei mele dărăpănată. 

Mergând pe o potecă întunecată, Sybila zări o 
căscioară din bârne în jurul căreia păşteau 
nestingherite câteva căprioare. Bătrânul se aşeză pe 
o buturugă, ţinând în mâini toiagul său cu şapte 
noduri, iar Sybila, copleşită de bucuria revederii şi 
de respectul ce-l purta acestui străin, uită de 
privirea noului Mare Preot şi de făptura ce-i păru 
atât de cunoscută şi îndoi un ghenunchi în fața 
bărtânului, închinându-i-se cu tot respectul. 

- Nu ştiu de ce simt asta, dar tu pentru mine 
parcă eşti un sfânt, spuse tânăra în timp ce din 
pădure se auzi un trosnet scurt de vreascuri. 

Căprioarele vestiră şi ele prin strigătul lor 
apropierea vrăjmaşului. 

- O, războinică silvană, zise cu voce tare 
bătrânul, înălțându-şi capul, tu ai venit să mă 
omori. Împlineşte afurisitul acela de bestem şi 
izbăveşte-mă de mizeria acestui trup, mai spuse 
bătrânul spre uimirea tinerei. 

Iară tu copilă, continuă el, mângâindu-i fața 
cu palmele amândouă, tu să ştii că, în toţi aceşti ani, 
ţi-am pregătit ursitul pentru ceea ce va să vină. 
Încrede-te cu toată nădejdea în el şi astfel vei 
împlini destinul. 

Războinica din pădure încremeni la auzul 
acestor vorbe şi, temându-se ca bătrânul să nu 
divulge marea taină, luă în grabă arcul şi 
întinzîndu-l cu toată puterea, slobozi cu mâna 
tremurândă o săgeată care trecu şuierând pe lângă 
urechea Sybilei şi se înfipse în pieptul bătrânului. 
Tinerei i se păru că vârful săgeţii se înfipse chiar în 
carnea şi-n inima ei. Simţi cum toată durerea lumii 
străpunge sufletul ei, sfâşiindu-l până în cele mai 
tainice adâncuri. Scoase un țipăt ca de sfârşit de 
lume. 

Deceneu smulse sabia de la brâul unui soldat 
din suita regală şi se repezi pe poteca duhovnicului 
său. O văzu pe Sybila ţinând strâns în braţe corpul 
fără suflare a bătrânului preot, iar în depărtare un 
călăreț în zale se pierdea deja-n albastra zare. Cu 

mâna pe spadă vru să porneasă după acea arătare, 
însă auzi geamătul de durere al frumoasei fecioare. 
Se întoarse. 

Brusc, o furtună năprasnică se abătu asupra 
întregii păduri. Mii de trăsnete despicau cerul 
negru şi văzduhul întunecat. Deceneu acoperi 
trupul Sybilei aplecat peste trupul duhovnicului 
decedat, ținându-le pe amândouă strânse la pieptul 
lui, sub veşmântul alb al noilor sale straie de Mare 
Preot, medic şi iniţiat. 


Cerul se limpezi la fel de brusc după cum se şi 
întunecase. Sybila auzi bătăile inimii tânărului care- 
o strângea în braţe atât de protector şi simți pentru 
prima dată, căldura unei împliniri divine. Marele 
Preot avu şi el, întâiaşi oară, un sentiment pe care 
nu-l mai întâlnise până atunci. 

Aşa după cum fuseseră învățați, amândoi 
conduseră spiritul bătrânului părinte în cereasca lui 
călătorie, până în sfera albă de lumină unde acesta 
se opri. În semn de mulțumire, le revelă 
amândorura un mare Adevăr. Aflară cum că 
sufletul, la începuturile lui, este alcătuit dintr-un 
întreg, bărbat şi femeie. Însă, apropiindu-se de 
pământ, întregul se împarte în două şi se pierde 
printre celelalte jumătăţi. În decursul zecilor sau 
chiar sutelor de reîncarnări pământene, sufletele- 
pereche se mai întâlnesc doar de cinci ori. Pentru 
Sybila şi Deceneu era a patra oară. Ultima lor 
întâlnire urma să aibă loc spre sfârşitul 
calendarului maiaş şi nu părea a fi una prea fericită. 

XX + 


La Roma, pe coridoarele tribunalului se 
îngrămădeau acuzațiile şi  condamnările de 
lezmaiestate, în oraş se încrucişau învinuirile şi 
răzbunările. Senatorii se întreceau în a-şi atrage 
bunăvoința Augustului Împărat şi în a-l adula. 
Nimeni nu mai putea separa ce-i drept de ceea ce 
era nedrept. Pe acest fond de suspiciune generală, 
locuitorii bătrânei cetăţi se afundară într-o criză de 
bani fără precedent. Funcţionarii statului roman 
tremurau la gândul că, oricând, puteau fi incluşi în 
rigorile legii care interzicea cămătăria şi pe care 
apropiații Suveranului aveau posibilitatea să le-o 
aplice, bazându-se chiar şi pe mărturii false. Se 
strecură printre ei psihoza sinuciderilor. 

În climatul acesta de teroare, cetăţenii 
recurgeau din ce în ce mai des la împrumuturi 
pentru a putea merge mai înainte. În scurt timp, 
numeroşi cămătari se îmbogăţiră, în vreme ce 
debitorii se ruinau gâtuiți de dobânzi şi de ipoteci. 
Tot mai mulți cădeau în mizerie, protestau şi se 
adresau justiţiei. Într-o ieşire mai puţin inspirată, 
Pretorul încercă să plaseze problema Senatului, 
însă senatorii se numărau, la rândul lor, printre 
bogătaşii care dădeau bani cu camătă. Aceştia 
făcură zid în jurul cauzei şi toţi, fără excepţie, îi 
cerură sprijinul principelui Tiberiu. Acesta se arătă 
mărinimos şi le acordă optusprezece luni de răgaz 
să-şi pună ordine în patrimonii. Pe deasupra, se 
gândi să-i ajute şi să-şi recupereze mai repede 
camăta de la datornici. Astfel că le-a vărsat băncilor 

o sută de milioane de sesterţi, luaţi din rezerva lui 
personlă, din care datornicii puteau să obţină 
împrumuturi la trei ani o dată, fără dobânzi, 
singura condiţie fiind garanţia în proprietăți de 
pământ, a căror valoare trebuia să fie dublă sumei 
solicitate. Prin această măsură, Tiberiu, instituind 
un fel de fond de stat, reuşi să restabilească într-o 
oarecare măsură liniştea-n cetate. 

Pregătirile pentru marea operaţiune militară 
erau pe sfârşite. În lăcomia îmbogățirii din prada 
de război şi noile teritorii cucerite, tinerii romani se 
înrolară pe capete. În penultima zi înaintea plecării, 
Tiberiu înconjurat de gărzile personale îşi exprimă 
dorința de-a colinda pieţele cetăţii. Se opri la 
fântâna unde trăgeau adesea inteligențele rafinate. 
Aici, numele grele ale poeziei, literaturii şi filozofiei 
romane tocmai începuseră să întoarcă pe toate 
fețele caracterul trecător al oamenilor şi lucrurilor. 
Horaţiu, sprijinit în argumentaţiile sale de Virgiliu, 
făcea apologia morţii implacabile şi definitive, fără 
putință de întoarcere. Horaţiu chema mulțimea la 
bucuria vieţii şi aducea elogii morţii eroice pentru 
patrie, faima urmând a rămâne rudelor, spunea el. 
Veteranul poet, adept al curții imperiale, urcă plin 
de importanţă pe podiumul oratorilor şi zise: 

- Dă grabnică poruncă să ți se-aducă vin, 

Miresme, flori  vremelnice de splendid 
trandafir, 

Cât Parcele vrăjmaşe mai torc al vieţii fir, 

Cât vârsta îți mai dă voie şi totu-ți merge-n 
plin. 

Vei părăsi palatul, întinsa ta moşie 

Şi casa de la ţară ce blondul Tibru-o spală, 

Vei părăsi - şi cele ce-ai învăţat ca fală, 

Urmaşului toate în mână au să-i vie. 

Din neamul lui Inachus bogaţi şi vechi de-om fi, 

De-om fi săraci şi fără de cămin, din neam de jos, 

Deosebire nu e căci Orcus, nemilos, 

Pe toţi deopotrivă ca pradă ne-o răpi. 

Toţi deopotrivă suntem mânați spre-aceeaşi 
poartă, 

Când sorțul fiecărui din urmă va ieşi, 

Târziu sau mai devreme, pe rând toţi vom 
porni 

Pe luntrea ce-n surghiunul fără de sfârşit ne 
poartă. 

- Aşa e, aşa e, ai mare dreptate, strigară 
veteranii de război, adunaţi la câteva ulcele de vin, 
pipăind precupeţele de picioare şi sân. 

Atunci, din mulţime, un tânăr de a cărui faimă 
abia începuse să se audă urcă lângă Horaţiu şi se 
adresă adunării cu o voce fermă ce făcu adunătura 
să tacă pe dată. 

- Vă întrebaţi ce-i omul? Vă spun eu, începu 
Seneca, şcolit în filozofia greacă. 

Un vas plesnit şi care se sparge la orice 
atingere, continuă tânărul învăţat. Mirosul şi 
gustul, oboseala şi veghea, mâncarea şi băutura, 
fără de care omul nu poate să trăiască - toate astea 
îi aduc moartea. Oriunde se întoarce, totul îi 
aminteşte de slăbiciunea sa: o schimbare de climă, o 
altă apă, un curent de aer neobişnuit, cele mai 

neînsemnate cauze şi perturbări îl îmbolnăvesc, îl 
fac vulnerabil şi debil, pe el, cel care şi-a început 
viaţa cu un plâns. Şi ce nelinişti bântuie această 
sărmană fiinţă? 

Gândul nemuririi şi al eternității îi tulbură 
spiritul şi dă porunci pentru nepoți şi strănepoți. Şi, 
în mijlocul planurilor sale de mare perspectivă, îl 
surprinde moartea. lar ceea ce numeşte vârstă nu 
este altceva decât o rotaţie de câțiva ani. Căci viața 
ne-a fost acordată numai cu condiția morții. Spre ea 
ne îndreptăm toți. De aceea este o neghiobie să te 
temi de ea, căci lucrurile care sunt sigure trebuiesc 
aşteptate. Gândeşte-te că nimic din ceea ce vine din 
ochii tăi şi care se întoarce înapoi în natura din care a 
ieşit şi în care trebuie să revină nu se distruge. 
Încetează de a mai fi, dar nu se distruge. Iar moartea, 
de care ne temem şi de care am vrea să scăpăm, doar 
întrerupe viaţa, nu ne-o răpeşte. Când va veni acea 
zi, eu voi părăsi acest corp acolo unde l-am găsit, eu 
însumi mă voi uni din nou cu zeii. Nici acum nu 
sunt fără ei, dar sunt ținut într-o aspră închisoare 
pământeană. Această scurtă existență pământeană 
este doar preludiul acelei vieţi mai bune şi mai lungi. 
Aşa cum trupul mamei ne adăposteşte nouă luni de 
zile şi ne pregăteşte nu pentru sine, ci pentru locul în 
care suntem sortiți de obicei, când suntem în stare să 
respirăm şi să trăim în aer liber, tot astfel ne 
maturizăm din acel moment, care se întinde din 
copilărie până la bătrâneţe, până la o altă naştere. 
lată aşadar că acea zi de care te înspăimânți este ziua 
de naştere a eternității. 

Locuieşti aici asemeni cuiva care trebuie să 
plece. Nu există artă mai grea decât a trăi. Pentru 
celelalte arte şi ştiinţe există pretutindeni numeroşi 
dascăli. Toată viaţa te străduieşti să înveţi a trăi, 
însă, ai să te miri, toată viața ar trebui să înveţi ca să 
mori. 

A fi mort înseamnă că ceea ce a fost să nu mai 
fie. Dar ce este, aceasta nu ştiu, aceasta va fi după 
mine, ceea ce a fost înaintea mea. Dacă aici există 
suferință, trebuie să fi fost pusă acolo înainte ca noi 
să fi venit pe lume; numai că atunci noi n-am simţit 
nici o supărare, încheie Seneca. 


Lui Tiberiu îi plăcură vorbele tânărului. ÎL 
chemă la el şi-i propuse să-l însoţească « într-o 
aventură », îi zise, în Panonia, alături de legiunile 
romane. 

XX x 

În cetatea Sarmisegetuza, Burebista convocă 
bătrânii înţelepţi, câte un preot din fiecare trib trac 
şi comandanții armatei la un mare sfat de taină. 
Regele ştia că era de toți respectat ca stăpân 
incontestabil, însă nu avea aceeaşi autoritate şi 
peste sufletele lor, de aceea puse ca poruncile să fie 
date de către Marele Preot, căruia i se supuneau cu 
toții ca unei mari divinități. 

- Dragii mei prieteni, oameni buni de cinste şi 
onoare, iacătă că Marele nostru Preot are a vă grăi 
câteva porunci de mare însemnătate pentru neam 
şi-a sale hotare, începu a zice regele. 

Avem două necazuri în țară şi două mari 
probleme la fruntară. O boală cumplită adusă de 
corăbierii de pe mare seceră neamurile noastre din 
Pontul Euxin, iară de ceastălaltă parte, în munti, 
aproape de Ţinutul Silvan, tinerii noştri lupi-daci 
au deprins de la beţivii traci din sud de Istru un fel 
de băutură, care ne face neamul de ocară. 

Şi cum un necaz nu vine niciodată singur, 
hotarele satului ne sunt amenințate din două părți 
deodată: la sud de Istru, generalul roman Terentus 
vrea pesemne să ne-ncerce, iar în apus, boii şi celți 
au încălecat şi vor să vină încoace, anunță 
Burebista, aşezându-se apoi şi el în rând cu 
sfătuitorii Măriei sale. 

Deceneu intră în sală purtând în mâini o creangă 
de vâsc, o seceră de aur şi-un sul de papirus. 

- Măriţi preoţi, înţeleaptă Adunare, 

Am găsit leac de vindecare 

A cumplitei boli ce-a lovit 

Fără cruţare frații noştri de la Mare. 

Vă arăt cum se taie ramura de vâsc, 

Vă spun modul ei de preparare 

Şi descântecul potrivit. 

Însă toate astea trebuiesc tainic păstrate, 

De voiţi să aveţi autoritate, 

Li se adresă Marele Preot, 

Dezvăluindu-le leacul secret. 

- Şi acum ascultați-mă cu atenţie mare, 

Pentru a ne feri de boli şi-n chinuri a pieri, 

A ne păstra trupurile curate şi sufletele înălțate, 

Voi da porunci norodului şi cer să fie ascultate. 

De aici încolo, tot poporul să se abţină de la carne. 

Cu lapte, brânză şi miere să se hrănească 

Şi roadele pe care le dă pământul cu-a lui 
mărinimie, 

Nime, niciodată să nu se mai atingă de carne vie. 

Ascultaţi acum cu mare băgare de seamă. 

Poruncă dau şi voiesc să-mi fie respectată. 

Cei care vor fi prinşi că storc strugurii 

Şi vor bea vin din zamă fermentată 

Drept pedeapsă, să-şi scoată singuri 

Viţa de vie, toată. 


După ce poruncile Marelui Preot fură, aşadar, 
în drept rostite, măritul rege se aşeză în jilțul său ca 
să explice cinstitei Adunări strategia lui militară. 

Burebista urma să plece cu armata sa spre sud, 
acolo unde generalul roman Terentus cerca să-şi 
supună cetăţile pontice. Regele, nutrind în sinea lui 
să dea, cu acel prilej, şi o mână de ajutor unui bun 
amic de-al său aflat în conflict deschis cu tiranicul 
Împărat al Romei. 

Deceneu cu o mică armată, instruită chiar de el 
în cele mai tainice ştiinţe, se pregătea să se îndrepte 
spre hotarele de apus, acolo unde celții cu ajutorul 
tacit căpătat de la principele roman Tiberius, forțau 
cu obrăznicie teritoriile locuite de traci. 

La finalul Marelui Sfat, regele îşi invită 
oaspeţii să asiste la un spectacol militar, spuse el, 
având grijă să nu divulge marea taină. 

Distinşii sfătuitori, preoţii şi comandanții de 
oşti ieşiră cu toții în curtea cetăţii, fără nici cea mai 

mică bănuială. Deodată, pe poarta dinspre 
miazănoapte, intră un călăreț şi în goana calului, o 
arătare ce flutura deasupra lui scotea un suier 
înfiorător. Cinstiţii oaspeţi se speriară aşa de tare că, 
în fuga lor, apucară să se calce unii pe alţii în 
picioare. Regele începu a râde cu atâta poftă de 
răsuna întreaga cetate. Le veniră inimile la loc abia 
când apucară să vadă mai bine arătarea ce-i 
înspăimântase aşa de tare. Pe aceeaşi poartă se iviră 
zece cavaleri, călări pe cai acoperiţi pe cap şi peste 
spinare cu o pânză de culoare galbenă. Călăreţii, 
echipați în zale, purtau la şold sabia încovoiată, în 
mâna dreaptă sulița cu vârful în formă de trifoi, iar 
în stânga ţineau o prăjină lungă de care flutura 
balaurul. Acesta avea două culori, roşu şi albastru. 
Reprezenta un cap de lup în poziţie ofensivă şi 
întregul trup, până la coadă, era sub formă de şarpe. 

- Aceasta este noua înfăţişare a lupului-dac. 
Este stindardul războinicilor noştri nemuritori, le 
spuse Marele Preot. 

Balaurii fuseseră în aşa fel confecționaţi încât, 
atunci când caii porneau, din pricina aerului ce 
intra pe gura lupului, umflând şi străbătând cu 
putere trupul de şarpe, scotea un sunet semănând 
grozav cu al fiarelor şi un suierat înspăimântător. 

- Mărite rege, cu această drăcie punem pe fugă 
şi neamurile neamurilor duşmanilor noştri, încercă 
să glumească comandantul Acornion, profitând de 
buna dispoziţie a lui Burebista. 

- Asta nu-i pentru spaima şi uimirea 
duşmanilor cât este mai cu seamă pentru întărirea 

spiritului nemuritor al vitejilor noştri. Capul de lup 
reprezintă lupta şi victoria, iar şarpele, nemurirea. 
Cele trei culori - roşu, albastru şi galben - 
semnifică, la rându-le, istețimea, neînfricarea şi 
agerimea, însuşiri pe care, asemeni lupului, le are 
fiecare războinic în parte. Albastrul Şarpelui 
Cosmic este legătura strânsă dintre suflet şi 
veşnicie, unitatea noastră cu divinitatea care ne 
apără neamul şi ni-l păzeşte, iar galbenul ce 
acoperă trupul calului care ne poartă spre măreţele 
victorii arată că suntem puternici şi stăpâni asupra 
vieții pământene. 
+o + + 

Legiunile romane sub comanda urmaşului 
Împăratului Roman repurtaseră victorii 
răsunătoare asupra neamurilor războinice ale 
rezilor şi ale germanilor şi se îndreptau cu toată 
încrederea spre ţinuturile panonilor. Două legiuni 
comandate de generalul Tettius ajunseseră deja în 
regiunile celtice unde încercau să-i ajute pe preoții 
druizi să preia comanda ținutului din mâinile 
fioroaselor preotese. Principele Tiberiu îşi implicase 
armata în această operaţiune, nutrind extinderea 
influenţei romane până dincolo de Munţii de Aur, 
spre capitala imperiului trac. Însă în calea 
expasiunii sale stăteau cele două matriarhate, 
druide şi silvane. Aşa că îşi pregăti o strategie 
discretă prin care încercă, pe de o parte, să nu 
trezească mânia temutului rege Burebista, iar, pe de 
altă parte, plănui înlăturarea femeilor de la putere 
printr-o acţiune scurtă şi cu implicarea doar a unei 

părți a armatei sale. Profită din plin de ambiția 
celților de a scăpa de sub jugul preoteselor druide 
şi-i atrase de partea sa, promiţându-le întreg 
Ţinutul Silvan, pe care aceştia visau să-l cucerească. 
Încredinţă misiunea bravului său general Tettius. 

- Nu-ţi ascund, generale, că desfrâul soţiei 
mele m-au făcut să nutresc o ură fără margini față 
de toate femeile. Aşa că ia aminte... Vreau să alungi 
muierile astea printr-o acțiune scurtă, rapidă şi fără 
de cruţare, îi ceru principele generalului său. 

Preotesele druide căzură primele în ițele acestei 
strategii perverse. Marea Preoteasă fu prinsă, 
dezbrăcată de straie şi bătută cu bestialitate în fața 
bărbaţilor celți. Aceştia apucară curaj şi spre a-şi 
dovedi supremaţia, târau preotesele, rând pe rând, în 
templele acestora şi le batjocoreau în faţa mulțimii. 

Pe fondul acestei terori, cu atâta cruzime 
declanşată, războinicele druide se retraseră în 
fundăturile întunecoaselor văi. În spatele lor, 
preotesele care scăpaseră cu fuga, ajunseră ca din 
fioroase amante ale lui Dyonisos să tremure acum 
ca nişte porumbiţe în faţa unei năprasnice furtuni. 
Conform planului, celții se alăturaseră celor două 
legiuni romane. Generalul Tettius formă o armată 
de peste cinci sute de ostaşi pe care o trimise spre 
vizuinile amazoanelor druide cu misiunea de a le 
extermina până la ultima, în timp ce cu o legiune 
mult mai numeroasă, aflată sub directa lui 
comandă, se îndreptă spre ţinutul silvanelor. 

Între timp, Tiberiu îşi fixă tabăra la gurile 
Istrului. 

O altă armată, de o sută cinci zeci de lupi-daci, 
pregătiți direct de Deceneu, cunoscători ai celor 
mai adânci taine şamanice, fusese trimisă din 
cetatea Sarmisegetuza să le dea o mână de ajutor 
amazoanelor silvane. Heradiada şi ucenicele sale 
vrăjitoare erau şi ele în aşteptare. Printr-o altă 
strategie, Marele Preot cu o mână de voinici ajunse 
la izvoarele Tisei. 

Cei circa şaizeci de tineri care formau cavaleria 
lui Deceneu proveneau din rândurile tribului 
humanis, singuri trăitori pe costişele abrupte ale 
stâncilor şi văile Muntelui Om. Despre ei se vorbea 
că erau descendenții direcți ai titanilor. Neamurile 
humanis se deosebeau de celelalte naţii ale 
pământului nu numai prin construcția fizică 
robustă şi frumuseţea neasemuită, dar, şi mai cu 
seamă, prin puritatea lor spirituală nemaiîntâlnită. 
Ei nu consumaseră niciodată carne, iar buzele lor 
nu cunoscuseră vreodată gustul vinului. 
Veşmintele lor erau confecționate doar din plante, 
inclusiv încălțămintea. Trăiau în armonie perfectă 
cu animalele şi natura, dar şi cu spiritele din lumea 
cealaltă. Vorbeau extrem de rar, dar se puteau 
înțelege în egală măsură cu oricine, om, animal, 
plantă sau spirit. Comunicau între ei, chiar şi la 
distanță, doar prin puterea gândului. Nu intrau în 
conflict cu nimeni, urau luptele şi le ocoleau pe cât 
le stătea în putință. Când Deceneu ajunse, întâia 
oară, în tribul lor, nu grăiră nimic, ci doar îl urmară 
tăcuţi cetindu-i gândurile. Acum se aflau în fața 
unei prime probe de luptă, pe care urmau s-o dea 
în fața maestrului lor. 

Celţii, sprijiniți de cavaleria romană, se 
pregăteau să dea o ultimă lovitură războinicelor 
druide. În zale din cap până-n picioare, cu platoşe 
de apărare şi săbiile agitate-n mâini,călăreţii urcau 
în goana cailor un deal despădurit spre a lua cu 
asalt pădurea de pin şi stejari în care se 
adăpostiseră amazoanele şi preotesele. 

Deodată, un şuierat puternic, urmat de urlete 
de fiară, cuprinse întinderea întreagă. Apăruţi 
parcă din negura argintie dinspre miazăzi, câţiva 
călăreți goneau pe coama dealului, zeci de balauri 
zburau deasupra lor... Amazoanele înțepeniră de 
uimire. Atacatorii căzură la pământ aruncaţi de caii 
care, sărind în două picioare, dădură înapoi, 
nechezând de spaimă. 

- Pe ei, strigă scurt Deceneu, făcând cu mâna 
semn de comandă. 

Amazoanele ieşiră din umbra pădurii şi, ca 
panterele  întărâtate, se  năpustiră asupra 
atacatorilor lor. 

Nici n-apucară oştenii să se dumirească bine 
asupra celor întâmplate, că îşi şi găsiră sfârşitul în 
pumnalele druide ori cu capetele retezate. 

După această întâmplare, bărbaţii celți fugiră 
în exil pe teritoriile romane ocupate. Preotesele 
druide jurară supunere veşnică regelui Burebista şi 
acceptară, ca şefi în templele lor, preoți de-ai lui 
Deceneu. 


Principele roman primi vestea ca un junghi în 
coastă. Lui i se spuse cum că legiunea cea mică îi 

fusese învinsă de oameni care zburau pe balauri 
călare. Se mânie pe moment, dar luă de bună 
această versiune, refuzând cu orice chip să accepte 
că soldaţii săi ar fi fost biruiţi de nişte muieri. Trecu 
înfrângerea la pierderi colaterale, socotind că nu se 
va afla la Roma şi-şi pregăti o nouă strategie prin 
care îşi propuse să dea foc pădurilor, să ardă 
amazoanele de vii. Planul urma să fie pus în 
aplicare la întoarcerea generalului Tettius, de a 
cărui izbândă nici că se îndoia. 

Trecu mai bine de o lună şi nici un semn de 
viață nu primi de la generalul său. Tot ce putu afla 
era că, ultima oară, armata acestuia a fost zărită la 
hotarele ținutului silvan şi de acolo, nimeni nu mai 
ştia nimic, parcă intrase în pământ. Auzise în schimb 
despre măreţia şi respectul de care se bucura un 
anume preot-mag dac Deceneu. Rămase surprins 
când află că magul reuşise să-i învingă o armată într- 
un simplu exercițiu prin care încerca să-şi inițieze 
câțiva cavaleri. Pe măsură ce veştile despre legiunea 
comandată de bravul său general întârziau să apară, 
îngrijorarea principelui creştea. Ca-ntr-o 
străfulgerare îşi văzu toate visele năruite. În locul 
carului triumfal, a ramurei de laur, a sceptrului cu 
vulturul în vârf şi-a banchetului pe care îl şi gândise 
deja până în cele mai mici amănunte, îi apărură-n în 
imagine fețele ironice ale celorlalți pretendenți la 
tron, Caius, Lucius, Claudius şi chiar a ambiţiosului 
şi impertinentului Caligula. Se îngrozi gândindu-se 
la vorbele pline de venin pe care urmau să i le 
arunce amanții soţiei sale, dar şi poeţii şi scriitorii în 

paginile fițuicilor romane. Nu, n-avea cum să se 
întoarcă la Roma cu o astfel de umiliță. Îşi călcă pe 
orgoliu. Trimise grabnic un sol la Deceneu şi ceru să 
aibă o întrevedere, chiar în tabăra acestuia, în 
Ţinutul Silvan, la izvoarele cu ape termale, unde 
magul dac se instalase. 

- Accept înfrângerea de la izvoarele Tisei şi 
trec cu vederea a ta participare, deşi nu-i văd 
rostul, începu principele cu glas răstit ca pentru 
intimidare. Dar, spune-mi, magule, cu legiunea 
mare ce-ai avut? Că n-a încălcat a voastre hotare. 

Cu privirea încruntată, principele rămase în 
picioare. Deceneu zâmbi amabil şi, pe moment, îl 
compătimi. 

Gonind un cal în spume, Sybila, fiica Marii 
Preotese, se ivi în depărtare. La gât îi flutura eşarfa 
războinicelor silvane, arcul şi tolba cu săgeți în 
spate, pumnalul prins la cingătoare, iar buclele 
închise la culoare îi vânturau pe umerii arşi de 
soare. În față, pe spinarea calului, atârna un bărbat 
legat de şa, ca un sac de paie. Deceneu ridică o 
sprânceană a mirare. Tiberiu se-ntunecă la faţă. 
Sybila dezlegă trupul din strânsoare şi-l aruncă la 
picioarele comandantului roman. 

- Iertare, stăpâne, zise cu glas gâtuit generalul 
Tettius, neîndrăznind să-şi ridice capul din țărână. 

Tiberiu rămase şocat. 

- Aşa păţesc toţi cei care calcă ţinutul meu cu 
gând de-a-l cuceri, zise Sybila, aruncându-i 
principelui privirea aceea rece şi ascuţită ca lama 
pumnalului ei. 

- Sunt morți cu toți - întrebă de-a dreptul 
speriat. 

- Nu chiar... nu încă. Doar au rămas zălog. 
Câţiva, mai puţini, ce-i drept, au ales să piară 
asumându-şi îndrăzneala şi faptele lor. 

- Au rămas zălog...? Să-nţeleg, prințesă, că 
bravii mei ostaşi au fost biruiţi de nişte... muieri? E 
oare asta cu putință, generale? 

- O, da stăpâne, iertare-mi fie, dar astea nu-s 
muieri ca acelea pe care noi le ştim, astea-s femei cu 
puteri de zei. 

- Tettius, fă-mă să-nţeleg. 

- Nu-i nimic de neînțeles, principe. Întreaga 
mea carieră militară şi victoriile obținute pălesc pe 
lângă iscusinţa şi curajul de care sunt aste femei în 
stare. A mea carieră oricum aici se încheie şi o dată 
cu ea şi viața îmi voi curma... Atâta doar că vreau 
să-ţi spui că aceste războinice ar face cinste şi ar 
onora oricare armată a lumii, dacă le-ar avea. 

Tiberiu, pricepu mesajul, şi o dată cu el, 
gravitatea situației, aşa că schimbă tonul, încercând 
să obțină o împăcare din care să iasă onorabil. Cu 
orice preţ. 

- Şi care-i, prinţesă, preţul eliberării soldaţilor 
mei? Vrei bani sau aur poate, ori alte bogății? 
Spune-mi doar cât ceri şi, pe onoarea mea, le vei 
avea pe toate. 

- Nu, principe, nu vrem monezile voastre 
înşelătoare, nici aurul, nici alte bogății trecătoare. 
Un singur lucru... aveți şi care, poate, ne-ar putea 
interesa, spuse Sybila, sigură pe ea. 

- Accept orice, zise principele disperat. 

- Ca semn al bunei noastre înțelegeri, aş voi ca 
din cetatea familiei tale imperiale, să ne trimiți pe 
dată pe cei mai buni meşteri în poduri şi construcții 
din cărămidă şi piatră. 

Propunerea-l surprinse chiar şi pe Deceneu, 
care, atent nimic să-i scape, stătea deoparte fără un 
cuvânt a scoate. 

- Cu iscusința voastră şi puternicii aliați daci 
pe care-i aveţi la est, se pare că, deocamdată, nu am 
altă cale de ales. Mă învoiesc, aşadar. Va fi aşa pre 
cum voieşti, prințesă. Voința ta va fi întocmai 
respectată. 


Cetatea  Silvană se pregătea de marea 
sărbătoare. Războinicele reuşiseră să umilească 
armata celui mai vast imperiu ce-a existat vreodată. 
Mă rog, o parte a ei, dar ce mai conta. Avură de 
partea lor şi toată strategia şi tactica pusă la cale de 
inițiații magului dac, ce-i drept, dar asta nu le 
ştirbea cu nimic bucuria. Din visteria Cetăţii li se 
pregătea o recompensă pe măsura victoriei 
repurtate. De cealaltă parte, preotesele, la rândul 
lor, erau cu toatele numai un freamăt. Se apropia 
ziua marii împerecheri ritualice şi păreau din ce în 
ce mai nerăbdătoare, se mişcau de colo, colo într-o 
veselie molipsitoare. 

În toată agitația aceea năucitoare, Deceneu 
stătea la taifas cu Marea Preoteasă. Ea-i vorbea de 
Legile Frumoase, de secretul Pietrei Filozofale, de 
ținutul silvan şi frumuseţile sale, el asculta, o 

aproba dar... cădea cam des pe gânduri, nu se putea 
concentra. Făcea ce făcea şi iar dădea cu ochii de 
Sybila, o urmărea cu privirea. Prinsese drag de 
fată. Nici ea nu-l scăpa şi, pe cât încerca să scoată o 
vorbă înțeleaptă, pe dată se pierdea cu firea, se 
fâstăcea toată. Marele Preot, îmbrăcat în veşmântul 
său alb, părea că o atrage spre el şi-o dată cu ea, se 
învântea în juru-i universul întreg. 

Principele roman, Tiberiu, invitat fiind, ca gest 
de onoare şi semn de bună înțelegere viitoare, se 
plimba gânditor prin furnicarul cetăţii însoţit de 
gărzile sale. Nori negri îi bântuiau fruntea 
încruntată şi gândurile zbuciumate. 

- Tare abătut mai eşti stăpâne, remarcă unul 
dintre însoțitorii săi. 

- Aşa-i, Titus, dreptate mare ai, acum chiar n-am 
nici un motiv de bucurie. Iaca unde-am ajuns... După 
cum văzurăți şi voi, reuşii, aşa cum mi-am propus, să 
formez un adevărat bastion roman în mijlocul 
regatului nordic. Văzurăţi de bună seamă cum i-am 
învins pe aprigii germanici. Biruii populaţiile rezilor 
din Tirol şi a vindelicilor din Bavaria încleştându-ne 
cu ei printre zăpezile şi ghețarii Alpilor centrali? 
Biruii. Faptele astea ajunseră la Roma, iar poporul mă 
ovaționează şi acum ca pe un erou şi mă aşteaptă să 
mă vadă în podoabe triumfale... 

Dar iată, dragii mei, cum, la capătul acestor 
măreţe victorii, ajunsei să mă împiedic de nişte 
muieri. Şi, să nu-l supăr pe Împărat şi să nu provoc 
mânia balaurului dac, fusei nevoit să mă las umilit, 
în picioare călcat. 

Marele Preot dac, citindu-i frământările, se 
apropie de el şi punând mâna pe umărul lui îi 
spuse cu blândeţe. 

- Prietene, să ţii mânia în tine e ca şi cum ai 
prins un cărbune încins pe care voiai să-l arunci în 
altcineva. Ai grijă să nu te arzi singur. 

Deceneu avea cam aceeaşi vârstă cu Tiberiu. 
Amândoi erau înalți cu umeri largi, serioşi, însă, 
spre deosebire de principele roman, magul dac nu 
cunoscuse dragostea pasională în toate fațetele sale, 
aşa după cum o gustase, din plin, Tiberiu la Roma. 
Deceneu avea o trăsătură dominantă, unică: părea 
că încheiase cu eternitatea un pact tainic, atunci 
când se născuse. Era mereu tăcut, însă atunci când 
deschidea gura, ieşeau perle, din cuvintele lui se 
rostogoleau o sensibilitate surprinzătoare şi o 
blândeţe încântătoare. Chiar de prima dată când se 
întâlnise cu Deceneu, Tiberiu se întreba mereu de 
ce nu putea oare să-l urască pe acest bărbat, că nu 
era în firea lui şi nu-i intra în graţii fiştecine. 

- Eşti, pe câte înțeleg, medic şi mag. Poţi 
cunoaşte tainele oamenilor şi dezvălui viitorul, i se 
adresă Tiberiu. 

- Am învăţat, principe, a ceti semnele pe care 
le-a pus Creatorul în lucruri şi în oameni. 

- Pesemne că ai cetit şi strategia mea, de-ai 
ajutat muierile astea să-mi biruiască armata. 

- Din câte văzut-am, mai mult tu decât eu le-ai 
ajutat. Ai greşit, prietene, şi asta te-a costat. O dată 
c-ai început o bătălie care n-a meritat şi apoi te-ai 
avântat în luptă doar cu strategia, pe câtă vreme ele 

au avut şi tactică şi le-au mânuit pe amândouă în 
aceeaşi măsură. 

Strategia fără tactică este cel mai lung drum 
spre victorie, iară tactica fără strategie este 
zgomotul de dinaintea înfrângerii. 

Şi acum, pare-se că eşti tare mâniat pe toată 
lumea şi pe bietele femei, însă, crede-mă, mâhnirea 
ta-i făr de temei. Cel care va să fie împăratul 
marelui stat roman bănuiesc că ştie că uitarea şi 
mersul mai departe este cea mai bună 
înţelepciune... 

- Împărat al statului roman... Statul, prietene, 
este cea mai rece dintre dihăniile reci, minte cu 
răceală şi iartă doar minciuna ce se scorneşte din 
gura lui. Statul e locul unde sinuciderea pe îndelete 
se numeşte viață. La Roma, dragă amice, împăratul 
este statul, împăratul este norodul. 

În bătrâna cetate nu norodu-i problema ci cei 
puţini, cei care se pretind învăţaţi. De aceea, 
oamenii nu trebuie să aibă prea multă ştiinţă că-s 
dificil de guvernat. Ca să-i poţi controla trebuie să-i 
faci să se îndatoreze la stat, apoi ca împărat le dai 
câte legi vrei, îi ţii în ţarc ca pe turme, de vor să 
scape, i-arunci în groapa cu lei. 

- Da, principe, numai că acolo unde-s legi 
multe, acolo-s şi multe hoţii. 

- Dar la voi cum îi, magule? Că, din câte se 
vorbeşte, pe tine te-a ales succesor de drept, măritul 
vostru rege... 

- La noi, prietene, legile-s doar una, da-i 
limpede, curată şi dreptă ca apa izvorului de 

munte. Îi respectată de toți şi norodul o ţine minte. 
La noi, principe, legea n-a fost dată pentru a-i 
deprinde pe oameni cu supunerea, ci în egală 
măsură pentru a-i învăţa să caute adevărul. lată 
pentru ce supunerea față de lege nu ne este 
suficientă, cunoaşterea adevărului, exercițiul 
rațiunii şi curăţenia sufletească, astea-s datoriile 
fundamentale ale întregului norod, începând de la 
rege pân* la plugarul din ogor. 

- Interesant ce spui şi parcă nu-mi vine a crede 
cum puteţi voi c-o singură lege să comandațţi atâtea 
neamuri, să le ţineţi unite ca fraţii şi, la mare 
nevoie, să vă mai dea şi o armată mereu biruitoare. 
Să-mi fie cu iertare, da* ce are oastea ta în plus şi-a 
mea nu are? 

- Oastea mea, principe, are de apărat o 
comoară de preţ, pe când a ta n-o are. Soldaţii mei, 
prietene, dispreţuiesc ceea ce ai tăi pun mare 
valoare. Pe ostaşii tăi îi mână-n luptă lăcomia, 
onorurile, setea de aur şi de îmbogăţire, în timp ce 
ai mei, fericiți cu ceea ce le-a dat Creatorul, îşi apără 
cu onoare acest de preț avut şi-o dată cu el a 
neamului nemurire.Lupii-daci, prietene, nu aleargă 
după glorii ucigând alte seminţii, dispreţuiesc 
războiul, dar mult, mai mult îi disprețuiesc pe cei 
care-l provoacă. 

Ei ştiu cât este de nechibziut cel ce se aruncă-n 
luptă aspirând către privilegii, avansări, profituri şi 
elogii crezând că ar obţine astfel fericirea. Pe câtă 
vreme, toate acestea nu sunt decât nişte lanțuri 
care-i țin legaţi, aşa cum sunt romanii voştri, de 

nestatornicele dorințe de mărire, de înavuţire, de 
lucruri trecătoare, care nu fac altceva decât să 
târască sufletul omului în mocirla urii, a invidiei, a 
răzbunării şi-o dată cu ele, în noi şi noi suferințe. 

- Aici, prietene, îți dau dreptate, fericirea 
aceasta de care spui pe cât e de scurtă, pe atât pare 
că nici nu-i. Însă tot mă mai macină o nedumerire. 
Cum se face că întreg; norodul tău, în frunte cu cei 
ştiutori de carte, te ascultă pe tine şi ţi se supune-n 
toate? Ce ai tu şi eu nu pot să am? Nu râde, căci nu 
te-ntreb în van... 

- Nu râd, ci doar mă amuzam... Prietene, să ştii 
că, atunci când vei fi mulțumit să fii pur şi simplu 
tu însuți şi să nu te compari cu ceilalți, ai să vezi că 
toţi te vor respecta, în egală măsură. 


Urmaşul regelui trac şi cel al împăratului 
roman continuară discuţia, ca doi buni prieteni, 
retrăgându-se discret pe dealul din apropiere 
Cetăţii Silvane, sub umbra unui stejar bătrân. Aici, 
Deceneu vorbi întâi despre suflet, viaţa trecătoare 
şi-a omului nemurire, apoi Liberiu propuse un 
jurământ prin care hotarele trace şi cele romane să 
fie respectate aşa după cum amândoi urmau a se 
înțelege. La care Deceneu răspunse: 

- Ca să fie bună înţelegere în lume, trebuie ca 
popoarele să trăiască în bună înţelegere. Pentru ca 
popoarele să trăiască în bună înțelegere, oraşele nu 
trebuie să se ridice unele împotriva altora. Pentru a 
fi bună înţelegere în oraşe, vecinii trebuie să se 
înțeleagă. Ca să fie bună înțelegere între vecini, 

trebuie ca armonia să domnească în familie. Ca să 
fie bună înțelegere în casă, trebuie s-o găseşti în 
propria inimă. Acesta este crezul meu, prietene, şi 
dacă înţelegi aceste lucruri, n-ai nevoie de pacte, 
tainice înţelegeri ori zeci de jurăminte. 

XXX 

Ziua îşi urma cursul ei firesc spre noapte şi 
lumea, o dată cu ea. Soarele se pregătea să se 
retragă-n apus ca pentru mari decizii. Soldaţii celți 
şi romani din marea legiune a lui Tiberiu fură 
eliberați de zălog şi dezlegați de paltinii de care 
fuseseră țintuiți. Primiseră cu toţii hrană de drum, 
li se înapoiaseră caii şi căpătaseră instrucțiuni cum 
să ajungă mai pe direct în tabăra romană. Nu le 
venea să creadă ce văzuseră şi ce li se întâmplase şi 
că, după toate acele minumi, încă mai erau în viaţă. 
Reluau, din nou şi din nou întreaga operaţiune de 
luptă, şi-o povesteau cu rândul. 

Aşa se făcu că brava lor oaste de două mii de 
soldaţi ajunsese în urmă cu o lună, fără nici o 
oprelişte în cale, la marginea unei păduri de paltini, 
unde dansau lasciv câteva zeci de amazoane 
silvane. Femeile fugiră în desişul codrului la ivirea 
lor, s-ascunseră sfioase în întunericul pădurii. 

- Aici este tabăra lor, le spuse generalul Tettius 
şi dete comandă întregii armate să descalece. 

O sută de soldați rămaseră să păzească caii, 
ceilați luară cu asalt pădurea. Dincolo de-o vale 
seacă, păru că văd războinicele gata de luptă. Când 
toată suflarea se avânta spre ţintă, în spatele lor 
apăru, ca din cer, un alt detaşament advers pregătit 
să-i atace. Legiunea romană se rupse-n două. 

O parte o luă pe o coaste a văii, cealaltă pe 
cealaltă. Parcă aveau vedenii, unii spuneau că văd 
femei ici. alţii că-s dincolo, dar nici unul nu reuşea 
să le dibuiască prea bine. Deodată, din fundul văii, 
se ridică o ceață deasă, sau poate că era doar fum, 
clare păreau a fi doar săgețile silvanelor, cu arcurile 
întinse spre ei. Derutaţi, nervoşi şi dornici de 
biruinţă, soldaţii de ambele părți se năpustiră în 
nebuloasa văii, ca sălbaticii. Când ceața aceea sau 
ce-o fi fost se risipi, unii mai apucară să vadă... o, 
vai, mai bine nu mai apucau să trăiască acea 
cumplită clipă... Întreaga vale era plină de trupurile 
şi sângele soldaţilor celți şi romani. Nici urmă de 
silvane. Bieţii ostaşi se măcelăriseră-ntre ei. După 
trei zile şi trei nopți, bântuiţi de astfel de vedenii, 
flămânzi, însetaţi şi derutaţi, cei care rămaseră vii, 
nespântecați de propriii lor confraţi, aruncară 
armele, se dădură prinşi şi, cerşind un strop de apă, 
jurară credință  amazoanelor. Degeaba răcnea 
generalul din rariştea de codru, degaba-i implora, 
zadarnice-i erau rugăminţile şi toate promisiunile-i 
rămaseră-n van. El fu primul care se trezi cu un 
căluş în gură, legat de silvane, țintuit de un 
buştean. 

Veni şi prințesa lor şi ca să le îndulcească 
amarul le spuse că acela care va auzi cântecul 
paltinului de care era legat va fi eliberat şi chiar va 
pleca acasă mult mai bogat, cu sufletul împăcat. 
După o săptămână în astfel de pedeapsă, nici unul 
nu apucă să aibă parte de muzica aceea 
împărătească, ci numai blesteme, văicăreli şi 

sudalme auziră cu toții şi doar ici, colo răzbătea rar 
câte-o rugăciune cerească. 

Ce-o fi fost acolo şi cine le-o fi învățat pe 
femeile acelea să facă toate minunile alea, asta 
rămâne o mare taină şi nu se ştie de se va naşte 
acela om care o va dezlega, vreodată. 

Cu astfel de gânduri pleca din ţinutul silvan 
decimata legiune romană, scuipând în sân şi jurând 
să nu mai calce niciodată meleagul acela păgân. 

XX x 

De după munţi, rotundul lunii pline ieşi pe 
jumătate. Urmaşul împăratului roman plecase de 
mult, Deceneu rămase. Se gândi o clipă la regele 
său, la misiunea grea pe care acesta o avusese în 
oraşele mării, dar gândul se topi precum un fulg de 
nea. Un fior dulce îi luă locul şi-i stăpâni mintea şi 
corpul. 

La poalele dealului, într-o vâlcea, în jurul unui 
foc ritualic, câţiva lupi-daci din munţi, anume 
selectaţi şi mai toţi tinerii din oastea sa se îmbinară 
cu preotesele silvane, după simpatii ori, poate, la 
întâmplare, într-un joc lent şi cumpătat. Peste 
întreaga vale răsunau lăuta, tobele şi harfa. Bărbaţii 
şi femeile, cuprinşi de după mijloc, făcură zid 
compact de corpuri, în trei cercuri, şi începură a se 
mlădia, a se îndoi, a se răsuci, tresăltând după cum 
poruncea muzica. Întâi mai domol, apoi din ce în ce 
mai zvăpăiat. Picioarele scăpărau vijelios, întâi pe 
loc, în tropote şi sărituri, apoi, deodată, cu paşi 
săltaţi şi foarte iuți se prinseră cu toţii într-un vârtej 
ameţitor. Cercurile toate trei erau numai un clocot 

de patimă şi chiote prelungi. Muzica şi ritmul 
crescură. Trupurile se făcură valuri, se apropiau, se 
depărtau, se chemau, se strângeau, până ajunseră 
una cu pământul, contopindu-se cu întreaga 
natură. 

Sus pe culme, Deceneu ridică privirea. Luna 
plină strecură o lumină feerică printre crengile 
gorunului sub care sta. Întinse braţele ca pentru a 
cuprinde o nălucire lunară. Trupul lui simţi 
chemarea femeii, şi-şi dori a ei chemare. 

Atingând copacii ca din treacăt, Sybila atrasă 
de vrajă se îndrepta visătoare spre falnicul gorun. 
Fremăta toată laolaltă cu frunzele, iarba şi vântul. 
Cosiţele întunecate îi cădeau pe umerii ce-i 
străluceau în razele argintii de lună şi trandafirii 
sânilor uşor ridicaţi păreau să cheme sărutările 
vânturilor. Fiecare vârf de deget îi respira iubire. 
Ca-ntr-un vârtej magic, gândul ei se prinse-n gând 
cu-al lui şi, atraşi unul de altul, se apropiau ca două 
feline flămânde. 

Femeia din ea se privi şi-şi văzu slăbiciunea. 
Ardea cu o sete neostoită. 

El o privi îndelung, cu nesaţ, se plecă-n 
ghenunchi, îi cuprinse-n palme coapsele şi sânii şi-i 
simţi corpul tremurând în mâini. O încolăci cu 
braţele amândouă şi voind parcă să o facă una cu 
trupul lui, o strânse aproape, tot mai aproape... 
Mintea ei rătăci, mâinile îl înconjurară ca nişte limbi 
de foc şi... făcură dragoste, încet, dulce şi adânc. Cu 
trupul lui, cu mintea lui, cu gura lui, cu trupul ei, 
cu mintea ei, cu gura ei. 

„Trebuie să faci dragoste numai atunci când te 
găseşti pe cea mai înaltă culme. Desăvârşirea iubirii 
înseamnă atingerea acestei culmi a spiritualității 
umane,” aşa spuneau înțelepții vremii. 

XX x 

Întreaga lume romană rămase impresionată. 
Urmaşul împăratului părăsi Roma. Brusc şi fără 
nici o explicaţie, Tiberiu se retrase pe insula 
Rhodos, scârbit de intrigile şi linguşeala din cetate, 
chinuit de desfrânările fără oprire ale frumoasei 
sale soţii. Duşmanii lui din interior strânseră 
rândurile în jurul Iuliei, socotind că pot obţine 
vreun avantaj în fața Liviei, soția Augustului 
Împărat. Însă, văzându-şi visul ruinat, mama lui 
Tiberiu îşi adună şi ea susținătorii săi, încercând în 
disperare să-şi aducă fiul înapoi. Trei luni durară 
toate aceste încercări, când o veste îngrozitor de 
tristă pentru unii, de alții primită cu multă uşurare, 
căzu peste întregul imperiu roman. Augustus 
Cezar muri otrăvit chiar la el în palat. 

În Cetatea Silvană, bunele obiceiuri se 
stricară. Sybila se iubise cu un bărbat peste buna 
rânduială. Ba, mai mult, bărbatul acela, în loc să 
stea ascuns sub blestem greu sau să piară, umbla în 
voie prin cetate admirat ca un zeu. Preotesele 
prinseră drag de Deceneu şi de toată suita lui 
regală. Dar şi oştenii regelui şi ucenicii lui se 
înghesuiau care mai de care să-l însoţească, să facă 
oarecum să ajungă şi ei în ţinutul silvan. Marea 
Preoteasă pricepu prea bine ce se întâmplase, doar 
că-n bunătatea ei nemărginită înțelese că n-avea 

rost a se opune, că soarta nu putea fi oprită. Lupii- 
daci şi silvanele, fie ele războinice sau preotese, 
apucară să se înțeleagă aproape ca-n vremurile 
îndepărtate. Numai râsete şi veselie se auzeau de 
departe, peste şapte dealuri, din cetate. 

De la o vreme, Sybila era din ce în ce mai 
abătută. Nu mai cânta şi dansa ca odinioară, ci era 
tot mai tăcută. Spre mirarea mamei sale, fetei îi sosi 
sorocul. Urma să nască şi nu mai ceti în stele, nu-şi 
consultă oracolul, se lăsă în voia sorții şi... cum îi 
va fi norocul. Deceneu, la rându-i, pătruns de 
patima iubirii şi de-ale sale dulci dorințe, se lăsă 
dus de valuri, aşa după cum stă de veacuri în firea 
unui om îndrăgostit. 

După trei nopţi cu trăsnete şi fulgere îndoite, 
jumătate din rotundul lunii pline pieri de pe cer 
mâncat de vârcolaci. 

În cetate, moaşa şi nouă preotese alergau 
înnebunite după cârpe, prosoape şi vraci. 

Copilul se născuse fără o suflare bună, Sybila 
plutea într-un nimb, palidă ca raza de lună. 

- O pierdem, strigă moaşa, şi-l chemă pe Deceneu. 

Chipul Sybilei se învălui într-o lumină divină. 
Zâmbi cu greu. 

- O, vino, vino suflet dulce pe care atâta l-am 
iubit, vino... să te mai ţin duios în braţe, măcar o 
clipă, cât încă n-am murit... 

Şi cum da să lege vorbe să facă un jurământ, 

Atârna de gâtul lui precum nădejdile de vânt. 

Vorbele ei păreau sunet de coardă ce sta gata 
să se rupă. 

De trei ori dete s-o prinză, de trei ori se topi... ca o 
umbră. 

El ţinea pe braţele-i durerea-ntreagă şi-a veacului 
ei mers 

Iubirea pământeană din adâncuri şi-ntregul 
univers. 

Ca să îmbuneze soarta şi-ale morții voluptăți, 

Mistuit de chinuri, rostea blânde rugăminți. 

- Sybila, sufletul meu, nu mă părăsi... 
Creatorule bun, nu mi-o lua tocmai acum... mai 
las-o şi cu mine... măcar un pic... fii bun. Te rog, 
Creatorule... De ce tocmai ea trebuie să plece? De 
ce trebuie eu să rămân şi să trăiesc atât de trist şi 
rece...? De ce oare? 

- Deceneu, murmură ea cu o voce slabă ca o 
suflare, 

Venirea pe această lume şi plecarea, 

Anii vieţii şi trăirea 

Ni s-au dat a nu cunoaşte. 

Misiunea noastră s-a împlinit, 

Iubire semănat-am pe pământ 

Şi va dăinui departe, 

Va stăpâni tot ce a fost 

Şi tot ce o să vie, 

Căci toate au avut un rost 

Şi-aşa a fost să fie. 

Din dragostea pământească 

Datu-ni-s-a să se nască 

Băiatul care o să crească 

Ţinutul să ni-l păzească 

De rele să ni-l ferească. 

Scorilo, când va fi mare, 
Uni-va neamul meu şi-ale lui silvane 
Cu neamul tău, poporul dac 
Şi aşa va fi în veac de veac. 
Popor viteaz, drept în vorbe şi în fapte, 
Neam înțelept şi priceput în toate. 
Dar, vai, 
De multe încercări avea-va parte. 
Râvni-vor mulți aurul şi ale lui ape 
Istovi-se-va acest popor să scape, 
Mai mult decât cheltui-vor toţi duşmanii 
La un loc, în bezna uitării 
Să-l îngroape. 
Însă aşa cum vor veni, 
Pe rând, cu toții 
Vor pieri. 
Sybila răsufla din ce în ce mai rar, păru că 


obosise. Apoi, dintr-o dată, ridică mâinile şi se zbătu de 
parcă voia să apere pe cineva de-un pericol mare. 


- Deceneu, spuse tristă ca un sărut de 


despărțire, vai... regele tău şi-al meu... Deceneu, 


sufletul meu... măritul nostru rege... moare, mai 


apucă de zise şi... se stinse. 


Plecă. 

În cer, de el departe şi el iubind-o-n veci. 
Lăsând în urma ei jalea lumii celei reci 
Întinsele păduri şi văile cu izvoare seci. 
Scorilo, copilul ce tocmai se născuse, înviase. 


Deschise ochii şi parcă a râde prinse, se înviorase. 


Îngălbenit, rotundul lunii pline se pregătea de 


asfințit, 

Îngenuncheat la rădăcina gorunului sfânt, 

Marele Preot dac încă mai ținea strâns 

La pieptu-i, trupul Sibylei, neînsuflețit. 

Chinuit de dor şi stors de soartă, Deceneu căta 
cu gândul rostul vieţii să-l priceapă. Începu a 
cerceta viața apucându-se din nou să scotocească 
moartea. „Toată viaţa omul se străduieşte să înveţe 
a trăi, pe când, toată viaţa el ar trebui să înveţe cum 
să moară,” îi spusese odată duhovnicul său. Iniţiat 
în adâncul templelor egiptene, magul dac reuşise să 
vadă, în câteva rânduri, hotarele luminilor, ale 
sufletelor şi sferele lor transparente de dincolo de 
viaţă şi de fireştile gânduri. Însă acum, lumea aceea 
i se părea tare departe, un tărâm necunoscut, căci 
rămas singur şi tăcut, purta pe braţe trupul iubitei 
sale moarte. 

Deodată, deasupra pădurii, cântecul unei lire 
străbătu întunericul. Un norişor purpuriu, desprins 
din margine de codru, venea spre el înconjurându- 
l. Simţi fiorul sacru al iubirii şi chipul Sibylei apăru 
ca-n Vis. 

- Sufletul meu iubit, spuse cu acelaşi surâs, 

Din ceruri, din tărâmul veşniciei, 

La tine voi ajunge de oriunde. 

Iubirii tale voi răspunde, 

Ori de câte ori mă vei chema. 

Chiar de nu mă vei vedea, 

Voi veghea asupra ta. 

Cheamă-mă şi voi veni, 

Caută-mă şi mă vei găsi, 

Nu printre morți mă vei afla 

Ci printre vii, cei veşnic vii. 

Norişorul se înălță din ce în ce mai sus şi urcă, 
urcă până se pierdu-ntr-o lumină strălucitoare. 
Cântecul se stinse brusc... Şi totul dispăru. 

Un oştean al curţii regale din Sarmisegetuza 
gonea spre el cu calul asudat şi plin de spume. 

- Măritul nostru rege Burebista... azi noapte, a 
fost ucis, apucă a-i spune, prăbuşindu-se la pământ 
în hohote de plâns. 

Pentru neinițiaţi, cartea Marianei Gavrilă este 
posibil să pară grea şi racordată la lumi 
nemaiîntâlnite sau, oricum, departe de forma şi 
înțelesurile limbajului vieţii cotidiene. 


Pentru iniţiaţi, cartea Marianei Gavrilă 
determină o revedere a simbolurilor şi a înțelesurilor 
acestora în instrumentarul, de această dată, firesc al 
acestor lumi. 


Este tot atât de adevărat că, pentru aceeaşi 
categorie, a inițiaților, simbolurile, înțelesurile şi 
mixajul realizat de autoare poate părea 
contradictoriu, imprecis, speculativ. Aceştia trebuie 
să-şi reamintească însă că au de-a face cu o creație 
literară muncită şi plăcut surprinzătoare. 


Pentru Mariana Gavrilă, găsesc că această carte 
poate reprezenta o bună parte din ceea ce înseamnă 
inițiere, ritualurile inițierii şi încadrarea pe un drum 
ce determină descoperirea de sine, dezvoltarea de 
sine şi, de ce nu, apropierea de esenţă. Şi, dintr-o 

asemenea perspectivă, se justifică a ne păstra 
curiozitatea faţă de autoare, faţă de vechile, dar şi, 
mai ales, de viitoarele sale creaţii, în speranța că 
evoluţiile ei ne vor servi şi nouă, celorlalți, din a 
deveni buni spre a fi şi mai buni. 


Dacian Paladi 
„un inițiat” 


Mariana Gavrilă vă propune o călătorie pe 
un teren mitic ce duce înspre adâncurile şi esența 
fiinţei umane. Invocarea trecutului se suprapune 
excelent peste o adevărată provocare cu privire la 
redescoperirea spirituală. Cartea aduce în 
actualitate ideea „trezirii” din iluzia lumii 
materiale şi vă invită la un exercițiu de 
anamneză. Toată înțelepciunea sau secretul 
iluminării poate să fie sintetizat prin răspunsul la 
provocarea scrisă pe frontispiciul Oracolului din 
Delphi: „Cunoaşte-te pe tine însuți”. Răspunsul 
poate fi citat din Psalmul 82: „Sunteţi Dumnezei, 
Toţi sunteţi Fii ai Celui Prea Înalt”. Toţi suntem 
Unul în Dumnezeu care nu este undeva pe un 
nor cu un laptop în mână contabilizând păcatele 
noastre. Dumnezeu este în noi, e suflarea de viață 
sau sufletul nostru. Trebuie numai să-l 
descoperim atât în noi cât şi în aproapele nostru. 
Realizând acest lucru nu vom putea decât să 
iubim şi să spunem: „Doamne, dă-mi 

înțelepciunea să-mi iubesc aproapele care doar în 
mod aparent şi iluzoriu crede că îmi poate face 
vreun rău”. În acest mod vom putea ieşi din frică 
şi vom intra în dragoste. O să realizăm iluzia 
morţii şi o să ne aducem aminte de Pavel care 
spunea: „Pentru mine a trăi este Hristos şi a muri 
este un câştig”. 


Daniel Meze 
ziarist 


RUGĂCIUNE DACICĂ 


Doamne dinainte de vremi, 

Te rog fierbinte, 

Ajută-mă să fiu atât de smerită 

Încât să-mi pot pleca fruntea 

În faţa oricui. 

Şi atât de mândră 

Încât să nu-mi plec sufletul în faţa nimănui, 
Decât în faţa Ta, Doamne, 

Care m-ai adus aici. 


Suntem întregi. Suntem din nou aici. Ştim ce 
am fost, ce suntem şi ce trebuie să devenim. 

Este minunat când în această naştere grea a 
drumului spre viitor ai tovarăşi de drum cu care 
te poţi înțelege chiar şi numai privindu-te în 
ochi. 

Este minunat când poţi împărtăşi ardoarea 
iubirii de neam şi ţară cu cineva care are aceleaşi 
idealuri ca şi tine. 

E minunat când îl vezi pe cel de lângă tine că 
se înalță spre stele şi vine să ne împărtăşească şi 
nouă minunile pe care le-a văzut acolo. 

Sunt ferm convinsă că Zamolxe, de acolo, de 
unde este, se bucură că mai ies la suprafață din 
istoriile, cunoaşterea şi obiceiurile acestui neam, 
adus aici de Dumnezeu. 


Cecilia Marin 
astrolog 

